CELEX: 62006TJ0282
Language: mt
Date: 2007-07-09
Title: Sentenza tal-Qorti tal-Prim'Istanza (it-Tieni Awla) tad-9 ta' Lulju 2007. # Sun Chemical Group BV, Siegwerk Druckfarben AG u Flint Group Germany GmbH vs il-Kummisjoni tal-Komunitajiet Ewropej. # Kompetizzjoni - Konċentrazzjonijiet - Suq Ewropew tar-raża kolofonika ddestinata għal applikazzjonijiet fis-settur tal-linka tipografika - Deċiżjoni li tiddikjara konċentrazzjoni kompatibbli mas-suq komuni - Linji gwida fuq l-evalwazzjoni tal-konċentrazzjonijiet orizzontali - Sehem tas-suq u livelli ta’ konċentrazzjoni - Effetti mhux ikkoordinati - Effetti kkoordinati - Obbligu ta' motivazzjoni. # Kawża T-282/06.

Kawża T-282/06
      Sun Chemical Group BV et      
      
      vs
      Il-Kummissjoni tal-Komunitajiet Ewropej
      “Kompetizzjoni — Konċentrazzjonijiet — Suq Ewropew tar-raża kolofonika ddestinata għal applikazzjonijiet fis-settur tal-linka tipografika — Deċiżjoni li tiddikjara konċentrazzjoni kompatibbli mas-suq komuni — Linji gwida fuq l-evalwazzjoni tal-konċentrazzjonijiet orizzontali — Sehem tas-suq u livelli ta’ konċentrazzjoni — Effetti mhux koordinati — Effetti koordinati — Obbligu ta’ motivazzjoni”
      Sentenza tal-Qorti tal-Prim’Istanza (It-Tieni Awla) tad‑9 ta’ Lulju 2007 
      Sommarju tas-sentenza
      1.     Kompetizzjoni — Konċentrazzjonijiet — Eżami mill-Kummissjoni — Evalwazzjoni tal-kompatibbiltà mas-suq komuni — Osservanza
            tal-linji gwida adottati mill-Kummissjoni
      (Regolament tal-Kunsill Nru 139/2004, Artikolu 2; Komunikazzjoni tal-Kummissjoni 2004/C 31/03)
      2.     Kompetizzjoni — Konċentrazzjonijiet — Evalwazzjoni tal-kompatibbiltà mas-suq komuni — Riskju ta’ ħolqien ta’ pożizzjoni dominanti
            kollettiva — Kriterji ta’ evalwazzjoni
      (Regolament tal-Kunsill Nru 139/2004, Artikolu 2; Komunikazzjoni tal-Kummissjoni 2004/C 31/03, punti 19-21)
      3.     Kompetizzjoni — Konċentrazzjonijiet — Evalwazzjoni tal-kompatibbiltà mas-suq komuni
      (Regolament tal-Kunsill Nru 139/2004, Artikolu 2)
      4.     Kompetizzjoni — Konċentrazzjonijiet — Evalwazzjoni tal-kompatibbiltà mas-suq komuni
      1.     Il-Kummissjoni hija marbuta mill-avviżi li hija tadotta fil-qasam tal-kontroll tal-konċentrazzjonijiet, bil-kundizzjoni li
         jirrispettaw ir-regoli tat-Trattat u tar-Regolament fuq il-konċentrazzjonijiet.
      
      Il-linji gwida ma jeħtiġux eżami fil-każijiet ta’ l-elementi kollha li huma jsemmu, peress li l-Kummissjoni tiddisponi minn
         diskrezzjoni li tippermettilha tieħu jew ma tiħux in kunsiderazzjoni ċerti elementi u peress li mhijiex marbuta li tagħti
         motivazzjoni preċiża rigward l-evalwazzjoni ta’ ċertu numru ta’ aspetti tal-konċentrazzjoni li jidhrulha manifestament barra
         l-iskop tagħha, mingħajr tifsira jew li jidhru b’mod ċar li huma sekondarji għall-evalwazzjoni ta’ din ta’ l-aħħar.
      
      L-istħarriġ ġudizzjarju eżerċitat mill-qorti Komunitarja fuq l-evalwazzjonijiet ekonomiċi kumplessi mwettqa mill-Kummissjoni
         fl-eżerċizzju tas-setgħa ta’ diskrezzjoni mogħti lilha mir-Regolament fuq il-konċentrazzjonijiet għandu jiġi limitat għall-verifika
         tar-rispett tar-Regoli tal-Proċedura u ta’ motivazzjoni, kif ukoll ta’ l-eżattezza materjali tal-fatti, in-nuqqas ta’ żball
         manifest ta’ evalwazzjoni u ta’ abbuż ta’ poter. F’dan ir-rigward, il-Qorti Komunitarja mhux biss għandha tivverifika li l-provi
         invokati jkunu fattwalment korretti, affidabbli u konsistenti, iżda għandha tistħarreġ ukoll jekk dawn il-provi jikkostitwixxux
         l-informazzjoni kollha rilevanti li għandha tiġi kkunsidrata sabiex tiġi evalwata sitwazzjoni kumplessa u jekk din hijiex
         kapaċi tissostanzja l-konklużjonijiet milħuqa. B’hekk, l-istħarriġ ġudizzjarju tal-Qorti tal-Prim’Istanza ma jistax ikun limitat
         għall-uniku eżami ta’ teħid ta’ kunsiderazzjoni jew le tal-Kummissjoni ta’ elementi msemmija fil-linji gwida bħala rilevanti
         għall-evalwazzjoni ta’ l-effetti ta’ konċentrazzjoni fuq il-kompetizzjoni. Il-Qorti tal-Prim’Istanza għandha tikkunsidra wkoll,
         fil-kuntest ta’ dan l-istħarriġ, jekk l-ommissjonijiet eventwali tal-Kummissjoni jistgħux jikkuntradixxu l-konklużjoni tagħha.
      
      (ara l-punti 55, 57-58, 60-61)
      2.     Għalkemm huwa neċessarju, għall-finjiet li jintwera riskju ta’ pożizzjoni dominanti kollettiva, li tiġi stabbilita l-eżistenza
         ta’ sehem importanti tas-suq kollettiv, din waħedha mhijiex biżżejjed, madankollu, sabiex turi l-eżistenza ta’ pożizzjoni
         dominanti kollettiva, għax barra minn dan għandu jintwera li l-kundizzjonijiet tas-suq huma favorevoli għat-twettiq tagħha.
         B’hekk, l-eżistenza ta’ pożizzjoni dominanti għandha tiġi ddeterminata individwalment, f’kull kawża, fid-dawl taċ-ċirkustanzi
         tal-każ. Barra minn hekk, it-tieni frażi tal-punt 21 tal-linji gwida fuq l-evalwazzjoni tal-konċentrazzjonijiet orizzontali
         deċiżi mill-Kummissjoni tippreċiża li qbiż tal-limiti ta’ konċentrazzjoni ma jagħtix lok għal preżunzjoni ta’ eżistenza ta’
         problemi kompetittivi. Madankollu iktar ma l-qbiż ta’ dawn il-limiti jkun kbir, iktar il-valuri juru problemi kompetittivi.
         
      
      (ara l-punti 126, 136, 138)
      3.     Mhuwiex neċessarju, sabiex il-klijenti ta’ entità li hija parti minn konċentrazzjoni jkunu jistgħu jiskoraġġixxu aġir antikompetittiv
         eventwali tagħha, li l-klijenti jistgħu jagħmlu l-ordnijiet tagħhom għand fornituri oħra. Fil-fatt, il-possibbiltà għar-rikorrenti
         li jagħmlu parti sostanzjali tat-talba tagħhom għand fornituri oħra tista’ tiġi kkunsidrata bħala theddida ta’ telf biżżejjed
         kbira għall-imsemmija entità, li tista’ tiddiswadiha milli ssegwi din l-istrateġija. 
      
      (ara l-punti 171, 214)
      4.     Peress li d-disponibbiltà jew l-indisponibbiltà ġenerali ta’ materja prima għandha l-istess effett fuq il-produtturi tal-prodott
         indikat, ukoll fuq l-entità parti minn konċentrazzjoni, aċċess preferenzjali tal-partijiet tal-konċentrazzjoni meta mqabbel
         ma’ kompetituri tagħhom biss jista’ jkollu effetti fuq il-kompetizzjoni.
      
      (ara l-punti 182-183)
SENTENZA TAL-QORTI TAL-PRIM’ISTANZA (It-Tieni Awla)
      9 ta’ Lulju 2007 (*)
      
      “Kompetizzjoni – Konċentrazzjonijiet – Suq Ewropew tar-raża kolofonika ddestinata għal applikazzjonijiet fis-settur tal-linka tipografika – Deċiżjoni li tiddikjara konċentrazzjoni kompatibbli mas-suq komuni – Linji gwida fuq l-evalwazzjoni tal-konċentrazzjonijiet orizzontali – Sehem tas-suq u livelli ta’ konċentrazzjoni – Effetti mhux koordinati – Effetti koordinati – Obbligu ta’ motivazzjoni”
      Fil-kawża T‑282/06,
      Sun Chemical Group BV, stabbilita f’Weesp (l-Olanda),
      
      Siegwerk Druckfarben AG, stabbilita f’Siegburg (il-Ġermanja),
      
      Flint Group Germany GmbH, stabbilita fi Stuttgart (il-Ġermanja),
      
      irrappreżentati minn N. Dodoo u K. H. Eichhorn, Avukati,
      rikorrenti
      vs
      Il-Kummissjoni tal-Komunitajiet Ewropej, irrappreżentata minn A. Whelan, S. Noë u V. Bottka, bħala aġenti,
      
       konvenuta
      sostnuta minn
      The Apollo Group, stabbilita fi New York, New York (l-Istati Uniti),
      
      Hexion Specialty Chemicals, Inc., stabbilita f’Columbus, Ohio (l-Istati Uniti),
      
      irrappreżentati minn I. M. Sinan, barrister, u J. Uphoff, solicitor,
      intervenjenti
      li għandha bħala suġġett talba għall-annullament tad-Deċiżjoni tal-Kummissjoni tad-29 ta’ Mejju 2006, li tiddikjara kompatibbli
         mas-suq komuni u l-Ftehim ŻEE l-konċentrazzjoni intiża għax-xiri minn Hexion Speciality Chemicals (The Apollo Group) tal-kontroll
         totali tad-diviżjoni ta’ “linka u raża adeżiva” ta’ Akzo Nobel (Każ COMP/M.4071 – Apollo vs Akzo Nobel, IAR),  
      
      IL-QORTI TAL-PRIM’ISTANZA TAL-KOMUNITAJIET EWROPEJ (It-Tieni Awla),
      komposta minn J. Pirrung, President, N. J. Forwood u S. Papasavvas, Imħallfin,
      Reġistratur: C. Kantza, Amministratur,
      wara li rat il-proċedura bil-miktub u wara s-seduta tas-27 ta’ Frar 2007,
      tagħti l-preżenti
      Sentenza
       Il-kuntest ġuridiku
      1       L-Artikolu 2 tar-Regolament tal-Kunsill (KE) Nru 139/2004 ta’ l-20 ta’ Jannar 2004, dwar il-kontroll ta’ konċentrazzjonijiet
         bejn impriżi (ĠU L 24, p. 1), jipprovdi, b’mod partikolari : 
      
      “2.      Konċentrazzjoni li mhix ħa tkun ta’ tfixkil sinifikanti għall-kompetizzjoni effettiva fis-suq komuni jew f’parti sostanzjali
         minnu, b’mod partikolari minħabba l-ħolqien ta’ jew minħabba t-tisħiħ ta’ pożizzjoni dominanti, għandha tkun dikjarata bħala
         kompatibbli mas-suq komuni
      
      3.      Konċentrazzjoni li ħa tkun ta’ tfixkil sinjifikanti għall-kompetizzjoni effettiva fis-suq komuni jew f’parti sostanzjali minnu,
         b’mod partikolari minħabba l-ħolqien ta’ jew minħabba t-tisħiħ ta’ pożizzjoni dominanti, għandha tkun dikjarata bħala inkompatibbli
         mas-suq komuni.”
      
      2       L-Artikolu 6(1) tar-Regolament fuq il-konċentrazzjonijiet jipprovdi li l-Kummissjoni għandha teżamina n-notifika ta’ konċentrazzjoni
         malli tirċeviha, u tipprovdi taħt l-Artikolu 6(1)(b) :
      
      “Meta l-Kummissjoni ssib illi l-konċentrazzjoni notifikata, għalkemm taqa’ fl-ambitu ta’ dan ir-Regolament, ma toħloqx dubji
         serji dwar jekk hix kompatibbli mas-suq komuni, hija għandha tiddeċiedi li ma topponihiex u għandha tiddikjaraha bħala kompatibbli
         mas-suq komuni.
      
      […]” 
      3       Il-Kummissjoni ddeskriviet il-metodu analitiku ta’ l-evalwazzjoni tagħha tal-konċentrazzjonijiet orizzontali fil-linji gwida
         tagħha fuq l-istima jew kalkolu ta’ l-għaqdiet orizzontali taħt ir-Regolament fuq il-konċentrazzjonijiet (ĠU C 31, 2004, p.
         5, iktar ’il quddiem il-“linji gwida”).
      
       Il-fatti li wasslu għall-kawża
      A –  Il-partijiet fil-proċedura u l-konċentrazzjoni
      4       Sun Chemical Group BV (iktar ’il quddiem “Sun”), tipproduċi linka tipografika sabiex tintuża fis-setturi ta’ l-ippakkjar,
         tal-pubblikazzjoni, tal-kummerċ u ta’ l-industrija, ta’ pigmenti, ta’ l-espansjoni kif ukoll tas-sigurtà u tal-protezzjoni
         tat-trade marks. Din hija 100 % indirettament ikkontrollata minn Dainippon Ink and Chemicals Inc. Sun timpjega iktar minn
         12 000 persuna u l-fatturat tagħha għall-aħħar sena finanzjarja qabeż EUR tliet biljun. Fl-2005, Sun xtrat madwar [kunfidenzjali](1) ta’ raża kolofonika mingħand fornituri terzi indipendenti.
      
      5       Siegwerk Druckfarben AG (iktar ’il quddiem “Siegwerk”) hija produttriċi ta’ livell dinji ta’ linka tipografika għall-ippakkjar,
         inċiżjonijiet u l-litografija. Din hija l-kumpannija parent tal-grupp ta’ kumpanniji Siegwerk. Hija timpjega madwar 40 000
         persuni u l-fatturat tagħha għall-aħħar sena finanzjara kien ta’ madwar EUR 830 miljun. Fl-Ewropa, Siegwerk xtrat kull sena
         madwar [kunfidenzjali] ta’ raża kolofonika mingħand fornituri terzi indipendenti.
      
      6       Flint Group Germany GmbH (iktar ’il quddiem “Flint”) hija fornitriċi ta’ l-industrija ta’ l-istampar, ta’ l-ipproċessar u
         koloranti. Din il-kumpannija hija r-riżultat ta’ fużjoni fl-2005 bejn XSYS Pink Solutions u Flint Ink Corp. Flint timpjega
         madwar 7 500 persuna u l-fatturat tagħha għall-aħħar sena finanzjarja huwa madwar EUR 2,2 biljun. Fl-Ewropa, Flint tixtri
         kull sena madwar [kunfidenzjali] ta’ raża kolofonika mingħand fornituri terzi indipendenti.
      
      7       Hexion Speciality Chemicals, Inc (iktar ’il quddiem “Hexion”), tipproduċi u tikkummerċjalizza gamma ta’ raża thermoset u raża
         speċjali, b’mod partikolari raża kolofonika, raża idrokarbonika, kolofon-idrokarbonika, raża alkyd, tixrid akriliku, raża
         akrilika u raża oħra bħar-raża aminoplastika, raża epossida, raża ta’ fenol, u raża tal-poliester. Hija għandha iktar minn
         90 unitajiet ta’ produzzjoni u ta’ distribuzzjoni stabbiliti fi 18-il pajjiż ta’ l-Amerika ta’ Fuq u ta’ Isfel, fl-Ewropa
         u fir-reġjun ta’ l-Ażja-Paċifiku u timpjega madwar 7 000 persuna.
      
      8       The Apollo Group (iktar ’il quddiem “Apollo”) jamministra bosta fondi ta’ investiment li għandhom interessi f’sensiela wiesgħa
         ta’ attivitajiet fuq livell dinji. Apollo jikkontrolla Hexion.
      
      9       Id-diviżjoni “linka u raża adeżiva” ta’ Akzo Nobel (iktar ’il quddiem “Akzo”) tipproduċi prinċipalment prodotti li għandhom
         bażi ta’ kolofon, b’mod partikolari raża kolofonika, raża mħallta u derivati oħra ta’ kolofon, iddestinati essenzjalment għal-linka
         tipografika jew għal adeżivi. L-unitajiet ta’ produzzjoni tagħha jinsabu fl-Olanda, fil-Portugall, fiċ-Ċina, fi New Zealand,
         fl-Arġentina, fil-Kanada u fl-Istati Uniti.
      
      B –  Is-suq ta’ prodotti
      10     Ir-raża kolofonika hija raża naturali prodotta mill-arżnu. Hija teżisti fi tliet tipi : il-kolofon ta’ estrazzjoni, il-gamma
         ta’ kolofon u r-raża ta’ tall oil. Il-materja prima hija magħmula permezz ta’ proċeduri kimiċi li jinkludu, l-idroġenizzazzjoni,
         l-esterifikazzjoni, il-polimetrizzazzjoni u l-purifikazzjoni. Minn lat kimiku jew tekniku, raża kolofonika tista’ tiġi kklassifikata
         fil-kategoriji tas-sapun tal-kolofon, ta’ prodotti tar-raża, ta’ l-ester tal-kolofon, ta’ raża polimerika, ta’ raża maelika
         u fumarika mibdula. Ir-raża kolofonika hija komponent essenzjali fil-produzzjoni tal-linka tipografika. L-impriżi li jipproduċu
         linka tipografika huma dipendenti ħafna mill-fornitura tar-raża kolofonika u, skond ir-rikorrenti, kull sena jagħmlu sforzi
         kunsiderevoli sabiex jassiguraw il-fornitura neċessarja għall-produzzjoni tagħhom ta’ linka tipografika. Skond il-fatturati
         tagħhom, ir-rikorrenti jixtru 90 % tar-raża kolofonika ddestinata għall-applikazzjonijiet fis-settur tal-linka, li hija disponibbli
         fl-Ewropa. Ir-raża kolofonika tintuża wkoll għall-produzzjoni ta’ prodotti oħra, bħall-verniċ, l-adeżivi (kolla), il-mediċini,
         iċ-chewing gum u s-sapun.
      
      C –  Il-proċedura amministrattiva
      11     Il-proġett ta’ konċentrazzjoni li bih Hexion, li tappartjeni lil Apollo, kienet qed taħseb biex tixtri, skond l-Artikolu 3(1)
         tar-Regolament fuq il-konċentrazzjonijiet, kemm direttament, kemm permezz tas-sussidjarji miżmuma 100 %, il-kontroll ta’ l-attivitajiet
         kollha ta’ Akzo għax-xiri ta’ ishma u attiv ma kellux dimensjoni Komunitarja skond l-Artikolu 1(2) jew l-Artikolu 1(3) tar-Regolament
         fuq il-konċentrazzjonijiet. Peress li kienu jafu li huma setgħu jiġu eżaminati fir-rigward tal-leġiżlazzjonijiet nazzjonali
         dwar il-kontroll tal-konċentrazzjonijiet f’erba’ Stati Membri, il-partijiet tal-konċentrazzjoni ressqu quddiem il-Kummissjoni
         talba sabiex il-każ ikun riferut skond l-Artikolu 4(5) tar-Regolament fuq il-konċentrazzjonijiet.  Peress li ebda wieħed mill-Istati
         Membri ma ddikjara li ma jaqbilx, fit-terminu ta’ żmien mogħti, il-konċentrazzjoni ġiet meqjusa bħala konċentrazzjoni b’dimensjoni
         Komunitarja u l-Kummissjoni rċeviet notifika dwar il-proġett ta’ konċentrazzjoni fit-18 ta’ April 2006.
      
      12     Fil-25 ta’ April 2006, il-Kummissjoni bagħtet kwestjonarji ddettaljati lil wieħed u għoxrin kompetitur (iktar ’il quddiem
         il-“kwestjonarju lill-kompetituri”) u lil tlettax-il klijenti (iktar ’il quddiem il-“kwestjonarju lill-klijenti”) tal-partijiet
         tal-konċentrazzjoni fuq is-swieq tar-raża kolofonika, raża idrokarbonika u dik imħallta. Dawn il-kwestjonarji kellhom jingħatalhom
         risposta qabel it-2 ta’ Mejju 2006. Il-Kummissjoni rċeviet risposti min-naħa ta’ tlettax-il kompetitur u minn għaxar klijenti.
      
      13     Fit-28 ta’ April 2006, Flint ipprovdiet ir-risposta tagħha għall-kwestjonarju lill-klijenti. Fl-istess ġurnata, il-Kummissojni
         ppubblikat avviż fil-Ġurnal Uffiċjali ta’ l-Unjoni Ewropea (ĠU C 102, p. 9) fejn stiednet lit-terzi kkonċenrati sabiex jibagħtulha,
         mhux iktar tard mit-8 ta’ Mejju 2006, l-osservazzjonijiet possibbli tagħhom fuq il-konċentrazzjoni.
      
      14     Fl-4 ta’ Mejju 2006, wara li kisbet proroga ta’ jumejn tat-terminu ta’ żmien, Sun ipprovdiet ir-risposta tagħha għall-kwestjonarju
         lill-klijenti. Fl-10 ta’ Mejju 2006, Sun għamlet kuntatt mat-tim tal-Kummissjoni inkarigat mill-każ u ħalliet messaġġ vokali
         sabiex issir laqgħa sabiex tiddiskuti fuq il-konċentrazzjoni u fuq ir-risposta ta’ Sun għall-kwestjonarju. Fil-11 ta’ Mejju
         2006, Sun indirizzat messaġġ b’posta elettronika lil wieħed mill-membri tat-tim inkarigat bil-faxxiklu fejn infurmat li hija
         kienet lesta tiltaqa’ mill-iktar fis possibbli mal-Kummissjoni sabiex tiddiskuti dan il-każ.
      
      15     Fit-12 ta’ Mejju 2006, Siegwerk ipprovdiet ir-risposta tagħha għall-kwestjonarju lill-klijenti. Fl-istess ġurnata, Sun ipprovidet
         informazzjoni u spjegazzjonijiet addizzjonali fuq ir-raġunijiet li għalihom il-konċentrazzjoni kienet qed tinkwetaha. Il-Kummissjoni
         talbet lill-parti nnotifikata li tagħmel parti mir-rapporti tagħha fuq il-problemi mqajma minn Sun fl-osservazzjonijiet tagħha.
      
      16     Fis-16 ta’ Mejju 2006, il-parti notifikanti indirizzat il-kummenti tagħha permezz tal-posta. Fis-17 ta’ Mejju 2006, Sun ippreżentat
         żewġ dokumenti li kien fihom l-osservazzjonijiet tagħha li fihom hija esponiet ir-raġunijiet li għalihom il-Kummissjoni kellha
         tiddikjara l-konċentrazzjoni inkompatibbli mas-suq komuni. L-informazzjoni pprovduta kienet tikkonċerna ż-żieda reċenti tal-prezzijiet,
         restrizzjonijiet ta’ kapaċità eżistenti fis-suq u d-diffikultajiet għall-klijenti tal-partijiet tal-konċentrazzjoni li jbiddlu
         l-fornitur tagħhom. Il-Kummissjoni stiednet lill-parti notifikanti li tindirizzalha l-kummenti tagħha fuq l-aħħar osservazzjonijiet
         ta’ Sun.
      
      17     Fit-18 u d-19 ta’ Mejju 2006, il-parti notifikanti ppreżentat l-osservazzjonijiet tagħha permezz ta’ tliet messaġġi b’posta
         elettronika. 
      
      D –  Id-deċiżjoni kkontestata
      18     Fid-29 ta’ Mejju 2006, skond l-Artikolu 6(1)(b) tar-Regolament fuq il-konċentrazzjonijiet, il-Kummissjoni adottat id-deċiżjoni
         tagħha fil-każ COMP/M.4071 – Apollo/Akzo Novel IAR, fejn iddikjarat il-konċentrazzjoni nnotifikata bħala kompatibbli mas-suq
         komuni (iktar ’il quddiem id-“deċiżjoni kkontestata”).
      
      19     Permezz tad-deċiżjoni kkontestata, il-Kummissjoni l-ewwel nett eżaminat, fil-premessi 10 sa 49, is-swieq tal-prodotti u s-suq
         ġeografiku kkonċernati, sussegwentement analizzat, fil-premessi 51 sa 80, l-effetti tal-konċentrazzjoni fuq il-kompetizzjoni
         fuq dawn is-swieq.
      
      20     Fir-rigward tas-swieq tal-prodotti kkonċernati, il-Kummissjoni kkonstatat, fil-premessi 8 sa 24 tad-deċiżjoni kkontestata,
         sovrapożizzjoni ta’ l-attivitajiet ta’ produzzjoni tar-raża kolofonika, ta’ raża idrokarbonika, ta’ raża alkyd u tixrid akriliku
         tal-partijiet tal-konċentrazzjoni. Hija rrilevat li din is-sovrapożizzjoni kienet tikkonċerna biss ir-raża użata sabiex tipproduċi
         l-linka. Filwaqt li ħalliet miftuħa l-kwistjoni tal-limitazzjoni preċiża tas-suq tal-prodotti kkonċernati, peress li hija
         kkunsidrat li l-konċentrazzjoni ma qajmitx problema ta’ kompetizzjoni indipendentement mid-definizzjoni stabbilita, il-Kummissjoni
         eżaminat kull waħda mir-raża ddestinata għal applikazzjonijiet fis-settur tal-linka tipografika u hija kkunsidrat li r-raża
         kolofonika ddestinata għal applikazzjonijiet fis-settur tal-linka tipografika kienet tappartjeni kollha kemm hi għall-istess
         suq ta’ prodotti.
      
      21     Fir-rigward tas-suq ġeografiku kkonċernat, il-Kummissjoni kkunsidrat, fil-premessi 35 sa 38 tad-deċiżjoni kkontestata, li
         dan kien jirrigwarda ta’ l-anqas iż-Żona Ekonomika Ewropea (ŻEE), iżda li dan is-suq seta’ jkun dinji. Hija ħalliet il-kwistjoni
         tad-definizzjoni preċiża miftuħa, filwaqt li osservat li l-evalwazzjoni finali baqgħet l-istess indipendentement mill-punt
         dwar jekk is-suq għandux jiġi ddefinit bħala li jkopri ta’ l-anqas iż-ŻEE jew għandux jiġi ddefinit bħala wieħed dinji.
      
      22     Fir-rigward ta’ l-evalwazzjoni ta’ l-effetti tal-konċentrazzjoni fuq is-suq taż-ŻEE tar-raża kolofonika ddestinata għal applikazzjonijiet
         fis-settur ta’ linka tipografika, il-Kummissjoni evalwat, fil-premessi 51 u 53 tad-deċiżjoni kkontestata, is-sehem fuq dan
         is-suq fl-2005 tal-partijiet tal-konċentrazzjoni u l-kompetituri tagħhom kif ġej : Hexion [10-20] %, Akzo Nobel IAR [20-30]
         % - jiġifieri parti mis-suq magħqud ta’ [30-50] % -, Arizona [10-20] %,, Cay Valley [10-20] %, Respol [0-10] %, DRT [0-10]
         %, Euro-Yser [0-10] %, Kraemer [<5] %, Westvaco [<5] %, oħrajn [0-10] %. Fuq livell tas-suq dinji tar-raża kolofonika, il-Kummissjoni
         evalwat is-sehem tas-suq tal-partijiet tal-konċentrazzjoni għal [20-30] %, minħabba l-preżenza ta’ numru importanti ta’ kompetituri
         ġodda.
      
      23     F’dak li jikkonċerna l-effetti antikompetittivi fuq dan is-suq, il-Kummissjoni bdiet billi esponiet fil-premessa 59 tad-deċiżjoni
         kkontestata li ħdax mit-tlettax-il kompetituri tal-partijiet tal-konċentrazzjoni kkunsidraw li l-operazzjoni ma kellhiex tali
         effetti, iżda li madwar in-nofs tal-klijenti li kienu pparteċipaw fl-investigazzjoni tas-suq kienu ddikjaraw li t-tnaqqis
         fin-numru ta’ atturi u s-sehem tas-suq relattivament importanti ta’ l-entità parti minn konċentrazzjoni setgħu jwasslu għal
         żidiet fil-prezzijiet u limitazzjoni ta’ l-iżvilupp tal-prodotti.
      
      24     Hija enfasizzat fil-premessa 60 tad-deċiżjoni kkontestata li l-investigazzjoni tas-suq ikkonfermat li l-parti l-kbira tal-klijenti
         kellhom bżonn ta’ kategoriji speċifiċi ta’ raża kolofonika għall-applikazzjoniijiet tagħhom u xi drabi r-raża kienet magħmula
         skond l-ispeċifikazzjoni tal-klijent, proċess li seta’ jieħu bosta xhur. Dan juri, fil-fehma tal-Kummissjoni, li l-prodotti
         mibjugħa fis-suq in kwisjtoni ma kinux omoġenji u li kienu jeżistu numru kbir ta’ produtturi fis-suq, li kien ikkaratterizzat
         min-nuqqas ta’ simetrija f’termini ta’ sehem tas-suq. Hija rreferiet ukoll, fil-premessa 60, għall-preokkupazzjonijiet espressi
         minn madwar 30 % tal-produtturi fir-rigward ta’ l-impatt dejjem jikber fuq produtturi oħra stabbiliti barra miż-ŻEE, bħal
         Areż (iċ-Ċina). B’hekk il-Kummissjoni kkunsidrat li, bħala prinċipju, kien ftit probabbli li l-operazzjoni in kwistjoni kienet
         wasslet għal aġir koordinat kompetittiv. Madankollu, fir-rigward tal-fatt li żewġ atturi importanti kellhom jingħaqdu flimkien,
         l-operazzjoni setgħet, skond il-Kummissjoni, tagħti bidu fuq dan is-suq għal effetti antikompetittivi dovuti għal aġir unilaterali
         ta’ l-impriżi li huma partijiet tal-konċentrazzjoni.
      
      25     Fil-premessi 62 sa 65 tad-deċiżjoni kkontestata, il-Kummissjoni l-ewwel nett eżaminat il-kapaċità ta’ produzzjoni u osservat
         li, skond ir-riżultati ta’ l-investigazzjoni tas-suq, dan ta’ l-aħħar ma kienx suġġett għal restrizzjonijiet fil-kapaċità.
         Hija rreferiet għall-premessa 64 fejn jirriżulta li, fid-dawl tal-fatt li l-produzzjoni fis-suq taż-ŻEE tar-raża kolofonika
         ddestinata għal applikazzjonijiet fis-settur tar-raża kien żdied għal madwar 144 000 t, il-produtturi li kienu pparteċipaw
         fl-investigazzjoni tas-suq (Arizona, Cray Valley, Respol, Kraemer, Megara, Union Resinera u Eastman) kienu jirrappreżentaw
         28 200 t tal-kapaċitajiet ta’ produzzjoni disponibbli, jiġifieri 19,5 % tal-produzzjoni totali fis-suq. Skond id-deċiżjoni
         kkontestata, jekk l-estimi tas-sehem li tikkonċerna l-produtturi l-oħra (fosthom DRT u Euro-Yser) kienu preċiżi, il-kapaċitajiet
         disponibbli kienu jikkorrispondu għal 41 % tal-produzzjoni totali fis-suq. Huwa affermat fil-premessa 65 li l-investigazzjoni
         tas-suq ikkonfermat li kien jeżisti eċċess tal-kapaċità fis-suq, kif ammettiet il-maġġoranza tal-klijenti.
      
      26     Il-premessi 66 u 67 sussegwentement jittrattaw preokkupazzjonijiet espressi minn wieħed mill-klijenti dwar, minn naħa, iż-żieda
         tal-prezzijiet tar-raża kolofonika minn Akzo u Hexion u, min-naħa l-oħra, problemi ta’ fornitura bejn Settembru u Diċembru
         kienu wasslu għal restrizzjonijiet li kienu ta’ piż fuq l-offerta matul ix-xhur in kwistjoni, fil-moment meta t-talba staġonali
         ta’ raża kolofonika hija l-iktar għolja. F’dan ir-rigward, il-premessa 67 tenfasizza li l-elementi ta’ prova mressqa mill-partijiet
         tal-konċentrazzjoni juru li l-problemi ta’ fornitura invokati ma kinux ġew ikkawżati minn sitwazzjoni antikompetittiva fis-suq
         ikkonċernat. Fil-fatt, fl-ewwel lok, dawn kienu pjuttost dovuti għal żieda fil-prezzijiet tal-materji primi li jikkostitwixxu
         elementi essenzjali tal-produzzjoni ta’ raża kolofonika, bħal żejt mhux raffinat, il-gamma ta’ raża kolofonika u r-raża ta’
         tall oil, li kienu suġġetti għal żidiet sinjifikattivi tal-prezz matul l-aħħar snin, il-prezz tal-gamma ta’ raża kolofonika
         kien żdied minn 500 dollaru ta’ l-Istati Uniti (USD) kull tunnellata f’Jannar 2004 għal madwar USD 1 250 fid-data tad-deċiżjoni
         kkontestata. Fit-tieni lok, hija osservat li l-informazzjoni disponibbli kienet tikkonċerna l-problemi ta’ fornitura invokati
         minnhom tidher li tindika li dawn kienu dovuti minħabba problemi tekniċi li ltaqa’ magħhom fornitur partikolari jew minħabba
         waqfien fil-produzzjoni minħabba xogħlijiet ipprogrammati ta’ manutenzjoni, u mhux minħabba n-nuqqas ġeneralizzat ta’ kapaċità
         ta’ produzzjoni fis-suq kollu matul il-perijodu in kwistjoni. Minbarra dan, jirriżulta li l-klijent in kwistjoni seta’ jsib
         sorsi alternattivi ta’ fornitura li kienu jnaqqsu l-impatt ta’ dan in-nuqqas mhux mistenni.
      
      27     Huwa affermat fil-premessa 68 tad-deċiżjoni kkontestata li, fid-dawl ta’ dak li ntqal, jidher probabbli li kull tentattiv
         min-naħa ta’ l-entità parti minn konċentrazzjoni li żżid unilateralment il-prezzijiet jista’ jiġi ostakolat mill-kompetituri
         importanti attwalment preżenti fis-suq, bħal Arizona, Cray Valley, Respol, u produtturi oħra żgħar li fl-istess ħin għandhom
         il-kapaċità disponibbli u l-għarfien tekniku sabiex jikkontrobattu kull aġir antikompetittiv.
      
      28     Fil-premessi 69 sa 71 tad-deċiżjoni kkontestata, il-Kummissjoni teżamina l-eżerċizzju ta’ eventwali qawwa kumpensatorja tax-xerrej
         fuq il-produtturi tar-raża mill-produtturi tal-linka. Hija tirrileva, fil-premessa 69, li l-partijiet tal-konċentrazzjoni
         esponew li l-klijenti tagħhom huma fil-pożizzjoni li jeżerċitaw influwenza fuq il-prezzijiet u li wħud fosthom, li jipproduċi
         huma stess raża kolofonika, jikkontrollaw b’suċċess il-fornituri tagħhom. Għal dak li jikkonċerna l-impatt tal-produzzjoni
         interna tar-raża kolofonika ta’ ċerti produtturi tal-linka, huwa osservat fl-istess premessa li, skond l-estimi tal-partijiet,
         tliet klijenti importanti għandhom produzzjoni interna sinjifikattiva: Flint u Siegwerk, li għandhom kapaċità ta’ produzzjoni
         stmata, rispettivament, għal madwar 25 0000 t u 12 000 t u l-kumpannija Huber, li reċentement xtrat Micro Inks u informat
         lill-fornituri tagħha li hija kienet ser tibda tgħaddi x-xiri tagħha fuq is-sussidjarja tagħha. Sussegwentement, huwa enfasizzat
         fil-premessa 70 li l-investigazzjoni stabbilixxiet li, bħala regola ġenerali, il-bejgħ tal-produtturi tar-raża kolofonika
         kien ikkonċentra fuq żewġ jew tliet klijenti kbar, l-ewwel ħames produtturi tal-link jirrappreżentaw madwar [80-90] % tal-bejgħ
         ta’ Hexion ta’ raża kolofonika, imħallta u idrokarbonika ddestinati għal applikazzjonijiet fis-settur tal-linka u [90-100]
         % ta’ dik ta’ Akzo. Minbarra dan, l-ewwel żewġ klijenti kienu jirrappreżentaw, rispettivament, [50-60] % u [70-80] % tal-bejgħ
         minn dawn iż-żewġ kumpanniji tar-raża kolofonika, imħallta u idrokarbonika ddestinati għal applikazzjonijiet fis-settur tal-linka.
         Konsegwentement, il-Kummissjoni kkunsidrat fil-premessa 71 li d-dipendenza qawwija tal-partijiet fir-rigward ta’ numru ristrett
         ta’ klijenti kbar u l-kapaċità tal-produtturi l-oħra li jipprovdu lil dawn il-klijenti kien jikkostitwixxi ostaklu importanti
         għal eventwali aġir antikompetittiv unilaterali.
      
      29     Huwa konkluż fil-premessa 72 tad-deċiżjoni kkontestata li, fid-dawl ta’ dak li ntqal, il-konċentrazzjoni pproġettata ma tqajjimx
         problemi ta’ kompetizzjoni f’dak li jirrigwara r-raża kolofonika ddestinata għal applikazzjonijiet fis-settur tal-linka tipografika.
      
       Il-proċedura
      30     Permezz ta’ att ippreżentat fir-Reġistru tat-Qorti tal-Prim’Istanza fid-9 ta’ Ottubru 2006, ir-rikorrenti ressqu r-rikors
         preżenti.
      
      31     B’att separat ippreżentat fl-istess ġurnata, ir-rikorrenti ressqu wkoll talba għal proċedura mħaffa, skond l-Artikolu 76a
         tar-Regoli tal-Proċedura tal-Qorti tal-Prim’Istanza.
      
      32     B’att ippreżentat fir-Reġistru tal-Qorti tal-Prim’Istanza fil-31 ta’ Ottubru 2006, Apollo u Hexion talbu li jiġu awtorizzati
         jintervjenu fil-proċedura in sostenn tal-Kummissjoni.
      
      33     Fl-istess ġurnata, il-Kummissjoni ppreżentat l-osservazzjonijiet tagħha fuq it-talba għal proċedura mħaffa li fihom hija indikat
         li, sabiex tkun tista’ teżerċita d-drittijiet tad-difiża, hija kellha tibbaża ruħha fuq informazzjoni u dokumenti kunfidenzjali
         ppreżentati mill-partijiet tal-konċentrazzjoni u minn terzi.
      
      34     B’att separat ippreżentat fl-istess ġurnata fir-Reġistru tal-Qorti tal-Prim’Istanza, il-Kummissjoni ressqet talba għal miżuri
         ta’ organizzazzjoni tal-proċedura, skond l-Artikolu 64(4) tar-Regoli tal-Proċedura.
      
      35     Fil-kuntest tal-miżuri ta’ organizzazzjoni tal-proċedura, fit-8 ta’ Novembru 2006 ir-rikorrenti, il-Kummissjoni u l-partijiet
         intervenjenti pparteċipaw f’laqgħa informali mat-tliet Imħallfin tat-Tieni Awla tal-Qorti tal-Prim’Istanza li lilha ġie assenjat
         il-każ sabiex jeżaminaw il-possibbiltà li jilqgħu t-talba ta’ proċedura mħaffa. Matul din il-laqgħa, ir-rikorrenti ddikjaraw
         li, fid-dawl tar-restrizzjonijiet tal-proċedura mħaffa, huma ma kellhomx l-intenzjoni jikkontestaw id-definizzjoni tas-suq
         mogħtija fid-deċiżjoni kkontestata.
      
      36     Fl-14 ta’ Novembru 2006, it-Tieni Awla tal-Qorti tal-Prim’Istanza ddeċidiet li tilqa’ t-talba għal proċedura mħaffa.
      37     Fis-16 ta’ Novembru 2006, it-Tieni Awla tal-Qorti tal-Prim’Istanza ħadet miżuri ta’ organizzazzjoni tal-proċedura li tirregola
         l-produzzjoni bħala provi fil-kawża preżenti ta’ informazzjoni jew ta’ dokumenti kunfidenzjali.
      
      38     B’digriet tal-President tat-Tieni Awla tal-Qorti tal-Prim’Istanza tas-17 ta’ Novembru 2006, wara li l-partijiet prinċipali
         nstemgħu, Apollo u Hexion ġew awtorizzati jintervjenu fil-proċedura in sostenn tal-Kummissjoni u jippreżentaw nota ta’ intervent,
         kif fil-fatt huma għamlu fit-8 ta’ Diċembru 2006.
      
      39     Fuq rapport ta’ l-Imħallef Relatur, il-Qorti tal-Prim’Istanza ddeċidiet li tiftaħ il-proċedura orali u, fil-kuntest tal-miżuri
         ta’ organizzazzjoni tal-proċedura, għamlet xi mistoqsijiet bil-miktub lill-partijiet rikorrenti, fejn stednithom jirrispondu
         għalihom matul is-seduta. 
      
      40     Il-partijiet instemgħu fis-sottomissjonijiet orali kif ukoll fit-tweġibiet tagħhom għall-mistoqsijiet bil-miktub u orali magħmula
         mill-Qorti tal-Prim’Istanza fis-seduta tas-27 ta’ Frar 2007. 
      
      41     Matul is-seduta, il-Kummissjoni qassmet il-verżjoni mhux kunfidenzjali ta’ dokument ġdid lill-membri tal-Qorti tal-Prim’Istanza
         u lill-partijiet l-oħra. Wara li l-partijiet instemgħu fis-sottomissjonijiet tagħhom, id-deċiżjoni fuq l-ammissibbiltà ta’
         dan id-dokument bħala prova ġiet irriżervata. Il-Qorti tal-Prim’Istanza ddeċidiet li ma ddaħlux fil-proċess.
      
       It-talbiet tal-partijiet
      42     Ir-rikorrenti tiltob lill-Qorti tal-Prim’Istanza jogħġobha : 
      –       tannulla d-deċiżjoni kkontestata;
      –       tikkundanna lill-Kummissjoni għall-ispejjeż.
      43     Il-Kummissjoni titlob lill-Qorti tal-Prim’Istanza jogħġobha:
      –       tiddikjara r-rikors inammissibbli f’dak li jikkonċerna Siegwerk u Flint;
      –       tiċħad ir-rikors għall-bqija;
      –       tikkundanna lir-rikorrenti għall-ispejjeż.
      44     Il-partijiet intervenjenti jitolbu lill-Qorti tal-Prim’Istanza jogħġobha: 
      –       tiċħad ir-rikors;
      –       tikkundanna lir-rikorrenti għall-ispejjeż tagħhom u dawk sostnuti mill-intervenjenti.
       Id-dritt
      A –  Fuq l-ammissibbiltà tar-rikors
      1.     L-argumenti tal-partijiet
      45     Il-Kummissjoni ssostni li Siegwerk u Flint mhumiex individwalment ikkonċernati mid-deċiżjoni kkontestata. Il-punt dwar jekk
         terza parti hijiex individwalment ikkonċernata minn deċiżjoni li tistabbilixxi l-kompatibbiltà ta’ konċentrazzjoni mas-suq
         komuni tiddependi, minn naħa, mill-effett li d-deċiżjoni għandha fuq il-pożizzjoni tagħha fis-suq. Sempliċi parteċipazzjoni
         fil-proċedura amministrattiva waħedha mhijiex biżżejjed, minħabba li l-kontroll tal-konċentrazzjonijiet jeżiġi kuntratt regolari
         mal-bosta impriżi. Parteċipazzjoni attiva għall-proċedura amministrattiva biss tikkostitwixxi element regolarment ikkunsidrat
         sabiex jiġi stabbilit, flimkien ma’ ċirkustanzi speċifiċi oħrajn, l-ammissibbiltà ta’ rikors, iktar u iktar meta din il-parteċipazzjoni
         attiva kellha impatt fuq l-iżvolġiment tal-proċedura u fuq il-kontenut ta’ l-att ikkontestat.          
      
      46     Madankollu, f’dan il-każ, il-parteċipazzjoni ta’ Flint u ta’ Siegwerk fil-proċedura amministrattiva kienet limitata li jirrispondu
         għall-kwestjonarju lill-klijenti tal-Kummissjoni u r-risposti tagħhom fihom lacunae u huma ġenerali. Il-parteċipazzjoni limitata tagħhom ma kellha ebda effett partikolari fuq l-iżvolġiment tal-proċedura jew
         fuq il-kontenut tad-deċiżjoni kkontestata. Bħala konsegwenza, il-parteċipazzjoni tagħhom fil-proċedura amministrattiva ma
         tistax tiġi kkwalifikata bħala parteċipazzjoni attiva. L-investigazzjoni ma tippreċiża ebda ċirkustanza oħra li tiddistingwi
         dawn iż-żewġ impriżi minn klijenti oħra tal-partijiet tal-konċentrazzjoni. Il-konċentrazzjoni taffettwa l-pożizzjoni fis-suq
         ta’ Siegwerk u ta’ Flint bl-istess mod kif hija taffettwa dik ta’ kull xerrej ieħor ta’ raża kolofonika. 
      
      47     Skond il-Kummissjoni, ikun inġustifikat, f’dan il-każ, li Siegwerk u Flint jiġu awtorizzati jaġixxu fil-kuntest ta’ rikors
         li huma stess qatt ma setgħu jressqu. Ir-rikors huwa bbażat l-iktar fuq id-dikjarazzjonijiet ta’ Siegwerk fir-risposta tagħha
         għall-kwestjonarju lill-klijenti tal-Kummissjoni rigward id-disponibbiltà tal-materji primi u la Sun u lanqas Flint ma kienu
         qajmu din il-problema ta’ disponibbiltà matul il-proċedura amministrattiva. Din in-nuqqas ta’ koerenza fir-risposti rispettivi
         tar-rikorrenti tikkostitwixxi raġuni oħra għala l-kompetenza li taġixxi ta’ kull parti għandha tiġi kkunsidrata separatament.
      
      48     Ir-rikorrenti jikkunsidraw lilhom infushom direttament u individwalment ikkonċernati mid-deċiżjoni kkontestata, minħabba li
         din kienet ser taffettwa l-attivitajiet tagħhom, u b’mod partikolari l-fornitura tagħhom, peress li r-raża kolofonika tikkostitwixxi
         element vitali tal-produzzjoni tagħhom u hija parti kbira mill-prezz tal-prodott finali. Minbarra dan, ir-rikorrenti, qabel
         il-konċentrazzjoni, kienu l-klijenti prinċipali kemm ta’ Hexion kif ukoll ta’ Akzo u huma x-xerreja prinċipali ta’ raża kolofonika
         ta’ l­-industrija tar-raża tal-linka, li tirrappreżenta madwar 90 % tar-raża kolofonika mixtrija fiż-ŻEE.  Ir-rikorrenti jqisu
         wkoll li huma kollha ħadu sehem attiv fil-proċedura amministrattiva.
      
      2.     Il-kunsiderazzjonijiet tal-Qorti tal-Prim Istanza
      49     L­-ewwel nett għandu jiġi rrilevat li l-Kummissjoni ma tikkontestax il-kompetenza li taġixxi ta’ Sun. Fil-fatt, peress li
         Sun kienet ipparteċipat attivament fil-proċedura amministrattiva, ma hemm ebda dubju dwar l-ammissibbiltà tar­­­-rikors tagħha.
      
      50     Madankollu, skond ġurisprudenza llum stabbilita sew, fir-rigard ta’ l-istess rikors, mhemmx lok li tiġi eżaminata l-kompetenza
         li jaġixxu tar-rikorrenti (sentenzi tal-Qorti tal-Ġustizzja ta´ l-24 ta´ Marzu 1993, CIRFS et vs Il-Kummissjoni, C­-313/90, Ġabra p. I­-1125, punt 31, u tal­-Qorti tal­-Prim’ Istanza tat-8 ta’ Lulju 2003, Verband der freien Rohrwerke et vs Il-Kummissjoni, T-374/00, Ġabra p. II-2275, punt 57 ; ara wkoll, f’dan is­-sens, is-sentenza tal-Qorti tal-Prim’Istanza
         tas-6 ta’ Lulju 1995, AITEC et vs Il-Kummissjoni, T-447/93 sa T-449/93, Ġabra p. II-1971, punt 82).
      
      51     Ebda wieħed mill-elementi mressqa mill-Kummissjoni fil-każ preżenti ma jiġġustifika li l-Qorti tal-Prim’Istanza ma tirreferix
         għal din il-ġurisprudenza. Żgur li, f’ċerti kawżi, il-Qorti tal-Prim’Istanza għamlet distinzjoni bejn ir-rikorrenti fir-rigward
         ta’ l-ammissibbiltà tar­­-rikors (sentenza tal-Qorti tal-Prim’Istanza tal-21 ta’ Marzu 2002, Shaw u Falla vs Il-Kummissjoin,
         T­131/99, Ġabra p. II-2023, punt 12, u d-digriet tal-Qorti tal-Prim’Istanza ta’ l-10 ta’ Marzu 2005, Gruppo ormeggiatori del
         porto di Venezia et vs Il-Kummissjoni, T-228/00, T­-229/00, T­-242/00, T-243/00, T­­-245/00 sa T-248­/00, T-250/00, T-252/00, T-256/00 sa T-259/00,
         T-265/00, T-267/00, T-268/00, T-271/00, T-274/00 sa T-276/00, T-281/00, T-287/00 u T-296/00, Ġabra P. II-787, punti 38 sa
         45). Madankollu, dawn id-differenzi kienu fondati, bħal ma tirreferi l-ġurisprudenza ċċitata fil-punt preċedenti, fuq kunsiderazzjonijiet
         ta’ l-istruttura ta’ proċedura.
      
      52     Madankollu, l-eżami li l-Kummissjoni tipproponi fil-każ in eżami jmur kontra dawn il-kunsiderazzjonijiet minħabba li, anki
         jekk wieħed kellu jippreżupponi li eżami separat ta’ l-ammissibbiltà tar-rikors ta’ Flint u ta’ Siegwerk juri li dawn m’għandhomx
         il-kompetenza li jaġixxu, il-Qorti tal-Prim’Istanza għandha madankollu teżamina r-rikors kollu kemm hu. Fil-fatt, f’din l-ipoteżi
         mhemmx lok li d-dikjarazzjonijiet magħmula minn Flint u Siegwerk ma jiġux inklużi fl-eżami tal-Qorti tal-Prim’Istanza. Peress
         li dawn id-dikjarazzjonijiet kienu ġew suġġetti għall-evalwazzjoni tal-Kummissjoni matul il-proċedura amministrattiva, dawn
         għandhom, b’kull mod, jiġu kkunsidrati fil-proċedura preżenti u l-eżami tal-Qorti tal-Prim’Istanza għandu jikkunsidra l-motivi
         u l-argumenti kollha mqajma fil-kuntest ta’ dan ir-rikors.
      
      53     B’hekk mhemmx iktar lok, minħabba raġunijiet ta’ struttura ta’ proċedura, li l-ammissibbiltà tar-rikors imressaq minn Flint
         u Siegwerk jiġi eżaminat separatament.
      
      B –  Fuq il-mertu tar-rikors
      54     In sostenn tar-rikors tagħhom, ir-rikorreni jqajmu żewġ motivi. L-ewwel motiv huwa bbażat fuq il-fatt li l-Kummissjoni ma
         kinitx segwiet il-linji gwida u, it-tieni, fuq żbalji ta’ fatt u ta’ evalwazzjoni li l-Kummissjoni kienet wettqet. Fil-kuntest
         tat-tieni motiv, ir-rikorrenti jsostnu wkoll, fis-sustanza, dritt ibbażat fuq l-allegati insuffiċenzi ta’ motivazzjoni.
      
      1.     Osservazzjonijiet preliminari
      55     Għandu jiġi mfakkar li l-Kummissjoni hija marbuta mill-avviżi li hija tadotta fil-qasam tal-kontroll tal-konċentrazzjonijiet,
         bil-kundizzjoni li jirrispettaw ir-regoli tat-Trattat u tar-Regolament fuq il-konċentrazzjonijiet (sentenzi tal-Qorti tal-Prim’Istanza
         tat-3 ta’ April 2003, BaByliss vs Il-Kummissjoni, T-114/02, Ġabra p. II-1279, punt 143, u Royal Philips Electronics vs Il-Kummissjoni,
         T-119/02, Ġabra p. II-1433, punt 242).
      
      56     Madankollu, jirriżulta mill-punt 5 tal-linji gwida li dawn jiddeskrivu l-metodu analitiku li l-Kummissjoni għandha l-intenzjoni
         li ssegwi għall-evalwazzjoni tagħha tal-konċentrazzjonijiet orizzontali u li hija tapplika fil-funzjoni tal-fatti u ċirkustanzi
         ta’ kull każ partikolari. Il-punt 13 jippreċiża li din mhijiex lista ta’ kontroll li għandha tiġi applikata mekkanikament
         fil-każijiet kollha, iżda li l-analiżi kompetittiva tibbaża ruħha wkoll, f’kull każ, fuq evalwazzjoni globali ta’ l-effetti
         prevedibbli tal-konċentrazzjoni, fid-dawl tal-fatturi u l-kundizzjonijiet li għandhom jiġu kkunsidrati. Fil-fatt, skond dan
         l-istess punt, “[l]-elementi [...] mhumiex rilevanti fil-każijiet kollha [...] u mhuwiex dejjem neċessarju li dawn jiġu kollha
         analizzati bl-istess grad ta’ preċiżjoni”.
      
      57     Minn dan isegwi li l-linji gwida ma jeħtiġux eżami fil-każijiet ta’ l-elementi kollha msemmija fil-linji gwida, peress li
         l-Kummissjoni tiddisponi minn diskrezzjoni li tippermettilha li tieħu jew ma tiħux in kunsiderazzjoni ċerti elementi (ara,
         b’analoġija, is-sentenza tal-Qorti tal-Prim’Istanza tat-8 ta’ Lulju 2004, JFE Engineering et vs Il-Kummissjoni, T-67/00, T-71/00 u T-78/00, Ġabra p. II-2501, punt 53). 
      
      58     Minbarra dan, ma jistax jiġi dedott mill-obbligu ta’ motivazzjoni li l-Kummissjoni għandha l-obbligu li tipprovdi motivi rigward
         l-evalwazzjoni tagħha ta’ l-elementi ta’ dritt jew ta’ fatt kollha li jistgħu eventwalment jippreżentaw rabta mal-konċentrazzjoni
         nnotifikata u/jew li tqajmu matul il-proċedura amministrattiva. Ir-rekwiżit ta’ motivazzjoni għandu pjuttost jiġi adattat
         skond iċ-ċirkustanzi tal-każ u jiġi evalwat skond il-kontenut ta’ l-att, in-natura tal-motivi invokati u l-interess li d-destinatarji
         jew persuni oħra kkonċernati direttament u individwalment mill-att jista’ jkollhom sabiex jirċievu spjegazzjonijiet. B’hekk,
         għalkemm il-motivazzjoni għandha turi b’mod ċar u mhux ekwivoku r-raġunament ta’ l-istituzzjoni, awtriċi ta’ l-att, b’mod
         li jippermetti lil-persuni interessati jkunu jafu l-ġustifikazzjonijiet tal-miżura meħuda, u lill-qorti kompetenti teżerċita
         l-istħarriġ tagħha, il-Kummissjoni ma tiksirx l-obbligu tagħha ta’ motivazzjoni jekk, fid-deċiżjoni tagħha, hija ma tinkludix
         motivazzjoni preċiża rigward l-evalwazzjoni ta’ ċertu numru ta’ aspetti tal-konċentrazzjoni li jidhrulha manifestament barra
         l-iskop tagħha, mingħajr tifsira jew li jidhru b’mod ċar li huma sekondarji għall-evalwazzjoni tagħha (sentenza Verband der
         freien Rohrwerke et vs Il-Kummissjoni, punt 50 iktar ’il fuq, punti 184 sa 186).
      
      59     Hemm lok li jiġi mfakkar li l-atti ta’ l-istituzzjonijiet Komunitarji jibbenifikaw minn preżunzjoni ta’ validità (sentenza
         tal-Qorti tal-Ġustizzja tal-15 ta’ Ġunju 1994, Il-Kummissjoni vs BASF et, C-137/92 P, Ġabra p. I-2555, punt 48, u s-sentenza tal-Qorti tal-Prim’Istanza tat-28 ta’ Settembru 2004, MCI vs Il-Kummissjoni,
         T-310/00, Ġabra p. II-3283, punt 55), u li l-legalità ta’ att individwali kkontestat għandha tiġi evalwata fil-kuntest ta’
         l-elementi ta’ fatt u ta’ dritt li kienu jeżistu fid-data meta l-att ġie adottat Konsegwentement, il-legalità tad-deċiżjoni
         kkontestata għandha tiġi eżaminata fir-rigward ta’ l-elementi fattwali li kienu jeżistu fil-jum meta ġiet adottata u mhux
         fid-dawl ta’ l-effetti fattwali li seħħu warajha.
      
      60     Fl-aħħar nett, għandu jiġi mfakkar li, skond ġurisprudenza stabbilita, l-istħarriġ ġudizzjarju eżerċitat mill-qorti Komunitarja
         fuq l-evalwazzjonijiet ekonomiċi kumplessi mwettqa mill-Kummissjoni fl-eżerċizzju tas-setgħa ta’ diskrezzjoni mogħti lilha
         mir-Regolament fuq il-konċentrazzjonijiet għandu jiġi limitat għall-verifika tar-rispett tar-Regoli tal-Proċedura u ta’ motivazzjoni,
         kif ukoll ta’ l-eżattezza materjali tal-fatti, in-nuqqas ta’ żball manifest ta’ evalwazzjoni u ta’ abbuż ta’ poter (sentenzi
         tal-Qorti tal-Prim’Istanza tat-3 ta’ April 2003, Petrolessence u SG2R vs IL-Kummissjoni, T‑342/00, Ġabra. p. II‑1161, punt
         101; tal-21 ta’ Settembru 2005, EDP vs Il-Kummissjoni, T‑87/05, Ġabra p. II-3745, punt 151, u easyJet vs Il-Kummissjoni, punt
         59 iktar ’il fuq, punt 44). F’dan ir-rigward, għandu jiġi mfakkar li l-Qorti Komunitarja mhux biss għandha tivverifika li
         l-provi invokati jkunu fattwalment korretti, affidabbli u konsistenti, iżda għandha tistħarreġ ukoll jekk dawn il-provi jikkostitwixxux
         l-informazzjoni kollha rilevanti li għandha tiġi kkunsidrata sabiex tiġi evalwata sitwazzjoni kumplessa u jekk din hijiex
         kapaċi tissostanzja l-konklużjonijiet milħuqa (sentenza tal-Qorti tal-Ġustizzja tal-15 ta’ Frar 2005, Il-Kummissjoni vs Tetra
         Laval, C-12/03 P, Ġabra p. I-987, punt 39).
      
      61     Fl-aħħar nett, jirriżulta minn dak li ntqal li l-istħarriġ ġuridiku tal-Qorti tal-Prim’Istanza fuq id-deċiżjoni kkontestata
         ma jistax ikun limitat għall-uniku eżami ta’ teħid ta’ kunsiderazzjoni jew le tal-Kummissjoni ta’ elementi msemmija fil-linji
         gwida bħala rilevanti għall-evalwazzjoni ta’ l-effetti ta’ konċentrazzjoni fuq il-kompetizzjoni. Il-Qorti tal-Prim’Istanza
         għandha tikkunsidra wkoll, fil-kuntest ta’ dan l-istħarriġ, jekk l-ommisjonijiet eventwali tal-Kummissjoni jistgħux jikkuntradixxu
         l-konklużjoni tagħha li din il-konċentrazzjoni ma tqajjimx dubji serji fir-rigward tal-kompatibbiltà tagħha mas-suq komuni
         (ara, f’dan is-sens, is-sentenza tal-Qorti tal-Prim’Istanza ta’ l-14 ta’ Diċembru 2005, General Electric vs Il-Kummissjoni,
         T-210/01, Ġabra p. II-5575, punti 42 sa 44 u 48).
      
      2.     Fuq l-ewwel motiv, ibbażat fuq il-fatt li l-Kummissjoni ma kinitx segwiet il-linji gwida 
      62     L-ewwel motiv huwa artikolat fuq tliet partijiet li jikkonċernaw, rispettivament, is-sehem tas-suq kif ukoll il-livelli ta’
         konċentrazzjoni, l-effetti mhux koordinati u l-effetti koordinati tal-konċentrazzjoni. Hemm lok li jiġu eżaminati t-tieni
         u t-tielet partijiet ta’ dan il-motiv qabel l-ewwel parti.
      
      a)     Fuq it-tieni motiv, ibbażat fuq il-fatt li l-Kummissjoni ma segwietx il-linji gwida fir-rigward ta’ l-effetti mhux koordinati
         tal-konċentrazzjoni 
      
      63     Fil-kuntest tat-tieni parti ta’ l-ewwel motiv, dwar l-effetti mhux koordinati tal-konċentrazzjoni in kwistjoni, ir-rikorrenti
         jqajmu ħames ilmenti dwar, fl-ewwel lok, il-kwalifika bħala kompetituri qrib il-partijiet tal-konċentrazzjoni, fit-tieni lok,
         il-kredibbiltà tal-fornituri alternattivi identifikati mill-Kummissjoni, it-tielet lok, il-possibbiltajiet għall-klijenti
         tal-partijet fil-konċentrazzjoni li jbiddlu l-fornitur, fir-raba’ lok, il-kapaċitajiet disponibbli fis-suq u, fil-ħames lok,
         il-kapaċità ta’ l-entità parti minn konċentrazzjoni li trażżan l-espansjoni tal-kompetituri. 
      
      64     F’dan ir-rigward, għandhom jiġu mfakkra l-elementi essenzjali tar-raġunament tal-Kummissjoni fid-deċiżjoni kkontestata dwar
         l-effetti mhux koordinati. Il-Kummissjoni bbażat il-konklużjoni li l-konċentrazzjoni pproġettata ma tqajjimx problema ta’
         kompetizzjoni fuq erba’ elementi ta’ evalwazzjoni. Fl-ewwel lok, hija stabbilixxiet l-eċċess tal-kapaċità li kienet teżisti
         fil-każ tal-kompetituri Arizona, Cray Valley, Respol kif ukoll fil-każ ta’ produtturi oħra ta’ daqs iktar żgħir. Fit-tieni
         lok, hija kkunsidrat li ż-żieda fil-prezz u l-problemi ta’ fornitura matul il-perijodu massimu li klijent kien avża dwarhom
         jirriżultaw, skond il-provdi pproduti, minn żieda fil-prezzijiet tal-materji primi u minn diffikultajiet tekniċi temporanji
         ta’ produttur. Fit-tielet lok, il-Kummissjoni qieset li Arizona, Cray Valley, Respol u produtturi ta’ daqs iżgħar kellhom
         kemm il-kapaċità kif ukoll l-għarfien li jippermettulhom jikkumbattu aġir antikompetittiv ta’ l-entità parti minn konċentrazzjoni.
         Fir-raba’ lok, hija tirrileva li l-klijenti ta’ l-entità parti minn konċentrazzjoni setgħu jeżerċitaw qawwa kumpensatorja
         li tirriżulta mill-importanza tagħhom, mill-produzzjoni interna ta’ xi wħud mill-produtturi tar-raża kolofonika (fosthom Flint
         u Siegwerk), mill-integrazzjoni vertikali fil-produzzjoni tar-raża kolofonika ta’ oħrajn (Huber) u mid-dipendenza tal-produtturi
         tar-raża kolofonika għall-bejgħ tagħhom ta’ żewġ jew tliet klijenti kbar.
      
       Fuq l-ewwel ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-prossimità tar-relazzjonijiet
         kompetittivi tal-partijiet tal-konċentrazzjoni  
      
      –       L-argumenti tal-partijiet
      65     Ir-rikorrenti jsostnu li l-Kummissjoni kellha l-obbligu li teżamina jekk il-partijiet tal-konċentrazzjoni kinux kompetituri
         fil-qrib, jekk fil-passat kinitx eżistiet rivalità bejniethom u jekk il-konċentrazzjoni kinitx ser telimina mutur importanti
         tal-kompetizzjoni. Ir-rikorrenti josservaw li huma rrispondew għall-kwestjonarju lill-kljienti tal-Kummissjoni, fl-ewwel lok,
         billi indikaw li Hexion u Akzo kienu l-fornituri prinċipali tagħhom. Fit-tieni lok, huma enfasizzaw li dawn iż-żewġ impriżi
         kienu fornituri indispensabbli ta’ l-ewwel u tat-tieni għażla tal-produtturi kbar tal-linka tipografika, minħabba li kienu
         iktar effiċjenti mill-kompetituri tagħhom biex jikkunsinnaw volumi kbar. Fit-tielet lok, ir-rikorrenti kienet indikat, f’dak
         li jikkonċerna ċerti kategoriji ta’ raża kolofonika ddestinati għal applikazzjonijiet fis-settur tal-linka tipografika, li
         l-partijiet fil-konċentrazzjoni kellhom sengħa kunfidenzjali ħafna u kienu l-uniċi li kellhom aċċess għall-materji primi u
         għall-klijenti neċessarji sabiex jiżviluppawhom.
      
      66     Ir-rikorrenti jsostnu li l-Kummissjoni ma kinitx ikkunsidrat dawn il-kummenti u ma kinitx eżaminat jekk il-partijiet fil-konċentrazzjoni
         kinux kompetituri fil-qrib, skond il-linji gwida, lanqas jekk it-tnaqqis tal-kompetizzjoni li tirriżulta mill-konċentrazzjoni
         twassalx għal żieda fil-prezz, filwaqt li l-attivitajiet taż-żewġ partijiet tal-konċentrazzjoni jissovrapponu fuq xulxin.
         Ir-rikorrenti josservaw li iktar ma l-livell ta’ sostituzzjoni bejn il-prodotti tal-partijiet f’konċentrazzjoni hija għolja,
         li tinkludi l-kompetenzi tekniċi tagħhom u l-kapaċità ta’ produzzjoni rispettivi tal-fabbriki tagħhom, iktar huwa probabbli
         li dawn iżidu b’mod sinjifikattiv il-prezz tagħhom kif jirriżulta mill-konċentrazzjoni. Fir-rigward tad-daqs tagħha u tal-kapaċità
         ta’ produzzjoni disponibbli tagħha, l-għaqda bejn Hexion u Akzo kienet għamlet mill-entità parti minn konċentrazzjoni sieħba
         inevitabbli tar-rikorrenti fir-rigward ta’ fornitura, li tippermettila taġixxi b’mod totalment indipendenti fir-rigward ta’
         l-atturi l-oħra kollha tas-suq, inklużi l-klijenti.
      
      67     Il-Kummissjoni twieġeb li l-kwalifika tal-partijiet tal-konċentrazzjoni ta’ fornituri prinċipali mhijiex prova li huma kienu
         kompetituri fil-qrib skond il-linji gwida. Ta’ l-anqas tliet fornituri oħra setgħu jikkwalifikaw ukoll bħala fornituri prinċipali
         mir-rikorrenti (mingħajr ma tissemma l-preferenza), minn klijenti oħra kif ukoll minn kompetituri. Arizona u Cray Valley kellhom
         sehem tas-suq ta’ [kunfidenzjali] % u seba’ mit-tmien produtturi kienu indikaw li huma setgħu faċilment jipproduċu gamma ta’ raża kolofonika, ir-rikorrenti
         ma kinux sostnew l-allegazzjoni tagħhom li l-kompetituri ta’ l-entità parti minn konċentrazzjoni ma jistgħux jinvestu fl-iżvilupp
         ta’ tipi ta’ raża ġodda li potenzjalment jistgħu jagħmlu qliegħ. Huwa lanqas ma ressqu prova dwar l-eżistenza ta’ prossimità
         tal-gamma ta’ podotti tagħhom jew ta’ l-istrateġiji tagħhom fil-qasam ta’ kompetizzjoni. 
      
      68     Il-partijiet intervenjenti jżidu jgħidu li l-konstatazzjoni tal-Kummissjoni fil-premessa 68 tad-deċiżjoni kkontestata, li
         produtturi oħra setgħu jfixklu kull tentattiv min-naħa ta’ l-entità parti minn konċentrazzjoni li żżid unilateralment il-prezzijiet,
         timplika li l-prodotti mmanifatturati mill-partijiet fil-konċentrazzjoni mhumiex iktar sostitwibbli bejniethom milli dawk
         tal-kompetituri tagħhom.
      
      –       Il-kunsiderazzjonijiet tal-Qorti tal-Prim Istanza
      69     Preliminarjament, għandu jiġi kkonstatat li d-deċiżjoni kkontestata ma kinitx eżaminat b’mod espress jekk il-partijiet tal-konċentrazzjoni
         kinux kompetituri fil-qrib. F’dan ir-rigward, għandu jiġi rrilevat li, skond il-punt 28 tal-linji gwida, din il-prossimità
         hija evalwata fil-funzjoni tal-grad ta’ sostituzzjoni bejn il-prodotti tal-partijiet. Dan l-istess punt jippreċiża li indikazzjonijiet
         fir-rigward tal-grad ta’ sostituzzjoni jistgħu jirriżultaw, b’mod partikolari, mill-fatt li numru kbir ħafna ta’ klijenti
         jikkunsidraw il-partijiet magħqdua bħala l-ewwel jew it-tieni għażla tagħhom bħala fornituri, li r-rivalità bejn il-partijiet
         tal-konċentrazzjoni kienet sors ta’ kompetizzjoni importanti u li l-kompetituri tagħhom jipproduċu sostituti li huma ftit
         qrib mal-prodotti tal-partijiet tal-konċentrazzjoni.
      
      70     B’hekk għandu jiġi vverifikat jekk il-Kummissjoni kinitx segwiet il-linji gwida meta ma eżaminatx jekk il-partijiet fil-konċentrazzjoin
         kinux kompetituri fil-qrib.
      
      71     Fir-rigward, fl-ewwel lok, ta’ l-argument tar-rikorrenti li huma kienu indikaw lill-Kummissjoni li l-partijiet tal-konċentrazzjoni
         kienu l-fornituri prinċipali tagħhom, jirriżulta mill-proċess li r-rikorrenti kienu wkoll innominaw l-impriżi Arizona, Cray
         Valley u Repsol bħala l-fornituri prinċipali tagħhom u li l-klijenti l-oħra kienu żiedu ma’ din il-lista l-impriżi Arez, Westvaco,
         Resinall u DRT (risposti għall-mistoqsijiet 35 u 36 tal-kwestjonarju lill-klijenti). Minbarra dan, fost ir-rikorrenti, kienet
         Siegwerk biss li indikat b’mod ċar li l-partijiet tal-konċentrazzjoni kienu l-ewwel fornituri tagħha, filwaqt li Flint u Sun
         ma kienu għamlu ebda klassifika fost il-fornituri prinċipali tagħhom. Fost il-klijenti l-oħra, tnejn biss kienu ppreżentaw
         lill-partijiet tal-konċentrazzjoni bħala li kienu l-ewwel u t-tieni fornituri tagħhom (Ciba Speciality Chemicals issemmi Hexion
         u Akzo, Van Son issemmi Hexion), iżda ebda waħda fosthom ma speċifikat jekk dan kienx il-każ għar-raża kolofonika. Il-kljienti
         l-oħra ma kinux ipproċedew għal klassifika. Minbarra dan, Huber tavża li Hexion tilfet sehem tas-suq, Van Sion tindika li
         Akzo tilfet sehem tas-suq u Epple Druckfarben tindika li ż-żewġ partijiet tal-konċentrazzjoni tilfu sehem tas-suq. 
      
      72     Fid-dawl ta’ dawn ir-risposti kollha, għandu jiġi konkluż li l-indikazzjonijiet tar-rikorrenti u tal-klijenti l-oħra li l-partijiet
         tal-konċentrazzjoni kienu l-fornituri prinċipali tagħhom qabel il-konċentrazzjoni ma jurux li numru kbir ħafna ta’ klijenti
         kienu jikkunsidrawhom bħala l-ewwel jew it-tieni għażla tagħhom skond il-punt 28 tal-linji gwida (ara l-punt 69 iktar ’il
         fuq). B’hekk, kuntrarjament għal dak li jallegaw ir-rikorrenti, dawn l-indikazzjonijiet ma jsostnux l-argumenti tagħhom li
         l-partijiet tal-konċentrazzjoni huma kompetituri fil-qrib skond il-linji gwida.
      
      73     Fir-rigward, fit-tieni lok, ta’ l-argument li l-partijiet tal-konċentrazzjoni huma fornituri indispensabbli għall-produtturi
         l-kbar ta’ linka tipografika, minħabba li huma iktar effettivi mill-kompetituri tagħhom sabiex jipprovdu l-volumi kbar neċessarji,
         għandu jiġi rrilevat li Flint u Sun għamlu referenza, fir-risposti tagħhom għall-mistoqsijiet 40 u 45 (Flint) kif ukoll 42
         (Sun) tal-kwestjonarju lill-kljienti, għall-importanza tal-volumi tar-raża kolofonika li jistgħu jipprovdu lill-produtturi.
         Jirriżulta mill-faxxiklu amministrattiv li tlieta mill-kompetituri tal-partijiet tal-konċentrazzjoni jiddikjaraw li l-volumi
         huma importanti mill-fatt tan-numru ristrett ta’ klijenti li għandhom bżonnijiet globali kbar u li jixtru 90 % tar-raża ddestinata
         għal-linka tipografika (risposti ta’ Neville, ta’ Cray Vallet u ta’ Respol għall-mistoqsija 40 tal-kwestjonarju lill-kompetituri).
      
      74     Madankollu, jirriżulta wkoll mill-faxxiklu amministrattiv li r-rikorrenti jieħdu wkoll mingħand produtturi iżgħar bħal Megara
         u Kraemer (risposti ta’ Megara u ta’ Kraemer għall-mistoqsija 48 tal-kwestjonarju lill-kompetituri). Dan il-fatt jindika,
         ta’ l-anqas għal ċerti tipi ta’ raża kolofonika, li l-kompetituri iżgħar mill-partijiet tal-konċentrazzjoni jistgħu jissodisfaw
         it-talbiet tar-rikorrenti. F’dan ir-rigward, għandu jiġi rrilevat li jirriżulta mid-deċiżjoni kkontestata li l-impriżi iżgħar
         huma flimkien parti mis-suq li ma jistax ma jiġix ikkunsidrat (madwar 21 % skond il-Kummissjoni) u li huma għandhom eċċess
         tal-kapaċità. Minbarra dan, is-sehem tas-suq ta’ Arizona, ta’ Cray Valley kif ukoll ta’ Respol jindikaw li huma jinsabu fil-pożizzjoni
         li jipprovdu l-volum kollu meħtieġ. Barra minn hekk, jirriżulta mill-proċess li huma għandhom ukoll eċċess tal-kapaċità importanti.
         Minbarra dan, Arez hija magħżula minn tnejn mill-klijenti li rrispondew għall-mistoqsija 35 tal-kwestjonarju lill-klijenti
         bħala waħda mill-fornituri prinċipali tagħhom u l-Kummissjoni enfasizzat, fil-premessa 60 tad-deċiżjoni kkontestata, l-impatt
         dejjem jikber ta’ Arez fuq is-suq. Fl-aħħar nett, il-fatt li klijenti oħra indikaw Westvaco, Resinall u DRT (fornituri iktar
         żgħar) bħala l-fornituri prinċipali tagħhom juri li l-bżonn ta’ volumi kbar magħmula mir-rikorrenti ma jikkonċernax it-talba
         kollha eżistenti fis-suq.
      
      75     Fid-dawl ta’ dawn it-twegħġibiet kollha, għandu jiġi konkluż li l-indikazzjoni tar-rikorrenti u ta’ ċerti kompetituri li jeżisti
         bżonn ta’ volumi kbar min-naħa tar-rikorrenti ma jurix, minn dan il-fatt, li l-prodotti tal-kompetituri huma sostituti inqas
         importanti, għall-klijenti, mill-prodotti tal-partijiet tal-konċentrazzjoni. Konsegwentement, kuntrarjament għal dak li jallegaw
         ir-rikorrenti, din l-indikazzjoni ma ssostnix l-argument tagħhom li l-partijiet tal-konċentrazzjoni huma kompetituri fil-qrib
         skond il-linji gwida.
      
      76     Fir-rigward, fit-tielet lok, ta’ l-argument li l-partijiet tal-konċentrazzjoni huma l-uniċi li għandhom għerf tas-sengħa li
         huwa sigriet ħafna, materji primi u klijenti neċessarji sabiex jiżviluppaw ċerta tip ta’ raża, għandu jiġi rrilevat li kważi
         l-kompetituri kollha tal-partijiet tal-konċentrazzjoni indikaw li huma setgħu faċilment jipproduċu l-gamma sħiħa ta’ raża
         kolofonika (risposti għall-mistoqsija 25 tal-kwestjonarju lill-kompetituri). Jekk ir-rikorrenti jikkontestaw dan il-fatt,
         b’mod partikolari dak li jikkonċerna Arizona, madakollu għandu jiġi osservat li huma ma ressqu ebda prova f’dan ir-rigward
         u li Arizona kienet ukoll affermat, bħala risposta għall-mistoqsija 25 tal-kwestjonarju lill-kompetituri, li hija setgħet
         faċilment tipproduċi l-gamma kollha ta’ raża kolofonika. Minbarra dan, is-sehem tas-suq ta’ Arizona u ta’ Cray Valley jindikaw
         li huma għandhom klijentela li minn punt kwantitattiv tixbah dik ta’ Hexion qabel il-konċentrazzjoni. Minbarra dan, ir-rikorrenti
         ma ppreċiżawx kif kienu jikkonsistu, f’dan il-każ, id-diffikultajiet ta’ aċċess allegati għall-materji primi neċessarji. Għaldaqstant,
         ir-rikorrenti ma tawx provi biżżejjed għall-argument tagħhom.
      
      77     Fl-aħħar nett, għandu jiġi kkonstatat li r-rikorrenti ma pprovdew ebda indikazzjoni barra dawk imfakkra fil-punti preċedenti
         li jistgħu jsostnu l-argument speċifiku li kienet teżisti rivalità partikolari bejn il-partijiet tal-konċentrazzjoni fil-passat.
         Bl-istess mod, huma ma sostnewx l-allegazzjoni tagħhom li l-konċentrazzjoni eliminat mutur importanti tal-kompetizzjoni skond
         il-punti 37 u 38 tal-linji gwida.
      
      78     Għal dawn ir-raġunijiet, għandu jiġi konkluż li r-rikorrenti ma stabbilixxewx li l-partijiet tal-konċentrazzjoni kienu kompetituri
         fil-qrib skond il-linji gwida. Konsegwentement, u fid-dawl ta’ l-elementi rrilevati mill-partjiet u eżaminati iktar ’il fuq,
         ma jistax jiġi kkontestat li l-Kummissjoni ma kkunsidratx, fid-deċiżjoni kkontestata, il-prossimità tar-relazzjonijiet ta’
         kompetizzjoni bejn il-partijiet tal-konċentrazzjoni. Għaldaqstant, peress li n-nuqqas ta’ tali analiżi ma jqiegħedx f’dubju
         l-konklużjoni tal-Kummissjoni, dan l-ilment għandu jiġi miċħud.
      
       Fuq it-tieni lment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-kredibbiltà tal-fornituri
         alternattivi  
      
      –       L-argumenti tal-partijiet
      79     Ir-rikorrenti jsostnu li l-Kummissjoni ma eżaminatx b’mod korrett jekk il-kompetituri li baqgħu fis-suq setgħux jiġu kkunsidrati
         bħala fornituri kredibbli għall-industrija tal-linka tipografika. Meta hija tafferma, fil-premessa 68 tad-deċiżjoni kkontestata
         li “jidher probabbli li [...] ta’ atturi oħra inqas importanti [...] kemm il-kapaċità u l-għarfien [sabiex ikunu fornituri
         kredibbli]”, il-Kummissjoni kienet injorat l-osservazzjonijiet tar-rikorrenti li jindikaw li, qabel il-konċentrazzjoni, kienu
         jeżistu biss erba’ jew ħames atturi (prinċipali) fis-suq li kien jistħoqqilhom li jittieħdu in kunsiderazzjoni. Il-Kummissjoni
         kienet għaldaqstant stmat in-numru ta’ fornituri kredibbli bħala tlettax. Kuntrarjament għall-prassi li hija kienet segwiet
         sal-preżent, il-Kummissjoni kienet ikkunsidrat li fornituri li kienu jirrappreżentaw inqas minn 5 % tal-volum total tal-fornituri
         setgħu jiġu kkunsidrati bħala kompetituri kredibbli u, b’hekk, jiġu kkunsidrati li jeżerċitaw pressjoni kompetittiva suffiċjenti.
      
      80     Skond ir-rikorrenti, jirriżulta ċar mid-deċiżjonijiet preċedenti li l-Kummissjoni kellha tieħu in kunsiderazzjoni fatturi
         bħall-kredibbiltà tal-fornituri “marġinali” [Deċiżjoni tal-Kummissjoni 2002/174/KE tat-3 ta’ Mejju 2002, fejn tiddikjara konċentrazzjoni
         kompatibbli mas-suq komuni u mal-Ftehim ŻEE (Każ COMP/M.1693 – Alcoa/Reynolds) (ĠU L58, p. 25, iktar ’il quddiem id-“Deċiżjoni
         Alcoa/Reynolds”)], il-kredibbiltà tagħhom inkwantu fornituri għal żmien twil ta’ kwantitajiet suffiċjenti meta l-kunsinna
         tagħhom fuq bażi irregolari ta’ kwantitajiet żgħar maqsuma ma jagħmluhomx għażla għall-klijenti (Deċiżjoni Alcoa/Reynolds),
         il-possibbiltà għall-klijenti l-kbar li jbiddlu x-xiri tagħhom effettwat mingħand fornituri tas-suq kbar fuq numru akbar ta’
         fornituri żgħar [Deċiżjoni tal-Kummissjoni 92/553/KEE tat-22 ta’ Lulju 1992, dwar proċedura skond ir-Regolament fuq il-konċentrazzjonijiet
         (Każ IV/M.190 – Nestlé/Perrier) (ĠU L 356, p. 1, iktar ’il quddiem id-“Deċiżjoni Nestlé/Perrier”)] u l-kapaċità ta’ fornituri
         oħra iżgħar li jwettqu għal żmien qasir l-ordnijiet għal sehem sinjifikattiv tas-suq [Deċiżjoni tal-Kummissjoni 91/535/KEE
         tad-19 ta’ Lulju 1992, li tiddikjara l-kompatibbiltà mas-suq komuni ta’ konċentrazzjoni (Każ IV/M068 – Tetra Pak/Alfa- Laval),
         iktar ’il quddiem id-“Deċiżjoni Tetra Pak/Alfa-Laval”].
      
      81     Għal dawn ir-raġunijiet, ir-rikorrenti jikkontestaw id-definizzjoni tas-suq mogħtija mill-Kummissjoni, minħabba li bosta mill-kompetituri
         ta’ daqs ħafna iżgħar jistgħu jkunu fil-pożizzjoni li jipprovdu lil klijenti ta’ daqs ħafna iżgħar, iżda ma jkunux kapaċi
         jkopru l-bżonnijiet iktar importanti, bħal dawk tar-rikorrenti. B’hekk il-Kummissjoni kellha l-obbligu li teżamina jekk kienx
         hemm lok li s-suq tar-raża kolofonika ddestinat għal applikazzjonijiet fis-settur tal-linka tipografika jiġix maqsum fi, minn
         naħa, dak tal-klijenti l-kbar u, min-naħa l-oħra, dak tal-klijenti ż-żgħar.
      
      82     Il-Kummissjoni tikkunsidra li, skond is-sehem tagħhom mis-suq, Arizona, Cray Valley u Respol huma fornituri alternattivi kredibbli
         li wkoll għandhom eċċess tal-kapaċità ta’ produzzjoni importanti. Fir-rigward tal-fornituri iżgħar, il-kwistjoni rilevanti
         mhijiex jekk kull fornitur żgħir jistax jikkompeti mal-fornituri prinċipali, iżda li jiġi ddeterminat jekk dawn jistgħux,
         flimkien, jeżerċitaw pressjoni kompetittiva fuq l-entità parti minn konċentrazzjoni. F’dan ir-rigward, il-Kummissjoni tosserva
         li l-fornituri ta’ daqs iktar żgħir jirrappreżentaw minn 21 sa 25 % tal-kapaċità totali ta’ produzzjoni ta’ raża kolofonika,
         li l-parti l-kbira tal-produtturi tar-raża kolofonika kkonfermaw li huma kienu fil-pożizzjoni li faċilment jipproduċu l-gamma
         kolla ta’ raża kolofonika u li r-rikorrenti ħadu wkoll mingħand kompetituri ta’ daqs iktar żgħir, li jinkludu Megara u Kraemer.
         Huwa wkoll irrileva fid-deċiżjoni kkontestata li produtturi esterni għaż-ŻEE, b’mod paritkolari Arez, jistgħu jkunu fornituri
         alternattivi kredibbli. Fl-aħħar nett, skond il-Kummissjoni, il-fatti tal-każijiet li taw lok għad-Deċiżjonijiet Alcoa/Reynolds,
         Nestlé/Perrier u Tetra Pak/Alfa-Laval huma differenti minn dawk ta’ din il-kawża.
      
      83     Il-partijiet intervenjenti jsostnu r-raġunament tal-Kummissjoni, b’mod partikolari b’referenza għal dikjarazzjonijiet magħmula
         mir-rikorrenti matul laqgħat komuni li seħħew wara l-adozzjoni tad-deċiżjoni kkontestata. Dawn id-dikjarazzjonijiet juru li,
         fil-fatt, ir-rikorrenti jixtru kwantitajiet kunsiderevoli ta’ raża kolofonika mingħand kompetituri differenti tal-partijiet
         tal-konċentrazzjoni. Il-partijiet intervenjenti jaffermaw ukoll li r-rikorrenti ma ressqux il-prova li l-fornituri msemmija
         fid-deċiżjoni kkontestata mhumiex alternattivi kredibbli.
      
      –       Il-kunsiderazzjonijiet tal-Qorti tal-Prim Istanza
      84     Fl-ewwel lok, għandu jiġi mfakkar li l-Kummissjoni eżaminat, fil-premessi 62 sa 67 tad-deċiżjoni kkontestata, il-kapaċità
         ta’ produzzjoni u, b’mod paritkolari, l-eċċess tal-kapaċità tal-fornituri preżenti fis-suq, li jinkludu kompetituri ta’ daqs
         ħafna iżgħar mill-partijiet tal-konċentrazzjoni. Jirriżulta mill-punt 31 tal-linji gwida li jista’ jkun diffiċli għall-klijenti
         tal-partijiet tal-konċentrazzjoni li jbiddlu t-talba tagħhom fuq fornituri oħra meta jeżistu ftit minnhom jew l-ispejjeż marbuta
         mal-bdil ta’ din it-talba jkunu għolja wisq u li, b’hekk, il-konċentrazzjoni tista’ tinfluwenza l-kapaċità ta’ dawn il-klijenti
         li jipproteġu lilhom infushom kontra ż-żieda fil-prezz.
      
      85     B’hekk għandu jiġi vverifikat jekk il-Kummissjoni segwietx il-linji gwida meta kkunsidrat li produtturi iżgħar kinux fornituri
         alternattivi kredibbli.
      
      86     Fl-ewwel lok, għandu jiġi rrilevat li r-rikorrenti indikaw, matul il-proċedura amministrattiva, li ma kienx hemm fornituri
         alternattivi u li numru ristrett ta’ produtturi biss (Akzo, Hexion, Arizona, Respol u Cray Valley) kienu kapaċi jipproduċu
         raża li setgħet tiġi użata sabiex tipproduċi linka tipografika (risposti ta’ Siegwerk għall-mistqosijiet 12 u 15 tal-kwestjonarju
         lill-klijenti), li l-istess ħames impriżi kienu l-fornituri prinċipali tar-raża kolofonika fl-Ewropa (risposta ta’ Flint għall-mistoqsija
         36 tal-kwestjonarju lill-klijenti) u li kien jeżisti numru limitat ħafna ta’ fornituri (Akzo, Hexion, Arizona u Cray Valley)
         (risposti ta’ Sun għall-mistoqsijiet 36 u 40 tal-kwestjonarju lill-klijenti).
      
      87     Madankollu, diġà ntqal li jirriżulta wkoll mill-proċess li klijenti oħra kienu għażlu produtturi iktar żgħar oħra bħala l-fornituri
         prinċipali tagħhom (ara l-punt 71 iktar ’il fuq), li r-rikorrenti jieħdu wkoll mingħand kompetituri iżgħar mill-partijiet
         tal-konċentrazzjoni (ara l-punt 74 iktar ’il fuq), li l-impriżi iktar żgħar flimkien għandhom sehem tas-suq importanti u li
         għandhom eċċess tal-kapaċità (ara l-punt 74 iktar ’il fuq) u, fl-aħħar nett, li kważi l-kompetituri kollha tal-partijiet tal-konċentrazzjoni
         indikaw li huma setgħu faċilment jipproduċu gamma sħiħa ta’ raża kolofonika (ara l-punt 76 iktar ’il fuq). Għaldaqstant, għandu
         jiġi kkonstatat li r-rikorrenti ma wrewx li l-Kummissjoni ma kinitx segwiet il-linji gwida meta inkludiet il-kompetituri ta’
         daqs ħafna iżgħar mill-partijiet tal-konċentrazzjoni fil-grupp ta’ fornituri alternattivi kredibbli. B’mod partikolari, fir-rigward
         tas-sehem tas-suq magħqud tagħhom u għall-eċċess tal-kapaċità tagħhom, l-elementi tal-proċess ma jippermettux li jiġi eskluż
         li l-kompetituri ta’ daqs żgħir ħafna jistgħu, għall-anqas fir-riwgard tal-klijenti li indikawhom bħala l-fornituri prinċipali
         tagħhom, jeżerċitaw pressjoni kompetittiva fuq l-entità parti minn konċentrazzjoni.
      
      88     Fit-tieni lok, fir-rigward tal-prassi deċiżjonali preċedenti tal-Kummissjoni li fuqha jibbażaw ir-rikorrenti, għandu jiġi
         rrilevat li l-evalwazzjoni tal-kredibbiltà ta’ fornituri alternattivi għandha ssir fil-funzjoni taċ-ċirkustanza ta’ kull każ
         partikolari. Konsegwentement, l-evalwazzjonijiet magħmula mill-Kummissjoni fuq iċ-ċirkustanzi attwali tal-każijiet preċedenti
         ma jistgħux jiġu trasposti f’dan il-każ partikolari. Il-Kummissjoni ma tistax tiġi akkużata li m’għamlitx l-istess evalwazzjonijiet
         fuq il-fatti tal-każ in eżami u fuq dawk tal-każijiet li għalihom qed issir referenza (ara, f’dan is-sens, is-sentenza General
         vs Il-Kummissjoni, punt 61 iktar ’il fuq, punti 118 sa 120).
      
      89     Fl-aħħar lok, għandu jiġi mfakkar li, jekk ir-rikorrenti jsostnu li bosta kompetituri ta’ daqs ħafna iżgħar jistgħu jkunu
         fil-pożizzjoni li jipprovdu lil kljienti ta’ daqs ħafna iżgħar, iżda li mhumiex kapaċi li jkopri l-bżonnijiet iktar importanti
         bħal dawk tar-rikorrenti, huma madankollu kkonfermaw, matul il-laqgħa informali tat-8 ta’ Novembru 2006, li huma ma jikkontestawx
         id-definizzjoni tas-suq mogħtija fid-deċiżjoni kkontestata. Konsegwentement, l-evalwazzjoni tal-kredibbiltà tal-fornituri
         alternattivi m’għandhiex tiġi effettwata fir-rigward biss tal-bżonnijiet allegati tal-kljienti l-kbar bħar-rikorrenti, iżda
         għandha tkopri l-bżonnijiet tat-talbiet kollha eżistenti fis-suq. Għall-bqija, dan l-argument jiġi konfuż ma dak eżaminat
         fil-punti 86 u 87 iktar ’il fuq u għandu, minħabba dan il-fatt, jiġi miċħud għall-istess raġunijiet.
      
      90     Fid-dawl ta’ dak li ntqal, ir-rikorrenti ma stabbilixxewx li l-Kummissjoni ma segwietx il-linji gwida meta kkunsidrat li l-kompetituri
         iżgħar mill-partijiet tal-konċentrazzjoni kienu fornituri alternattivi kredibbli. Għaldaqstant, dan l-ilment għandu jiġi miċħud.
         
      
       Fuq it-tielet ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-possibbiltà għall-klijenti
         tal-partijiet tal-konċentrazzjoni li jbiddlu l-fornitur
      
      –       L-argumenti tal-partijiet
      91     Ir-rikorrenti jsostnu li l-Kummissjoni kellha teżamina l-possibbiltajiet tal-klijenti ta’ l-entità parti minn konċentrazzjoni
         li jbiddlu l-fornitur. Għall-impriżi li jipproduċu linka, li jirrikorru għal fornituri alternattivi tar-raża kolofonika, dan
         huwa proċess kumpless u jitlob żmien eċċezzjonalment twil, kif ġie stabbilit mir-risposti tar-rikorrenti għall-kwestjonarju
         lill-klijenti u l-informazzjoni addizzjonali prodotta. Ir-rikorrenti indikaw ukoll li, minħabba testijiet fil-laboratorju
         u testijiet addizjonali ta’ produzzjoni neċessarji sabiex jivvalidaw fornitur ġdid, normalment ikun hemm żmien ta’ [kunfidenzjali] sabiex tiġi introdotta raża ġdida, iżda li, għal ċerti tipi ta’ linka, il-proċess jista’ jieħu iktar minn [kunfidenzjali]. Konsegwentement, anki meta jiġi aċċettat li jistgħu jintużaw fornituri alternattivi kredibbli, il-klijenti jkunu fl-inkapaċità
         li “jheddu, b’mod kredibbli, li jirrikorru f’terminu ta’ żmien raġonevoli għal sorsi oħra ta’ fornitura [...] jekk [il]-fornitur
         jiddeċiedi li jżid il-prezzijiet tiegħu”, kif ukoll dak imsemmi fil-punt 65 tal-linji gwida. Madankollu, il-Kummissjoni kienet
         injorat l-osservazzjonijiet ifformulati mir-rikorrenti fuq id-diffikultajiet u l-possibbiltà ta’ attwazzjoni ta’ bdil ta’
         fornitur.
      
      92     Il-Kummissjoni tirribatti li r-rikorrenti ma sostnewx l-agument tagħhom biżżejjed, minħabba li, jekk ċerta raża tidher fil-fatt
         li teħtieġ żmien ta’ kwalifikazzjoni importanti, raża oħra jidhru li jistgħu jippermettu bdil ta’ fornitur fi żmien qasir.
         B’mod partikolari, ċerta tip ta’ raża prodotta minn fornituri differnentt tista’ tiġi prekwalifikata, li jippermetti sostituzzjoni
         ta’ malajr. Minbarra dan, fil-każ fejn il-kuntratti huma konklużi medjament għal żmien minn wieħed sa tliet snin, b’negozjar
         mill-ġdid fuq bażi annwali, u fejn il-perijodi ta’ kwalifika, skond ċerti klijenti, idumu [kunfidenzjali], perijodu ta’ kwalifikazzjoni ta’, per eżempju, sitt xhur jippermetti mingħajr diffikultà li jinbidel il-fornitur. Fl-aħħar
         nett, il-Kummissjoni tafferma li ħadet in kunsiderazzjoni d-dikjarazzjonijiet tar-rikorrenti fil-premessi 21 u 60 tad-deċiżjoni
         kkontestata.
      
      93     Il-partijiet intervenjenti jsostnu li x-xerrejja ta’ raża kbar, u b’mod partikolari r-rikorrenti, isegwu strateġiji ta’ fornitura
         multipli u li, għaldaqstant, huma jivvalidaw normalment bosta fornituri billi jikkwalifikaw ir-raża importanti. B’hekk, huma
         jistgħu jbiddlu malajr il-fornitur għal din ir-raża.
      
      –       Il-kunsiderazzjonijiet tal-Qorti tal-Prim Istanza
      94     Fl-ewwel lok, għandu jiġi rrilevat li jirriżulta mill-premessi 21 u 60 tad-deċiżjoni kkontestata li, fil-kuntest tad-definizzjoni
         tas-suq ta’ prodotti in kwistjoni u dak ta’ l-eżami ta’ l-eventwali effetti antikompetittivi koordinati tal-konċentrazzjoni,
         il-Kummissjoni ħadet in kunsiderazzjoni l-perijodi, il-verifiki u l-adattamenti neċessarji għas-sostituzzjoni, mil-lat tal-klijenti,
         tat-tipi ta’ raża kolofonika minn oħrajn kif ukoll il-produzzjoni skond ordnijiet ta’ ċerti tipi ta’ raża kolofonika.
      
      95     Għaldaqstant għandu jiġi vverifikat jekk il-Kummissjoni segwietx il-linji gwida meta ma pproċedietx, fil-kuntest ta’ l-evalwazzjoni
         tagħha ta’ l-effetti mhux koordinati tal-konċentrazzjoni, għal analiżi, bħal dik li għamlu referenza għaliha r-rikorrenti,
         tad-diffikultajiet tal-klijenti tal-partijiet tal-konċentrazzjoni li jbiddlu l-fornitur minħabba n-neċessità li jikkwalifikaw
         ir-raża kolofonika.
      
      96     Fl-ewwel lok, ir-risposti tar-rikorrenti għall-kwestjonarju lill-klijenti jindikaw li bdil tal-fornitur mhuwiex possibbli
         f’termini ta’ żmien qosra (risposta ta’ Sun għall-mistoqsija 7 tal-kwestjonarju lill-kljienti), li dan jista’ jieħu [kunfidenzjali] (risposta ta’ Flint għall-mistoqsija 13 tal-kwestjonarju lill-klijenti), [kunfidenzjali] (risposta ta’ Sun għall-mistoqsija 13 tal-kwestjonarju lill-klijenti) u [kunfidenzjali] (risposti ta’ Siegwerk għall-mistoqsijiet 7 u 13 tal-kwestjonarju lill-klijenti). Fl-istess żmien, ir-rikorrenti u l-Kummissjoni
         indikaw li t-tul ta’ żmien tal-kuntratti ta’ fornitura jvajra b’mod ġenerali minn tliet xhur sa tliet snin, flimkien ma’ negozjati
         mill-ġdid annwali fil-każ ta’ kuntratti pluriannwali. Għaldaqstant, il-perijodi ta’ kwalifika u d-dewmien tal-kuntratti huma
         minn dan il-punt varji, id-diffikultajiet allegati jaffettwaw il-bdil ta’ ordnijiet fuq fornituri oħra, dejjem jekk wieħed
         jippresupponi li dawn jeżistu, jistgħu jikkonċernaw biss parti mill-ordnjiet, jiġifieri, b’mod ġenerali, raża kolofonika li
         għaliha ma jeżistux ekwivalenti għand il-fornituri kompetituri (ara l-punt segwenti) u li għalihom il-perijodi ta’ kwalifika
         itwal huma neċessarji. B’hekk, l-argument tar-rikorrenti jikkonċerna biss, f’kull ipoteżi, is-settur tas-suq in kwistjoni.
      
      97     Fit-tieni lok, għandu jiġi rrilevat li jirriżulta minn korrispondenza b’posta elettronika, ippreżentata minn Sun matul il-proċedura
         amministrattiva li, [kunfidenzjali]. B’hekk, anki jekk Sun argumentat matul is-seduta li din kienet sitwazzjoni ta’ urġenza, jirriżulta minn dan li, fil-każ
         ta’ bżonn, il-kwalifika ta’ tipi ta’ xi raża kolofonika ekwivalenti għal dawk użati mir-rikorrenti tista’ ssir fi żmien qasir,
         li jippermetti tibdil ta’ ordnijiet ta’ malajr fuq fornituri oħra. F’dan ir-rigward, għandu jiġi mfakkar ukoll li kważi l-produtturi
         kollha indikaw fir-risposti tagħhom għall-mistoqsija 25 tal-kwestjonarju lill-kompetituri li huma kienu fil-pożizzjoni li
         jipproduċu gamma sħiħa ta’ raża kolofonika.
      
      98     Fit-tielet lok, għandu jiġi rrilevat li, bħala risposta għall-mistoqsija 42 tal-kwestjonarju lill-klijenti, Sun spjegat li,
         għall-prodotti l-iktar importanti tagħha, hija fittxet li jkollha żewġ jew tliet fornituri prekwalifikati. F’dan ir-rigward,
         għandu jiġi rrilevat li prekwalifikazzjoni tar-raża kolofonika ta’ bosta fornituri għall-istess applikazzjoni tippermetti
         fornitura mingħand bosta fornituri għall-istess raża, jew għal tipi ta’ raża ekwivalenti, u għal bdil iktar malajr ta’ fornitur
         fil-każ ta’ bżonn. Konsegwentement, jirriżulta mill-faxxiklu amministrattiv li, skond il-prekwalifika ta’ bosta fornituri,
         ir-rikorrenti jistgħu jbiddlu l-ordnijiet tagħhom ta’ raża kolofonika importanti fuq fornituri oħra f’termini ta’ żmien iktar
         qasir.
      
      99     Fid-dawl ta’ dak li ntqal, għandu jiġi kkonstatat li r-rikorrenti ma stabbilixxewx id-diffikultajiet kunsiderevoli biex ibiddlu
         fornitur li huma allegaw fir-rigward tan-neċessità li jikkwalifikaw raża tal-kolofon u li jqiegħdu lill-klijenti fl-inkapaċità
         li jheddu, b’mod kredibbli, li jirrikorru f’terminu ta’ żmien raġonevoli għal sorsi ta’ fornitura oħra jekk l-entità parti
         minn konċentrazzjoni tiddeċiedi li żżid il-prezzijiet tagħha b’mod mhux kompetittiv. Konsegwentement, u fid-dawl ta’ l-elementi
         rrilevati mill-partijiet u eżaminati iktar ’il fuq, il-Kummissjoni ma tistax tiġi akkużata li ma daħlitx fil-fond fl-analiżi
         tagħha lil hinn mill-kunsiderazzjoni, fil-premessi 21 u 60 tad-deċżjoni kkontestata, tal-limitazzjonijiet ta’ sostituzzjoni
         ta’ raża kolofonika. B’hekk, peress li n-nuqqas ta’ l-analiżi li għaliha għamlu referenza r-rikorrenti ma jqiegħedx f’dubju
         l-konklużjoni tal-Kummissjoni, dan l-ilment għandu jiġi miċħud.
      
       Fuq ir-raba’ lment, ibbażat fuq il-fatt ta’ żbalji relatati ma’ kapaċità eżistenti fis-suq
      100   Ir-rikorrenti jsostnu li l-Kummissjoni kellha tivverfika l-eżistenza ta’ kapaċità disponibbli jew eċċessiva fis-suq. Ir-rikorrenti
         jqisu li l-Kummissjoni analizzat l-ostakli għall-kapaċità ta’ produzzjoni u l-possibbiltà għall-kompetituri li jżidu l-kapaċità
         ta’ produzzjoni tagħhom, iżda li hija kienet waslet għal konklużjoni żbaljata.
      
      101   F’dan ir-rigward, huwa biżżejjed li jiġi kkonstatat li r-rikorrenti ma takkużax, permezz ta’ dan l-ilment, lill-Kummissjoni
         b’nuqqas ta’ teħid in kunsiderazzjoni tal-linji gwida minħabba l-fatt li ma effettwatx analiżi tal-kapaċità disponibbli fis-suq,
         iżda hija takkużaha li wettqet żbalji meta effettwat din l-analiżi. Madankollu, din il-kwistjoni tirrigwarda l-ewwel parti
         tat-tieni motiv u ser tiġi eżaminata f’dan il-kuntest (ara l-punti 162 et seq iktar ’il quddiem).
      
       Fuq il-ħames ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-kapaċità ta’ l-entità
         parti minn konċentrazzjoni li timpedixxi l-espansjoni tal-kompetituri
      
      –       L-argumenti tal-partijiet
      102   Ir-rikorrenti jsostnu li l-Kummissjoni kellha tanalizza jekk l-entità parti minn konċentrazzjoni setgħetx trażżan l-espansjoni
         tal-kompetituri. Huma jikkontestatw l-affermazzjoni tal-Kummissjoni li l-maġġoranza tal-kompetituri, ħdax fuq tlettax, iqisu
         li l-konċentrazzjoni mhux ser ikollha effetti antikompetittivi. Hija ssosnti li l-Kummissjoni kellha l-obbligu li tesponi
         l-motivi li għalihom hija tikkunsidra li r-restrizzjoni subita mill-impriżi magħquda hija tali li ma jżidux il-prezzijiet
         jew li ma jiħdux miżuri oħra li huma ta’ dannu għall-kompetizzjoni.
      
      103   Il-Kummissjoni tirrispondi li dan l-argument mhuwiex motivat bi kwalunkwe mod u li l-mistoqsija mqajma mir-rikorrenti kienet
         ġiet diskussa fit-tul fil-premessi 62 sa 74 tad-deċiżjoni kkontestata.
      
      –       Il-kunsiderazzjonijiet tal-Qorti tal-Prim Istanza
      104   L-ewwel nett, għandu jiġi rrilevat li d-deċiżjoni kkontestata ma fihiex eżami espress tal-kapaċità ta’ l-entità parti minn
         konċentrazzjoni li timpedixxi l-espansjoni tal-kompetituri.
      
      105   B’hekk għandu jiġi vverifikat jekk il-Kummissjoni segwietx il-linji gwida meta ma pproċedietx għal analiżi tal-kapaċità ta’
         l-entità parti minn konċentrazzjoni li trażżan l-espansjoni tal-kompetituri.
      
      106   F’dan ir-rigward, hemm lok li jiġi rrilevat li l-punt 36 tal-linji gwida jipprovdi li ċerti proġetti ta’ konċentrazzjoni jistgħu
         jostakolaw b’mod sinjifikattiv il-kompetizzjoni effettiva billi jżommu l-entità parti minn konċentrazzjoni f’pożizzjoni li
         tippermettilha li timpedixxi l-espansjoni tal-kompetituri u li, f’każ simili, il-kompetituri jistgħu ma jkunux fil-pożizzjoni
         li jeżerċitaw restrizzjoni tali fuq l-entità parti minn konċentrazzjoni ħlief jekk hija ma tiħux miżuri dannużi għall-kompetizzjoni.
         Tali pożizzjoni tista’ tirriżulta, per eżempju, minn stħarriġ fuq l-offerta ta’ riżorsi neċessarji għall-produzzjoni, fuq
         il-possibbiltajiet ta’ distribuzzjoni kif ukoll fuq il-privattivi u s-saħħa finanzjarja ta’ l-entità in kwisjtoni.
      
      107   F’dan il-każ, għandu jiġi kkonstatat li r-rikorrenti ma ressqux elementi skond il-punt 36 tal-linji gwida sabiex isostnu l-argument
         speċifiku tagħhom li l-entità parti minn konċentrazzjoni tibbenefika minn pożizzjoni li tippermettilha timpedixxi l-espansjoni
         tal-kompetituri. Jekk dawn isostnu, f’kuntest ieħor, li l-entità parti minn konċentrazzjoni tista’, fid-dawl tad-daqs tagħha,
         ta’ l-infrastruttura tagħha jew ta’ l-esperjenza tagħha, tikseb livell għoli ta’ kontroll jew ta’ influwenza fuq il-fornitura
         ta’ gamma ta’ kolofoni u tibbenefika minn saħħa ta’ negozjar ħafna iktar wiesa’ minn dak tal-kompetituri tagħha (ara l-punt
         148 iktar ’il quddiem), il-Kummissjoni madankollu rrilevat, mingħajr ma ġiet ikkontestata mir-rikorrenti, li l-entità parti
         minn konċentrazzjoni ser tixtri biss 5 sa 10 % tal-produzzjoni dinjija ta’ gamma ta’ kolofon, li jfisser li mhemmx saħħa qawwija
         ta’ xiri (ara l-punt 154 iktar ’il quddiem). B’hekk, ir-rikorrenti ma stabbilixxewx li, f’dan il-każ, eżami tal-kwistjoni
         dwar jekk l-entità parti minn konċentrazzjoni għandhiex kapaċità li trażżan l-espansjoni tal-kompetituri huwa impost fuq il-Kummissjoni.
      
      108   Barra minn hekk, il-Kummissjoni ġustament irrilevat li, bħala risposta għall-allegazzjoni li hija kellha l-obbligu li tesponi
         l-motivi għaliex tikkunsidra li l-partijiet tal-konċentrazzjoni ma jżidux il-prezzijiet tagħhom, li d-deċiżjoni kkontestata
         tesponi, fil-premessi 62 sa 74, ir-raġunijiet li għalihom hija kkunsidrat li l-entità parti minn konċentrazzjoni ser tissubixxi
         restrizzjonijiet kompetittivi li jimpedixxuha milli tieħu miżuri dannużi għall-kompetizzjoni.
      
      109   F’dawn iċ-ċirkustanzi, il-Kummissjoni ma tistax tiġi akkużata li ma pproċedietx għal analiżi tal-kapaċità ta’ l-entità parti
         minn konċentrazzjoni li trażżan l-espansjoni tal-kompetituri. Fin-nuqqas ta’ analiżi mitluba mir-rikorrenti li ma tqiegħedx
         f’dubju l-konklużjoni tal-Kummissjoni, dan l-ilment għandu jiġi miċħud.
      
      b)     Fuq it-tielet parti, ibbażata fuq il-fatt li l-Kummissjoni ma segwietx il-linji gwida fir-rigward ta’ l-effetti koordinati
         tal-konċentrazzjoni in kwistjoni
      
       L-argumenti tal-partijiet
      110   Ir-rikorrenti jsostnu li l-Kummissjoni ma analizzatx korrettament l-effetti koordinati li jistgħu jirriżultaw mill-konċentrazzjoni.
         Skond dawn, l-analiżi tal-Kummissjoni, li tibbaża l-iktar fuq l-istess fatti bħal dawk li hija sostniet sabiex ma tistabbilixxix
         il-ħolqien ta’ pożizzjoni dominanti bħala riżultat tal-konċentrazzjoni, hija insuffiċjenti. Jekk il-Kummissjoni kienet eżaminat
         b’mod oġġettiv u kritiku l-provi li hija kellha u segwiet id-dispożizzjonijiet tal-linji gwida dwar l-evalwazzjoni ta’ l-effetti
         koordinati, hija kienet tikkonkludi li l-importanza tas-sehem tas-suq ta’ l-impriżi magħquda, in-numru limitat ta’ fornituri
         alternattivi kredibbli disponibbli, ir-restrizzjonijiet ta’ kapaċità u n-nuqqas ta’ qawwa tax-xerrej kienu għalhekk indikazzjonijiet
         ta’ pożizzjoni dominanti kollettiva u ta’ suq li jippreżenta ċerti karatteristiċi li jistgħu jagħtu lok għal effetti koordinati.
      
      111   Eżami tal-każ skond il-linji gwida kien iwassal għal evalwazzjoni, fl-ewwel lok, tal-kapaċità ta’ l-atturi tas-suq sabiex
         jissorveljaw suffiċjentement jekk it-termini ta’ koordinazzjoni kinux irrispettati, fit-tieni lok, ta’ l-eżistenza ta’ mekkaniżmi
         kredibbli ta’ dissważjoni u, fit-tielet lok, tar-reazzjonijiet tat-terzi u tal-kapaċità tagħhom li jikkontestaw ir-riżultati
         mistennija tal-koordinazzjoni. Anke meta jiġu kkunsidrati l-operaturi kollha magħżula mill-Kummissjoni fid-deċiżjoni kkontestata
         bħala li kienu kompetituri vijabbli, is-suq tar-raża kolofonika huwa kkonċentrat ħafna, fejn l-ewwel erba’ atturi kellhom
         f’idejhom 60 – 90 % tiegħu. Madankollu, id-deċiżjonijiet preċedenti tal-Kummissjoni juru li, meta tlieta jew iktar fornituri
         kbar jirrappreżentaw 60 % jew iktar tal-bejgħ, jista’ jkun hemm riskju ta’ pożizzjoni dominanti kollettiva.
      
      112   Il-Kummissjoni tqis li hija setgħet tillimita r-raġunament tagħha għal ċerti mistoqsijiet fundamentali, il-materjaliżmu ta’
         l-effetti koordinati kienu ftit ħafna probabbli f’dan il-każ. Fil-fatt, il-premessa 60 tad-deċiżjoni kkontestata tenfasizza
         li s-suq ma kienx omoġenju, li l-parti l-kbira tal-konsumaturi jixtru kwalità ta’ kolofon speċifika, xi drabi ffabbrikata
         skond ordni, li kienu jeżistu bosta produtturi fis-suq, li ma kien hemm ebda simetrija fis-sehem tas-suq u li l-impatt dejjem
         jikber tal-produtturi barra miż-ŻEE, bħal Arez (iċ-Ċina), qajjem ċerti preokkupazzjonijiet lill-produtturi. Il-Kummissjoni
         żżomm ma’ din l-analiżi u tikkunsidra li n-nuqqas ta’ omoġeneità u ta’ trasparenza timplika li mhuwiex faċli li wieħed jasal
         għal koordinazzjoni u li huwa diffiċli li wieħed jikkontrolla l-aġir tal-kompetituri. Is-sempliċi fatt li hemm numru limitat
         ta atturi li flimkien jirrappreżentaw sehem importanti mis-suq mhuwiex indikazzjoni biżżejjed sabiex jiġi konkluż li hemm
         l-eżistenza ta’ pożizzjoni dominanti kollettiva.
      
      113   Il-partijiet intervenjenti jqisu li l-istess fatti huma rilevanti għall-analiżi ta’ l-effetti koordinati u dik ta’ l-effetti
         mhux koordinati ta’ konċentrazzjoni. Sussegwentement huma josservaw li l-konċentrazzjoni żżid in-nuqqas ta’ simmetrija tas-sehem
         tas-suq, li jagħmel inqas probabbli, skond il-linji gwida u l-ġurisprudenza (sentenza tal-Qorti tal-Prim’Istanza tal-25 ta’
         Marzu 1999, Gencor vs Il-Kummissjoni, T-102/96, Ġabra p. II-753, punt 134), il-possibbiltà li l-impriżi jaslu għal koordinazzjoni.
         Minbarra dan, l-allegazzjonijiet tar-rikorrenti dwar id-diffikultajiet tal-kljienti li jbiddlu l-fornitur u l-inkapaċità tal-kompetituri
         li jżidu l-produzzjoni tagħhom huma, jekk dawn jirriżultaw eżatti, indikazzjoni, skond il-linji gwida, li l-inċitament u l-kapaċità
         li tikkastiga aġir li ma jiħux kunsiderazzjoni ta’ modalitajiet tal-koodinazzjoni huma nieqsa. Għaldaqstant, ma jistax jiġi
         mistenni mill-Kummissjoni li hija tagħmel analiżi fil-fond ta’ l-effetti koordinati.
      
       Il-kunsiderazzjonijiet tal-Qorti tal-Prim Istanza
      114   L-ewwel nett, għandu jiġi mfakkar li l-Kummissjoni bbażat il-konklużjoni tagħha li aġir antikompetittiv koordinat għandu ftit
         possibbiltà li jiġi adottat wara konċentrazzjoni fuq erba’ elementi ta’ evalwazzjoni. Hija kkunsidrat, fl-ewwel lok, li s-suq
         in kwistjoni ma kienx ikkaratterizzat mill-omoġeneità tal-prodotti mibjugħin, li xi drabi kienu ffabbrikati skond ordni, fit-tieni
         lok, li s-suq kien fih bosta produtturi, fit-tielet lok, li s-sehem tas-suq kien differenti ħafna u, fit-tielet lok, li madwar
         30 % tal-produtturi li kienu pparteċipaw fl-investigazzjoni tas-suq kienu wrew preokupazzjonijiet dwar l-impatt kbir tal-produtturi
         li jinsabu barra miż-ŻEE, bħal Arez (iċ-Ċina).
      
      115   B’hekk għandu jiġi vverifikat jekk il-Kummissjoni ma segwietx il-linji gwida meta ma pproċedietx għal analiżi iktar fil-fond
         ta’ l-eventwali effetti koordinati tal-konċentrazzjoni.
      
      116   Fir-rigward, fl-ewwel lok, ta’ l-argument li l-linji gwida jipprovdu eżami tal-kapaċità ta’ l-atturi tas-suq sabiex jissorveljaw
         aġir devjanti li ma jiħux in kunsiderazzjoni tat-termini ta’ eventwali koordinazzjoni ta’ l-eżistenza ta’ mekkaniżmi kredibbli
         ta’ dissważjoni kif ukoll tar-reazzjonijiet potenzjali tat-terzi, għandu jiġi kkonstatat li l-linji gwida jipprovdu l-eżami
         ta’ dawn l-elementi, rispettivament, fil-punti 49 sa 51, 52 sa 55 kif ukoll 56 u 57. Madankollu, għandu jiġi rrilevat li din
         il-parti tal-linji gwida tenfasizza, fil-punti 44 sa 48, il-ħtieġa ta’ ftehim reċiproku tat-termini ta’ koordinazzjoni.
      
      117   Fl-ewwel lok, il-punti 45 u 48 tal-linji gwida jsostnu li impriżi jistgħu jsibuha iktar faċli biex jilħqu ftehim komuni fuq
         it-termini tal-koordinazzjoni jekk huma relattivament simmetriċi, b’mod partikolari f’termini ta’ strutturi ta’ l-ispejjeż,
         ta’ sehem tas-suq, ta’ livelli ta’ kapaċità u ta’ gradi ta’ integrazzjoni vertikali. Jirriżulta wkoll li inqas mal-kuntest
         ekonomiku huwa kumpless u mhux stabbilit, iktar huwa faċli għall-impriżi li jilħqu ftehim komuni dwar it-termini ta’ koordinazzjoni.
         B’hekk koordinazzjoni hija iktar faċli, per eżempju, bejn numru żgħir ta’ impriżi milli bejn numru kbir. Huwa wkoll iktar
         faċli li jiġu kkoordinati l-prezzijiet ta’ prodott wieħed u omoġenju milli meta jeżistu mijiet ta’ prezzijiet fuq suq jew
         fejn jinbiegħu bosta prodotti differenti.
      
      118   Minn dan jirriżulta li nuqqas ta’ omoġeneità tal-prodotti mibjugħa, numru għoli ta’ impriżi fis-suq u l-asimmetrija tas-sehem
         tas-suq jindikaw li mhuwiex faċli għall-impriżi li jaslu għal ftehim komuni tat-termini ta’ koordinazzjoni eventwali. F’dan
         ir-rigward, għandu jiġi mfakkar li, fil-premessa 60 tad-deċiżjoni kkontestata, il-Kummissjoni rrilevat li s-suq in kwistjoni
         ma kienx ikkaratterizzat mill-omoġeneità tal-prodotti mibjugħa, li kien jinkludi bosta produtturi u li s-sehem tas-suq ta’
         dawn ta’ l-aħħar kienu differenti ħafna. Minn dan isegwi li l-Kummissjoni ffokalizzat l-analiżi tagħha fuq il-possibbiltajiet
         għall-impriżi li jaslu għal ftehim komuni tat-termini ta’ koordinazzjoni u li hija kkunsidrat, mingħajr ma b’hekk irrilevat
         espliċitament, li għal dawn ir-raġunijiet, kien ftit probabbli li l-impriżi jaslu għal tali ftehim komuni. 
      
      119   Fit-tieni lok, il-linji gwida jsostnu fil-punt 49 li l-biża’ kredibbli fuq ritaljazzjoni suffiċjenti u fuq żmien biss iżommu
         l-impriżi li jikkoordinaw l-aġir tagħhom milli jirrikorru għal aġir devjanti. B’hekk is-swieq għandhom ikunu biżżejjed trasparenti
         sabiex jippermettu lil dawn l-impriżi li jsiru jafu biżżejjed l-eventwali differenzi tat-termini tal-koordinazzjoni ta’ l-impriżi
         l-oħra, u b’hekk li jsiru jafu f’liema mument huma għandhom jipproċedu għal ritaljazzjoni. Il-Kummissjoni tqis, fil-punt 50
         tal-linji gwida, it-trasparenza fis-suq huwa spiss għola, iktar ma jkun baxx in-numru ta’ parteċipanti attivi fis-suq u li
         l-grad ta’ trasparenza spiss jiddependi fuq kif operazzjonijiet fis-suq iseħħu f’suq partikolari.
      
      120   Isegwi li numru kbir ta’ produtturi u nuqqas ta’ omoġeneità tal-prodotti mibjugħa, jindikaw trasparenza minima tas-suq u li,
         għaldaqstant, is-sorveljanza ta’ l-aġir devjanti hija diffiċli. F’dan ir-rigward, għandu jiġi mfakkar li, fil-premessa 60
         tad-deċiżjoni kkontestata, il-Kummissjoni rrilevat li s-suq in kwistjoni ma kienx ikkaratterizzat mill-omoġeneità tal-prodotti
         mibjugħa, billi ppreċiżat li dawn xi drabi kienu ffabbrikati skond ordni mill-klijent, u li s-suq kien jinkludi bosta produtturi.
         Konsegwentement, il-Kummissjoni evalwat ukoll il-kapaċità ta’ l-atturi tas-suq li jissorveljaw jekk it-termini ta’ koordinazzjoni
         kinux rispettati u kkunsidrat, mingħajr ma madankollu rrilevat dan espliċitatament, li s-sorveljanza ta’ l-aġir devjanti kien
         diffiċli f’dan il-każ.
      
      121   Minbarra dan, il-Kummissjoni rrilevat, fil-premessa 60 tad-deċiżjoni kkontestata, li madwar 30 % tal-produtturi li kienu pparteċipaw
         għall-investigazzjoni tas-suq kienu mmanifestaw preokkupazzjonijiet rigward l-impatt dejjem jikber tal-produtturi barra miż-ŻEE,
         bħal Arez. F’dan ir-rigward, għandu jiġi rrilevat li l-impatt tagħhom fuq is-suq jista’ jagħmel iktar diffiċli l-ftehim reċiproku
         tat-termini ta’ koordinazzjoni kif ukoll is-sorveljanza ta’ l-aġir devjanti.
      
      122   F’dawn iċ-ċirkustanzi, il-Kummissjoni ma tistax tiġi akkużata li ma segwietx il-linji gwida meta kkunsidrat, minn naħa, li
         aġir antikompetittiv koordinat kellu inqas possibbiltà li jiġi adottat sussegwentement tal-konċentrazzjoni u, min-naħa l-oħra,
         li eżami antikompettitv koordinat kellu inqas possibbiltà li jiġi adottat wara konċentrazzjoni u, min-naħa l-oħra, li eżami
         tal-mekkaniżmi ta’ dissważjoni kif ukoll reazzjonijiet ta’ impriżi terzi ma kinux neċessarji.
      
      123   Fir-rigward, fit-tieni lok, ta’ l-argument li l-kombinazzjoni tas-sehem tas-suq ta’ l-impriżi li huma parti mill-konċentrazzjoni,
         in-nuqqas ta’ fornituri alternattivi kredibbli, ir-restrizzjonijiet ta’ kapaċità u n-nuqqas ta’ qawwa tax-xerrej jiżvelaw
         pożizzjoni dominanti kollettiva, l-ewwel nett għandu jiġi osservat li dawn l-elementi ma jidhrux fost l-elementi msemmija
         fil-linji gwida bħala li huma rilevanti għall-evalwazzjoni ta’ eventwali effetti koordinati ta’ konċentrazzjoni.
      
      124   B’mod partikolari, skond il-linji gwida, il-qawwa tax-xerrej hija element li għandu jiġi kkunsidrat fl-evalwazzjoni ta’ l-eżistenza
         ta’ eventwali qawwa kumpensatorja għand il-klijenti tal-partijiet f’konċentrazzjoni u l-eżistenza ta’ restrizzjonijiet ta’
         kapaċità m’għandhiex rwol sinjifikattiv ħlief fil-kuntest ta’ l-eżami ta’ l-effetti mhux koordinati. F’kull każ, il-Kummissjoni
         kkonstatat, fil-premessi 62 sa 67 tad-deċiżjoni kkonestata, li kienet teżisti eċċess tal-kapaċità u, fil-premessa 69, li l-klijenti
         kellhom qawwa tax-xerrej importanti. Fil-każ fejn ir-rikorrenti jakkużaw lill-Kummissjoni li għamlet żball ta’ evalwazzjoni
         f’dan ir-rigward, dawn l-elementi huma eżaminati fil-kuntest tat-tieni motiv (ara l-punti 162 et seq kif ukoll 206 et seq iktar ’il quddiem).
      
      125   Barra minn hekk, la s-sehem tas-suq magħqud tal-partijiet tal-konċentrazzjoni minn [40-50] % u lanqas in-nuqqas allegat ta’ fornituri alternattivi kredibbli ma juru probabbiltà ta’ koordinazzjoni bejn impriżi
         fis-suq in kwistjoni. Fuq kollox, diġà ġie kkonstatat li r-rikorrenti ma stabbilixxewx li l-fornituri li huma iżgħar ma kinux
         alternattivi kredibbli (ara l-punti 84 et seq iktar ’il fuq). L-indikazzjonijiet li jistgħu jirriżultaw, fir-rigward tal-punt 17 tal-linji gwida, tas-sehem tas-suq ta’
         l-entità parti minn konċentrazzjoni ser jiġu eżaminati fil-punti 135 et seq iktar ’il quddiem.
      
      126   Fir-rigward, fit-tielet lok, ta’ l-argument li l-fatt li l-ewwel erba’ atturi kellhom f’idejhom bejn 60 u 90 % tas-suq jindika
         li jista’ jkun hemm riskju ta’ pożizzjoni dominanti kollettiva, il-verżjoni kunfidenzjali tad-deċiżjoni kkontestata tiżvela
         li l-partijiet tal-konċentrazzjoni, Cray Valley u Arizona għandhom flimkien [kunfidenzjali] % tas-suq u [kunfidenzjali] % ma’ Respol. F’dan ir-rigward, għandu jiġi rrilevat li żgur li huwa neċessarju, għall-finjiet li jintwera riskju ta’ pożizzjoni
         dominanti kollettiva, li tiġi stabbilita l-eżistenza ta’ sehem importanti tas-suq kollettiv. Madankollu, parti importanti
         tas-suq kollettiv waħedha mhijiex biżżejjed sabiex turi l-eżistenza ta’ pożizzjoni dominanti kollettiva. Kif juru l-linji
         gwida, barra minn dan għandu jintwera li l-kundizzjonijiet tas-suq huma favorevoli għat-twettiq tagħha. Madankollu, diġà ġie
         deċiż li, f’każ bħal dan, ma jistax jiġi kkontestat lill-Kummissjoni li ma segwietx il-linji gwida meta kkunsidrat li, minħabba
         diffikultajiet sabiex jasal għal koordinazzjoni u minħabba diffikultà tas-sorveljanza tiegħu, aġir antikompetittiv koordinat
         kellu ftit possibbiltà li jiġi adottat wara li sseħħ konċentrazzjoni (ara l-punti 115 sa 122 iktar ’il fuq)
      
      127   Fir-rigward, fir-raba’ lok, ta’ l-argument li deċiżjonijiet preċedenti tal-Kummissjoni jagħtu impressjoni li, meta tlieta
         jew iktar mill-fornituri kbar jirrappreżentaw 60 % jew iktar tal-bejgħ, jista’ jkun hemm riskju ta’ pożizzjoni dominanti,
         għandu jiġi rrilevat, fl-ewwel lok, li r-rikorrenti ma jirreferux għal deċiżjoni preċedenti preċiża, fit-tieni lok, li jirriżulta
         minn dak li ntqal li sehem importanti mis-suq kollettiv mhuwiex, minnu nnifsu, biżżejjed sabiex juri l-eżistenza tagħha, iżda
         li minbarra dan il-kundizzjonijiet tas-suq għandhom ikunu favorevoli għat-twettiq tagħha u, fit-tielet lok li, f’dan il-każ,
         ma jistax jiġi kkontestat lill-Kummissjoni li ma segwietx il-linji gwida meta kkunsidrat li aġir antikompetittiv koordinat
         ftit kellu possibbiltà li jiġi adottat wara li sseħħ konċentrazzjoni (ara l-punti 115 sa 122 iktar ’il fuq).
      
      128   Fir-rigward, fl-aħħar lok, ta’ l-akkuża magħmula mir-rikorrenti kontra l-Kummissjoni, li analiżi tagħha ta’ l-eventwali effetti
         koordinati tal-konċentrazzjoni hija bbażata l-iktar fuq l-istess fatti bħal dawk li fuqhom hija sostniet sabiex tistabbilixxi
         li ma kienx hemm il-ħolqien ta’ pożizzjoni dominanti li tirriżulta mill-konċentrazzjoni, għandu jiġi osservat li l-istess
         fatti jistgħu jkunu rilevanti fir-rigward ta’ bosta aspetti distinti ta’ l-evalwazzjoni mill-Kummissjoni ta’ l-effetti eventwali
         ta’ konċentrazzjoni u li, għaldaqstant, it-teħid in kunsiderazzjoni tagħhom għal bosta drabi bl-ebda mod ma jirrelativizza
         r-rilevanza tagħhom f’dawn il-kuntesti rispettivi. F’dan il-każ, huwa biżżejjed li jiġi rrilevat f’dan ir-rigward li jirriżulta
         mill-kunsiderazzjonijiet esposti fil-punti 115 sa 122 iktar ’il fuq li l-Kummissjoni bbażat l-analiżi tagħha fuq eventwali
         effetti koordinati tal-konċentrazzjoni fuq elementi fattwali rilevanti għal din l-analiżi.
      
      129   F’dawn iċ-ċirkustanzi, għandu jiġi kkonstatat li r-rikorrenti ma stabbilixxewx li l-Kummissjoni ma segwietx il-linji gwida
         meta ma pproċedietx għal analiżi iktar fil-fond ta’ l-eventwali effetti koordinati tal-konċentrazzjoni. Konsegwentement, din
         il-parti tal-motiv għandha tiġi miċħuda.
      
      c)     Fuq it-tielet parti, ibbażat fuq il-fatt li l-Kummissjoni ma kinitx segwiet il-linji gwida fir-rigward tas-sehem tas-suq u
         livelli ta’ konċentrazzjoni 
      
       L-argumenti tal-partijiet
      130   Ir-rikorrenti ssosnti li, jekk il-Kummissjoni ġustament ikkunsidrat li l-operazzjoni tagħti lok għal entità parti minn konċentrazzjoni
         ffurmata mill-ewwel u t-tieni operatur tas-suq tar-raża kolofonika flimkien ma’ parti mis-suq magħqud importanti ħafna ta’
         40 % sa 50 %, dan juri pożizzjoni dominanti (sentenza Babyliss vs Il-Kummissjoni, punt 55 iktar ’il fuq, punt 329), filwaqt
         li t-tielet u r-raba’ operaturi tas-suq għandhom biss 10 sa 20 % kull wieħed biss, hija bbażatx il-konklużjonijiet skond il-linji
         gwida tagħha stess (punti 16 sa 20). Il-Kummissjoni naqset ukoll milli tikkunsidra l-livell ta’ konċentrazzjoni tas-suq ikkonċernat,
         minkejja l-fatt li dan jikkostitwixxi informazzjoni prezzjuża fuq il-kundizzjonijiet ta’ kompetizzjoni f’suq. F’dan il-każ,
         teħid ta’ kunsiderazzjoni adegwat ta’ dan il-fatt kien juri li l-bdil tal-livell ta’ konċentrazzjoni li rriżulta mill-operazzjoni
         ta’ konċentrazzjoni kien realment qajjem problema.
      
      131   Il-Kummissjoni tirribatti li, skond il-punt 17 tal-linji gwida, huwa biss sehem tas-suq li huwa daqs jew akbar minn 50 % li
         huwa indikattiv ta’ pożizzjoni dominanti. Minbarra dan, il-punt 21 tal-linji gwida ma jimplikax li l-livelli ta’ konċentrazzjoni
         akbar minn dawn il-limiti indikattivi jagħtu lok għal problemi kompetittivi. B’hekk, mhuwiex neċessarju li jiġu eżaminati
         l-livelli ta’ konċentrazzjoni meta jeżistu motivi speċifiċi oħra li jippermettu li jiġi konkluż li mhemmx dubju serju.
      
      132   Il-partijiet intervenjenti jsostnu li s-sehem tas-suq u l-livelli ta’ konċentrazzjonijiet jikkostiwixxu biss il-punt ta’ tluq
         ta’ l-analiżi tal-Kummissjoni. Barra minn hekk, il-kwistjoni mqajma fis-sentenza BaByliss vs Il-Kummissjoni, fil-punt 55 iktar
         ’il fuq, mhijex dwar jekk il-Kummissjoni kellhiex tippreżumi li sehem tas-suq li jaqbeż 40 % setax joħloq pożizzjoni dominanti.
         Minbarra dan, il-Qorti tal-Ġustizzja kienet iddeċidiet fis-sentenza tagħha tas-27 ta’ Novembru 1997, Kayesberg vs Il-Kummissjoni
         (T-290/94, Ġabra p. II-2137, punt 179), li sehem tas-suq ta’ 43,2 % ma kienx biżżejjed biex joħloq pożizzjoni dominanti meta
         ż-żewġ kompetituri prinċipali l-oħra kellhom sehem tas-suq ta’ 24,5 % u 13,4 %.
      
       Il-kunsiderazzjonijiet tal-Qorti tal-Prim Istanza
      133   L-ewwel nett, għandu jiġi kkonstatat li l-Kummissjoni esponiet is-sehem tas-suq tal-fornituri tas-suq differenti fil-premessi
         51 sa 53 tad-deċiżjoni kkontestata, iżda li hija ma evalwatx dan is-sehem tas-suq fir-rigward tal-kriterji msemmija fil-punt
         17 tal-linji gwida u lanqas ma wettqet kalkolu ta’ l-indiċi ta’ Herfindahl-Hirschmann (iktar ’il fuq ta’ “IHH”) sabiex isir
         qbil mal-livelli previsti fil-punti 19 sa 21 tal-linji gwida.
      
      134   B’hekk għandu jiġi vverifikat jekk il-Kummissjoni ma segwietx il-linji gwida meta ma wettqitx analiżi, fid-deċiżjoni kkontestata,
         minn naħa, tas-sehem tas-suq fir-rigward tal-kriterji mogħtija fil-punt 17 tal-linji gwida u, min-naħa l-oħra, tal-livelli
         ta’ konċentrazzjoni.
      
      135   Fir-rigward, fl-ewwel lok, tas-sehem tas-suq, għandu jiġi rrilevat li, skond il-punt 17 tal-linji gwida, hija biss parti mis-suq
         partikolarment għolja ta’ 50 % u iktar li tista’ minnha nfisha tikkostitwixxi prova ta’ l-eżistenza ta’ pożizzjoni dominanti
         fis-suq. Fl-ipoteżi ta’ sehem tas-suq iktar żgħira, il-konċentrazzjoni tista’ tqajjem, skond dan l-istess punt tal-linji gwida,
         problemi ta’ kompetizzjoni minħabba fatturi oħra bħas-saħħa u n-numru tal-kompetituri, il-preżenza ta’ restrizzjonijiet ta’
         kapaċità jew il-limitu sa fejn il-prodotti tal-partijiet tal-konċentrazzjoni huma sostituti viċini. Isegwi li, f’dan il-każ,
         l-analiżi tal-partijiet tas-suq waħedha ma wrietx l-eżistenza ta’ pożizzjoni dominanti, peress li l-entità li tirriżulta mill-konċentrazzjoni
         għandha biss [40-50] % tas-suq. B’hekk, analiżi tal-fatturi l-oħra msemmija fil-punt 17 tal-linji gwida hija neċessarja sabiex
         jiġi ddeterminat, bħala stampa sħiħa, jekk jeżistux indikazzjonijiet ta’ pożizzjoni dominanti. Madankollu, jirriżulta mill-eżami
         tat-tieni u tat-tielet partijiet tal-motiv li l-fatturi l-oħra msemmija fil-punt 17 tal-linji gwida u enfasizzati mir-rikorrenti
         f’dan il-każ ukoll ma jindikawx l-eżistenza ta’ pożizzjoni dominanti ta’ l-entità parti minn konċentrazzjoni. 
      
      136   F’dak li jikkonċerna r-riferiment għas-sentenza BaByliss vs Il-Kummissjoni, fil-punt 55 iktar ’il fuq (punt 329), għandu jiġi
         osservat, bħal ma jagħmlu l-partijiet intervenjenti, li l-kwistjoni mqajma f’din il-kawża ma kinitx jekk sehem tas-suq li
         huwa akbar minn 40 % setax joħloq pożizzjoni dominanti iżda jekk, meta ffissat dan il-limitu f’dan il-każ partikolari, il-Kummissjoni
         kinitx evalwat fatturi oħra b’mod adegwat. Barra minn hekk, l-intervenjenti rrilevaw ġustament li jirriżulta minn kawża oħra
         li sehem tas-suq ta’ 43,2 % seta’ ma kienx biżżejjed sabiex joħloq pożizzjoni dominanti (sentenza Kayersberg vs Il-Kummissjoni,
         punt 132 iktar ’il fuq, punt 179). Isegwi li l-eżistenza ta’ pożizzjoni dominanti għandha tiġi ddeterminata individwalment,
         f’kull kawża, fid-dawl taċ-ċirkustanzi tal-każ u li l-evalwazzjonijiet magħmula mill-Kummissjoni fuq iċ-ċirkustanzi fattwali
         tal-konċentrazzjoni li taw lok għas-sentenza BaByliss vs Il-Kummissjoni, punt 55 iktar ’il fuq (punt 329), ma jistgħux jiġu
         trasposti f’dan il-każ. 
      
      137   Fir-rigward, fit-tieni lok, tal-livelli ta’ konċentrazzjoni, għandu jiġi rrilevat li l-punti 19 sa 21 tal-linji gwida jiddefinixxu,
         essenzjalment, li konċentrazzjoni li għandha livelli inqas mil-limiti ta’ l-IHH x’iktarx mhux ser tqajjem problemi kompetittivi.
         B’hekk, il-Kummissjoni tqis, b’mod partikolari, li huwa ftit probabbli li konċentrazzjoni tqajjem problemi ta’ kompetizzjoni
         orizzontali f’suq fejn l-IHH wara l-formazzjoni ta’ l-għaqda hija bejn 1 000 u 2 000 u l-limitu l-iktar baxx huwa inqas minn
         250, jew meta l-IHH li jirriżulta mill-konċentrazzjoni huwa akbar minn 2 000 u l-limitu l-iktar baxx huwa inqas minn 150,
         ħlief f’każijiet eċċezzjonali. Skond il-punt 16 tal-linji gwida, l-IHH huwa kkalkolat billi tgħodd il-kwadri ta’ l-ishma individwali
         tas-suq tad-ditti kollha li jinsabu fis-suq.
      
      138   F’dan il-każ, għandu l-ewwel nett jiġi rrilevat li r-rikorrenti ma żviluppawx l-argument tagħhom ibbażat fuq serje ta’ valuri
         ta’ l-IHH, minkejja l-fatt li dawn kellhom għarfien, sa mill-preżentata tar-risposta tal-Kummissjoni, tas-sehem tas-suq eżatt
         stabbilit fid-deċiżjoni kkontestata. Madankollu, il-kalkolu ta’ l-IHH fuq il-bażi ta’ din l-informazzjoni juri li huwa jgħaddi
         minn [kunfidenzjali] qabel il-konċentrazzjoni għal [kunfidenzjali] wara l-konċentrazzjoni, li jirrappreżenta tnaqqis ta’ [kunfidenzjali]. Dawn il-valuri jindikaw, ċertament, li l-effetti tal-konċentrazzjoni fuq is-suq jaqbżu l-limiti ta’ l-IHH li taħthom konċentrazzjoni
         ma tqajjimx problemi kompetittivi. Madankollu, it-tieni frażi tal-punt 21 tal-linji gwida tippreċiża li qbiż ta’ dawn il-limiti
         ma jagħtix lok għal preżunzjoni ta’ eżistenza ta’ problemi kompetittivi. Madankollu għandu jiġi kkunsidrat li iktar ma l-qbiż
         ta’ dawn il-limiti jkun kbir, iktar il-valuri juru problemi kompetittivi.
      
      139   Isegwi li l-valur ta’ l-IHH wara l-konċentrazzjoni ma jipprovdix indikazzjoni ċara ta’ l-eżistenza ta’ problemi kompetittivi
         f’dan il-każ, peress li ma jaqbiżx b’mod evidenti l-limitu IHH ta’ l-2000. Fil-fatt, hija d-delta biss li teċċedi l-limitu
         IHH korrispondenti. Madankollu, dan il-valur huwa l-uniku li jista’ jinidka problemi kompetittivi, filwaqt li la s-sehem tas-suq
         u lanqas il-fatturi eżaminati fil-kuntest tat-tieni u t-tielet partijiet tal-motiv ma jindikaw problemi kompetittivi. F’dawn
         iċ-ċirkustanzi, il-Kummissjoni ma tistax tiġi akkużata li ma segwietx il-linji gwida meta kkunsidrat li analiżi tal-livelli
         ta’ konċentrazzjoni fid-deċiżjoni kkontestata ma kinitx neċessarja.
      
      140   Fl-aħħar nett, għandu jiġi rrilevat li l-punt 14 tal-linji gwida jipprovdi li s-sehem tas-suq u l-livell ta’ konċentrazzjoni
         ta’ spiss jagħtu indikazzjoni utli fuq l-istruttura tas-suq u fuq l-importanza tal-partijiet tal-konċentrazzjoni, iżda ma
         jimponix fuq il-Kummissjoni li tikkunsidra dawn l-elementi fid-deċiżjonijiet kollha tagħha.
      
      141   Jirriżulta minn dak li ntqal li l-Kummissjoni ma tistax tiġi akkużata li ma analizzatx, fid-deċiżjoni kkontestata, il-livelli
         ta’ konċentrazzjoni u s-sehem tas-suq fir-rigward tal-kriterji msemmija fil-punt 17 tal-linji gwida. Peress li n-nuqqas ta’
         din l-analiżi ma tpoġġix f’dubju l-konklużjoni tal-Kummissjoni, din il-parti għandha tiġi miċħuda.
      
      142   Jirriżulta minn dak kollu li ntqal li l-ewwel motiv għandu jiġi miċħud.
      3.     Fuq it-tieni motiv, ibbażat fuq żbalji ta’ fatt u ta’ evalwazzjoni
      143   It-tieni motiv jinkludi erba’ partijiet, li permezz tagħhom ir-rikorrenti jsostnu li l-analiżi ta’ l-effetti mhux koordinati
         tal-konċentrazzjoni magħmula mill-Kummissjoni hija vvizzjata bi żbalji li jikkonċernaw, fl-ewwel lok, il-kapaċità disponibbli
         fis-suq tar-raża kolofonika ddestinata għal applikazzjonijiet fis-settur tal-linka, it-tieni lok, in-natura u l-portata ta’
         l-integrazzjoni vertikali tal-klijenti, fit-tielet lok, l-impatt ta’ żidiet importanti tal-prezz tal-materji primi u, fir-raba’
         lok, l-allegata qawwa ta’ xerrej kumpensatorja tal-klijenti. Fil-kuntest ta’ l-argumenti mressqa taħt l-ewwel u r-raba’ partjiet
         ta’ dan il-motiv, ir-rikorrenti jilmentaw ukoll insuffiċjenzi fil-motivazzjoni dwar il-konklużjonijiet tal-Kummissjoni li
         ser jiġu ttrattati fil-punti 218 et seq iktar ’il quddiem.
      
      a)     Fuq l-ewwel parti, ibbażata fuq żbalji dwar l-evalwazzjoni tal-kapaċità disponibbli fis-suq
       L-argumenti tal-partijiet
      144   Ir-rikorrenti jqisu li l-evalwazzjoni mill-Kummissjoni ta’ l-eċċess tal-kapaċità tal-kompetituri tal-partijiet tal-konċentrazzjoni
         mhijex biżżejjed motivata u hija vvizzjata minn żbalji manifesti ta’ evalwazzjoni, peress li l-Kummissjoni ma eżaminatx id-disponibbiltà
         tal-materji primi neċessarji għall-produzzjoni tar-raża kolofonika. Madankollu, l-importanza ta’ din id-disponibbiltà tirriżulta
         mill-punt 71(b) tal-linji gwida u mill-prassi deċiżjonali tal-Kummissjoni. In-nuqqas ta’ materji primi jċaħħad lill-kompetituri
         milli jżidu l-produzzjoni u huwa barriera għad-dħul u l-espansjoni fis-suq.
      
      145   Fil-prassi deċiżjonali preċedenti tagħha, il-Kummissjoni kienet ikkunsidrat li problemi serji ta’ kompetizzjoni setgħu jqumu
         minħabba l-fatt tan-nuqqas ta’ kapaċità disponibbli jew minħabba numru mhux suffiċjenti ta’ kompetituri kwalifikati u kienet
         eżaminat jekk il-kompetituri kellhomx biżżejjed kapaċità ta’ riżerva biex ikopru parti kbira mill-bejgħ, jekk huma setgħux
         ikollhom disponibbli tali kapaċità u jekk kompetituri potenzjali setgħux jikkontribwixxu sabiex jagħmlu disponibbli l-kapaċità
         ta’ riżerva [Deċiżjoni tal-Kummissjoni 2006/171/KE tat-3 ta’ Mejju 2004, li tiddikjara konċentrazzjoni kompatibbli mas-suq
         komuni u l-funzjonament tal-Ftehim ŻEE (Każ COMP/M.3178 – Bertelsmann/Springer/JV) (ĠU L 61, p. 17, iktar ’il quddiem id-“Deċiżjoni
         Bertelsmann/Springer/JV”)]. Il-Kummissjoni kienet għamlet investigazzjonijiet intensivi fuq l-aċċess tal-fornituri alternattivi
         għall-materji primi li jkunu jistgħu jikkompetu ma’ l-entità parti minn konċentrazzjoni, fejn sostniet u eżaminat sew il-bżonn
         ta’ aċċess għar-riżorsi neċessarji (Deċiżjoni Bertelsmann/Springer/JV), l-aċċess faċli għall-materji primi [Deċiżjoni tal-Kummissjoni
         tad-29 ta’ Marzu 2006, li tiddikjara konċentrazzjoni kompatibbli mas-suq komuni u mal-funzjonament tal-Ftehim ŻEE (Każ COMP/M.3975
         – Cargukk/Degussa Food Ingredients), iktar ’il quddiem id-“Deċiżjoni Cargill/DFI”], l-aċċess għall-komponenti essenzjali [Deċiżjoni
         tal-Kummissjoni 96/177/KE ta-19 ta’ Lulju 1995, li tiddikjara konċentrazzjoni inkompatibbli mas-suq komuni u mal-funzjonament
         tal-Ftehim ŻEE (Każ IV/M.490 – Nordic Satellite Distribution) (ĠU L 53, p. 20, iktar ’il quddiem id-“Deċiżjoni Nordic Satellite
         Distribution”)], id-disponibbiltà ta’ żieda ta’ fornitura [Deċiżjoni tal-Kummissjoni 2000/42/KE tad-9 ta’ Marzu 1999, dwar
         proċedura ta’ applikazzjoni tar-Regolament fuq il-konċentrazzjonijiet (Każ IV/M.1313 – Danish Crown/Vestjyske Slagterier”)]
         u aspetti oħra bħal-lokalizzazzjoni ġeografika, l-infrastrutturi disponibbli, l-ispejjeż ta’ trasport, l-ispejjeż ta’ l-użu,
         l-istabbiltà politika, l-artijiet disponibbli sabiex jitkabbru l-fabbriki u aċċess limitati għall-fornitura (Deċiżjoni Alcoa/Reynolds,
         punt 80 iktar ’il fuq).
      
      146   Fid-deċiżjoni kkontestata, il-Kummissjoni ma kinitx segwiet il-prassi deċiżjonali preċedenti tagħha u kienet injorat, ma ħaditx
         in kunsiderazzjoni jew ċaħdet il-provi pprovduti mir-rikorrenti mingħajr ma tat motiv għal din iċ-ċaħda. Ir-rikorrenti kienu
         indikaw lill-Kummissjoni li fis-suq tar-raża kolofonika kienu jeżistu restrizzjonijiet fil-kapaċità, li huma kienu kull sena
         jagħmlu sforzi kbar sabiex jassiguraw il-fornitura li huma kellhom bżonn għal-linka ddestinata għall-pubblikazzjoni u li kien
         diffiċli li wieħed isib fornituri li jieħdu impenn li jipprovdu l-volumi neċessarji minħabba l-kapaċità ta’ produzzjoni li
         qed tonqos tal-fornituri. Barra minn hekk huma kienu indikaw li l-kapaċità hija l-uniku kriterju rilevanti sabiex jiġi konkluż
         kuntratt ta’ fornitura, li huma kienu kontra li entità parti minn konċentrazzjoni tiġi inkluża fil-portafoll tagħhom ta’ fornituri,
         minħabba li fornituri oħra ma kinux fil-pożizzjoni li jipprokurawlhom il-volumi li huma kellhom bżonn, li l-indisponibbiltà
         ta’ materji primi kienet ostaklu kbir sabiex issir penetrazzjoni fis-suq, li huma kellhom problemi gravi ta’ fornitura fil-passat
         reċenti minħabba l-indisponibbiltà tal-matejri primi u li fornitur kompetitur kellu jwaqqaf il-produzzjoni ta’ ċerta raża
         kolofonika minħabba nuqqas ta’ materji primi.
      
      147   Il-Kummissjoni żgur kienet ikkunsidrat, fid-deċiżjoni kkontestata, osservazzjonijiet addizzjonali ta’ Sun li taw eżempji konkreti
         ta’ nuqqas ta’ fornitura. Madankollu, hija ma waslitx għal konklużjonijiet korretti peress li attribwixxiet dawn in-nuqqasijiet
         lil operazzjonijiet tekniċi ta’ manutenzjoni u mhux minħabba nuqqas ġenerali ta’ kapaċità ta’ produzzjoni fis-suq kollu. Il-Kummissjoni
         lanqas ma kienet eżaminat mill-ġdid din l-informazzjoni wara li kienet iddiskutiet mal-partijet magħquda u lanqas ma kienet
         spjegat kif problema teknika iżolata fir-rigward ta’ fornitur setgħet twassal għal rifjut totali ta’ fornitura ta’ klijent
         filwaqt li, skond il-Kummissjoni stess, il-fornituri kollha kellhom eċċess tal-kapaċità. Lanqas ma huwa spjegat kif il-Kummissjoni
         setgħet tikkonkludi li “kien jidher minbarra dan li l-klijenta in kwistjoni setgħet issib sors alternattiv ta’ fornitura,
         li kien naqqas l-impatt ta’ dan in-nuqqas mhux mistenni”. Ebda informazzjoni f’dan is-sens ma kienet ġiet ipprovduta lill-Kummissjoni
         u din ma kinitx għamlet kuntatt ma’ Sun sabiex tivverifika din l-informazzjoni.
      
      148   Ir-rikorrenti jinsistu wkoll fuq il-messaġġi b’posta elettronika ppreżentati matul il-proċedura amministrattiva li juru li
         Hexion stess kellha problemi ta’ kapaċità ta’ produzzjoni minħabba li, peress li ma kinitx fil-pożizzjoni li tipproduċi l-kwantitajiet
         miltuba, u hija kienet għażlet il-klijenti tagħha mingħajr ebda kunsiderazzjoni. Huma jsostnu wkoll li, fir-rigward tan-nuqqas
         ta’ materji primi disponibbli, l-entità parti minn konċentrazzjoni tista’, fid-dawl tad-daqs tagħha, l-infrastruttura tagħha
         u l-esperjenza tagħha, tikseb livell għoli ta’ kontroll jew ta’ influwenza fuq il-fornitura f’gamma ta’ kolofon u dan ikun
         ta’ żvantaġġ ikbar għall-fornituri ż-żgħar li ma jistgħux jilħqu d-daqs u s-saħħa ta’ Hexion u ta’ Akzo. Inevitabbilment,
         kull espansjoni eventwali ta’ l-impriżi kompetituri hija iktar diffiċli, jekk mhux impossibbli. Madankollu, il-Kummissjoni
         ma kinitx fittxet li tiddetermina jekk is-saħħa ta’ negozjar ta’ Hexion u ta’ Akzo flimkien fir-rigward tal-fornituri ta’
         gamma ta’ kolofon setax ikun akbar sew minn dak tal-kompetituri tagħhom u l-effett li dan kien ipproduċa fis-suq.
      
      149   Ir-rikorrenti jsostnu li tliet dokumenti disponibbli fuq Internet jikkonfermaw in-nuqqas ta’ materji primi matul l-aħħar xhur
         tas-sena kif ukoll l-evalwazzjoni mir-rikorrenti tad-dinamika industrijali. Skond dawn, f’rapport reċenti fuq ir-raża, ippubblikat
         mill-Ink World Magazin, diriġent ta’ gamma ta’ prodotti “Raża” ta’ Hexion iddikjara li l-problema l-iktar importanti li għandha
         l-industrija tar-raża kienet id-disponibbiltà irregolari ta’ materji prinċipali u ż-żieda korrispondenti ta’ l-ispejjeż tagħhom
         u li, mil-lat ta’ Hexion, il-problemi kruċjali kienu ż-żieda ta’ l-ispejjeż u n-nuqqas ta’ raża ta’ tall oil u ta’ gamma ta’
         kolofon. Skond ir-rikorrenti, dikjarazzjoni komuni ta’ Megara u ta’ Resinall tat-2 ta’ Awwissu 2006 tikkonferma bl-istess
         mod li s-sitwazzjoni ta’ fornitura kienet difficli ħafna, peress li huma ddikjaraw li dik is-sena l-industrija kellha titħabat
         ma’ sfidi mingħajr preċedenti, li kienu jinkludu nuqqas ta’ materji primi u żidiet fl-ispejjeż, li, kif beda jersaq il-perijodu
         l-iktar attiv tas-sena, żviluppi reċenti kienu għamlu probabbli interruzzjonijiet oħra fil-fornitura u li, konsegwentement,
         sa avviż ieħor ġdida, Resinall ma taċċettax klijenti ġodda jew ordnijiet ġodda u tuża’ l-isforzi neċessarji kollha sabiex
         tevita li jkollha tirrikorri għal kwoti. Fl-aħħar nett, skond ir-rikorrenti, is-sit Internet ta’ l-impriża DRT juri li l-informazzjoni
         l-iktar reċenti li ġejja miċ-Ċina dwar il-materji primi turi li s-sitwazzjoni għadha diffiċli ħafna.
      
      150   Ir-rikorrenti jsostnu minbarra dan li, għalkemm ir-rapport fuq ir-raża u d-dikjarazzjoni ta’ Megara u ta’ Resinall ma kinux
         disponibbli fid-29 ta’ Mejju 2006, hija b’sorpriża li l-Kummissjoni ma kinitx indunat, qabel l-adozzjoni tad-deċiżjoni kkontestata,
         bl-inqas indikazzjoni ta’ l-eżistenza ta’ nuqqas ta’ materji primi. Filwaqt li huwa osservat fid-deċiżjoni kkontestata li
         Magera u DRT għandhom kapaċità ta’ riżerva ta’, rispettivament, 5 000 t (korrispondenti għal 50 % tal-kapaċità ta’ produzzjoni tagħha) u 1 000 t (korrispondenti għal madwar 6 % tal-kapaċità ta’ produzzjoni tagħha), Megara kienet ħabbret preokupazzjoni li ma tkunx fil-pożizzjoni li tissodisfa l-impenji
         eżistenti tagħha. Skond ir-rikorrenti, barra minn hekk, DRS kellha wkoll problemi serji ta’ fornitura.
      
      151   Ir-rikorrenti jistaqsu wkoll fuq il-metodu applikat mill-Kummissjoni sabiex tevalwa l-kapaċità. Għalkemm hija kienet għarfet
         in-natura staġonali tat-talba, li toħloq problemi ta’ fornitura marbuta ma’ restrizzjonijiet ta’ kapaċità, il-Kummissjoni
         ma kkunsidratx il-fatt li industrija li tikkaratterizza lilha nfisha permezz tal-kapaċitajiet eċċessivi tagħha għandha tkun
         fil-pożizzjoni li tuża’ din il-kapaċità sabiex twettaq l-ordnijiet tal-klijenti tagħha matul il-perijodi ta’ talba kbira.
      
      152   Ir-rikorrenti jikkonkludu li l-infomazzjoni li l-Kummissjoini kellha ma kinitx sostniet il-konklużjonijiet tagħha, li “il-maġġoranza
         tal-klijenti ammettew li s-suq ippreżenta kapaċità favorevoli”. Huma jqisu li l-affermazzjoni tal-Kummissjoni li “ħamsa mis-seba’
         klijenti kienu indikaw li s-suq ma [kienx] suġġett għal restrizzjonijiet ta’ kapaċità u kellhom eċċess tal-kapaċità ta’ produzzjoni”
         u “żewġ klijenti oħra ma ħadux pożizzjoni” hija żbaljata, peress li r-rikorrenti kollha ddikjaraw li s-suq kien suġġett għal
         restrizzjonijiet ta’ kapaċità.
      
      153   Fl-ewwel lok, il-Kummissjoni tosserva li r-rikorrenti ma jikkontestawx li l-kompetituri tal-partijiet tal-konċentrazzjoni
         kelhom eċċess tal-kapaċità sa limitu ta’ għall-anqas 19,5 % tal-produzzjoni totali fis-suq, u ta’ 41 % fid-dawl ta’ l-estimi
         tal-partijiet għall-produtturi li ma rrispondewx għal din il-mistoqsija.
      
      154   Fit-tieni lok, il-Kummissjoni tqis li l-argument huwa żbaljat fil-prinċipju tiegħu stess, peress li nuqqas ta’ materji primi
         fis-suq jirrisjka li jaffettwa l-fornituri kollha bl-istess mod. Effetti antikompetittivi jiġu prodotti biss jekk l-entità
         parti minn konċentrazzjoni tikseb aċċess preferenzjali għall-materji primi, li jippermetillha b’hekk tillimita l-aċċess għalhom
         lill-kompetituri. Madankollu, ir-rikorrenti ma jsostnux dan u ma teżisti ebda indikazzjoni f’dan is-sens. Fil-fatt, jirriżulta
         minn dokument meħud mill-Internet mill-Kummissjoni li 25 % biss tal-kolofon isservi għall-produzzjoni tar-raża ddestinata
         għal-linka tipografika. Konsegwentement, skond is-sehem tagħha tas-suq dinji ta’ [20-30] % għal raża kolofonika (premessa
         53 tad-deċiżjoni kkontestata), l-entità parti minn konċentrazzjoni tista’ tixtri biss bejn 5 u 10 % tal-produzzjoni dinjija
         tal-kolofon, li jfisser li din mhijiex qawwa kumpensatorja tax-xerrej.
      
      155   Fit-tielet lok, l-investigazzjoni tas-suq ma tippermettix li jiġi preżuppost li nuqqas ta’ materji primi kkostitwixxa barriera
         għaż-żieda tal-produzzjoni. Għalkemm il-Kummissjoni ma kinitx speċifikatament talbet lill-kompetituri tal-partijiet tal-konċentrazzjoni
         jekk huma kellhomx iħabbtu wiċċhom ma’ nuqqasijiet ta’ ċerta kolofon, il-Kummissjoni tqis li din l-informazzjoni kienet issemmiet
         fir-risposti tagħhom għall-mistoqsijiet 39 u 40 tal-kwestjonarju lill-kompetituri jekk huma kinux ikkunsidraw li dawn in-nuqqasijiet
         kinux ostaklu kbir għall-produzzjoni tar-raża. Madankollu, dan mhuwiex il-każ. Il-Kummissjoni tenfasizza wkoll li l-unika
         klijenta li kien qajmet il-problema ta’ nuqqasijiet ta’ materji primi matul il-proċedura amministrattiva hija Siegwerk. La
         Flint u lanqas Sun ma kienu semmew matul il-proċedura amministrattiva problema li huma jikkunsidraw issa bħala element prinċipali
         għall-finijiet ta’ l-evalwazzjoni tal-konċentrazzjoni. Minbarra dan, l-informazzjoni ppreżentata lill-Kummissjoni li tikkonċerna
         [kunfidenzjali] tindika rispettivament diffikultajiet tekniċi u miżuri ta’ manutenzjoni tar-reatturi. Huma m’għandhom ebda referenza għal
         nuqqasijiet ta’ materji primi.
      
      156   Fir-raba’ lok, fir-rigward tal-pubblikazzjonijiet li għalihom jirreferu r-rikorrenti, il-Kummissjoni tfakkar li l-legalità
         ta’ l-atti kkontestati għandha tiġi evalwata fid-dawl ta’ l-elementi ta’ fatt u ta’ dritt eżistenti fid-data li fiha l-att
         kien ġie adottat. Hija tikkunsidra wkoll li eżami bir-reqqa ta’ dawn id-dokumenti juri li ebda wieħed minnhom ma indika nuqqas
         ta’ materji primi li kien impedixxa ż-żieda tal-produzzjoni tar-raża kolofonika.
      
      157   Fil-ħames lok, fir-rigward tal-prassi deċiżjonali preċedenti tagħha, il-Kummissjoni ssostni li dawn il-kawżi jirrigwardaw
         fatti differenti ħafna minn dawk tal-każ in eżami u li, konsegwentement, din hija mingħajr rilevanza fir-rigward ta’ dan il-każ.
      
      158   Fit-tieni lok, il-Kummissjoni tosserva li Siegwerk irrispondiet għall-mistoqsijiet 35 u 39 tal-kwestjonarju lill-klijenti
         li hija tqis “li kien hemm ċerta kapaċità żejda fis-suq”.
      
      159   Il-partijiet intervenjenti jippreċiżaw li l-prezz tal-kolofon kien żdied sewwa fiż-żmien tal-konċentrazzjoni għar-raġuni ta’
         tnaqqis temporanju ta’ l-offerta meta mqabbla mat-talba, li rriżulta minn kombinazzjoni ta’ stokk baxx fil-bidu, ta’ żmien
         ħażin li kien dewwem il-ġbir tal-kolofon u ta’ spekulazzjoni, iżda li kien possibbli dan jiġi pprokurat bil-prezz tal-suq
         u li l-prezzijiet kienu sadanittant niżlu. Filwaqt li jirreferu għal laqgħa ma’ Sun, li seħħet wara l-adozzjoni tad-deċiżjoni
         kkontestata, il-partijiet intervenjenti jsostnu li r-rikorrenti kienu jafu dan il-fatt fil-preżentata tar-rikors.
      
      160   Fir-rigward ta’ tnejn mill-pubblikazzjonijiet li għalihom irreferew ir-rikorrenti, il-partijiet intervenjenti jispjegaw li
         d-dikjarazzjonijiet li kienu jinsabu fihom mhumiex rilevanti, peress li dawn ma jippreżentaw ebda rabta mal-produzzjoni ta’
         raża kolofonika fl-Ewropa. It-tielet pubblikazzjoni tindika li Arez għamlet xi xogħlijiet ta’ kostruzzjoni fiċ-Ċina fil-kuntest
         ta’ proġett intiż sabiex jirdoppja l-kapaċitajiet ta’ produzzjoni tagħha, li jimplika li din l-impriża kienet konvinta li
         kellha l-aċċess neċessarju għall-materji primi. Minbarra dan, dawn il-pubblikazzjonijiet kif ukoll ftehim ta’ produzzjoni
         u ta’ bejgħ bejn Megara u Resinall huma eżempji ta’ dħul ġodda fis-suq li juru li l-barriera għad-dħul u għall-espansjoni
         kienu dgħajfa.
      
      161   Fl-aħħar nett, ebda fatt ma jsostni l-konklużjoni li l-entità parti minn konċentrazzjoni setgħet tikseb aċċess privileġġjat
         għall-materji primi. Bil-kontra, matul laqgħa tas-7 ta’ April 2006, Sun kienet esprimiet il-preokkupazzjonijiet tagħha għall-fatt
         li Hexion ma kinitx integrat verfikalment fis-settur tal-kolofon, kuntrarjament għal uħud mill-kompetituri tagħha.
      
       Il-kunsiderazzjonijiet tal-Qorti tal-Prim Istanza
      162   Permezz ta’ din l-ewwel parti ta’ dan il-motiv, ir-rikorrenti jqajmu, fir-realtà, żewġ ilmenti bbażati, l-ewwel, fuq żbalji
         li l-Kummissjoni wettqet meta kkonkludiet li kienu jeżistu kapaċitatjiet eċċessivi fis-suq u, it-tieni, żbalji li hija kienet
         wettqet meta ma analizzatx, fid-deċiżjoni kkontestata, la d-disponibbiltà tal-materji primi neċessarji għall-produzzjoni tar-raża
         kolofonika u lanqas l-effetti ta’ nuqqas allegat ta’ dawn il-materji primi fuq l-użu tal-kapaċità.
      
      –       Fuq l-ewwel ilment, ibbażat fuq żbalji relatati mal-kapaċitajiet eżistenti fis-suq 
      163   Fl-ewwel lok, għandu jiġi mfakkar li l-Kummissjoni qieset, fil-premessi 63 sa 67 tad-deċiżjoni kkontestata, li s-suq kien
         ikkaratterizzat minn eċċess ta’ kapaċità. 
      
      164   Għaldaqstant għandu jiġi eżaminat jekk il-Kummissjoni wettqitx żball manifest ta’ evalwazzjoni meta kkunsidrat li kien jeżisti
         eċċess tal-kapaċità fis-suq.
      
      165   Fir-rigward, fl-ewwel lok, tar-restrizzjonijiet ġenerali u staġonali allegati, jirriżulta mill-faxxiklu amministrattiv li
         r-rikorrenti indikaw li fis-suq kienu jeżistu restrizzjonijiet li jostakolaw il-kapaċità ta’ produzzjoni, li l-kapaċità tal-fornituri
         kienet potenzjalment fid-deklin, u li Sun kull sena kienet tagħmel sforzi kbar sabiex tassigura l-fornitura li hija kellha
         bżonn, b’mod partikolari fil-perijodu bejn Settembru sa Diċembru meta t-talba kienet, b’mod staġonali, kbira u li l-kapaċità
         tal-produtturi eżistenti kienet insuffiċjenti (risposti ta’ Flint għall-mistoqsija 40 u ta’ Sun tal-mistoqsija 39 tal-kwestjonarju
         lill-klijenti). Minbarra dan, Sun indikat, fl-osservazzjonijiet addizzjonali tagħha, l-eżistenza ta’ [kunfidenzjali].
      
      166   F’dan ir-rigward, għandu jiġi mfakkar li d-deċiżjoni kkontestata tibbaża ruħha, fil-premessi 62 sa 65, prinċipalment fuq informazzjoni
         pprovduta mill-kompetituri tal-partijiet tal-konċentrazzjoni, li kienu jeżistu kapaċitajiet ta’ riżerva ta’ produzzjoni ta’
         għall-anqas 19,5 % tal-produzzjoni totali fis-suq u li tista’ tilħaq, skond l-estimi, sa 41 % (ara l-punt 25 iktar ’il fuq).
         Skond il-premessa 65 tad-deċiżjoni kkontestata, minbarra dan, ħamsa mis-seba’ klijenti li rrispondew għall-kwestjonarju rrikonoxxew
         li s-suq kellu eċċess ta’ kapaċità. Fil-każ fejn ir-rikorrenti jikkontestaw dan il-fatt, il-Kummissjoni tirreferi ġustament
         għar-risposti ta’ Siegwerk għall-mistoqsijiet 35 u 39 tal-kwestjonarju lill-klijenti, li fhom hija rrikonoxxiet l-eżistenza
         ta’ eċċess ta’ kapaċità. B’hekk, jirriżulta mill-proċess li Flint u Sun biss indikaw b’mod ċar, matul il-proċedura amministrattiva,
         li kienet teżisti restrizzjoni ta’ kapaċità. Minbarra dan jirriżulta mill-osservazzjonijiet addizzjonali ta’ Sun u tar-risposta
         ta’ [kunfidenzjali] li [kunfidenzjali]. Fil-fatt, huma jindikaw li [kunfidenzjali].
      
      167   Barra minn hekk, jirriżulta wkoll mill-korrispondenza permezz ta’ messaġġ b’posta elettronika ppreżentat minn Sun li [kunfidenzjali]. Konsegwentement, il-Kummissjoni ma kinitx obbligata tispjega wkoll kif [kunfidenzjali] u lanqas li tivverifika l-affermazzjonijiet tagħha f’dan ir-rigward bħal ma għamlet Sun. Minbarra dan, l-informazzjoni pprovduta
         minn [kunfidenzjali] fuq [kunfidenzjali] tispjega biżżejjed [kunfidenzjali], il-Qorti tal-Prim’Istanza tqis li l-Kummissjoni ma kellhiex l-obbligu tivverifika dan l-element bħal ma għamlet Sun.
      
      168   F’dawn iċ-ċirkustanzi, il-Qorti tal-Prim’Istanza tqis li l-Kummissjoni ma kellhiex l-obbligu li tikkorrobora iktar il-konstatazzjonijiet
         mogħtija fil-premessa 67 tad-deċiżjoni kkontestata u li hija ma kinitx wettqet żball manifest ta’ evalwazzjoni meta kkunsidrat
         li kien jeżisti eċċess ta’ kapaċità fis-suq.
      
      169   Fir-rigward, fit-tieni lok, ta’ l-allegati restrizzjonijiet ta’ kapaċità fost il-kompetituri tar-rikorrenti, għandu jiġi rrilevat
         li Fint indikat li ma kinitx teżisti fost il-fornituri l-oħra kapaċità disponibbli biżżejjed, li kien diffiċli ħafna li jinkisbu
         mill-fornituri impenn fuq il-volumi rilevanti li hija kellha bżonn, li l-kapaċità kienet il-kriterju prinċipali li kellu jiġi
         kkunsidrat sabiex jiġi konkluż kuntratt ta’ fornitura u li hija kienet obbligata li tinkludi l-entità parti minn konċentrazzjoni
         fil-portafoll ta’ forrnituri tagħha, minħabba li l-fornituri l-oħra ma kinux fil-pożizzjoni li jipprokurawlha l-volumi li
         hija kellha bżonn (risposti għall-mistqosijiet 12, 40, 43 u 45 tal-kwestjonarju lill-klijenti). Minbarra dan, Sun indikat
         li l-fabbrikanti tar-raża kolofonika kollha kienu attwalment jipprovdu lill-industrija tal-linka u konsegwentement ma kienx
         jeżisti fornitur alternattiv wieħed disponibbli għall-industrija tal-linka, li l-volum meħtieġ kien wieħed mill-kriterji sabiex
         jiġu konklużi kuntratti ta’ fornitura, li mhemmx fornitur li l-ġurnata ta’ llum jista’ jirrispondi għat-talbiet tagħha u li
         x-xerrejja l-kbar tar-raża kollha kellhom strateġijiet ta’ fornitura multipli (risposti għat-twegħġibiet 12, 442 u 44 tal-kwestjonarju
         lill-klijenti). Fl-aħħar nett, Siegwerk indikat li ma kinux jeżistu fornituri alternattivi għal dawk eżistenti fl-Ewropa (risposta
         għall-mistoqsija 12 tal-kwestjonarju lill-klijenti).
      
      170   F’dan ir-rigward, għandu jiġi osservat li, f’dan il-każ, l-unika kwistjoni rilevanti hija dik dwar jekk il-kapaċità disponibbli
         fis-suq tippermettix lill-klijenti tal-partijiet tal-konċentrazzjoni li jbiddlu l-ordnijiet, li sa dak iż-żmien kienu pprovduti
         mill-partijiet magħuqda, għal fuq fornituri oħra eżistenti jew fornituri potenzjali. Jirriżulta mir-risposti għall-kwestjonarju
         lill-klijenti mfakkar fil-punt preċedenti li Flint biss indikat b’mod ċar, matul il-proċedura amministrattiva, l-eżistenza
         ta’ diffikultajiet marbuta mal-volumi disponibbili għand il-kompetituri tal-partijiet tal-konċentrazzjoni. Madankollu, Flint
         esprimiet ukoll, fir-rigward tad-diffikultajiet li tikseb fornituri għal impenji fuq il-“volum rilevanti” li kien possibbli
         li dawn l-impenji jinkisbu jekk il-klijent kien lest li jħallas il-prezz (“If we pay, we get!”). B’hekk, l-allegati diffikultajiet
         irrilevati jidhru li huma iktar marbuta mal-livell tal-prezzijiet mitluba mill-fornituri fil-funzjoni tat-talba milli minn
         nuqqasijiet ta’ kapaċità.
      
      171   Sussegwentement, għandu jiġi kkunsidrat li huwa neċessarju, sabiex jiġi skoraġġat eventwali aġir antikompetittiv ta’ l-entità
         parti minn konċentrazzjoni, li l-klijenti kollha jistgħu jagħmlu l-ordnijiet tagħhom għand fornituri oħra. Fil-fatt, il-possibbiltà
         għar-rikorrenti li jagħmlu parti sostanzjali tat-talba tagħhom għand fornituri oħra tista’ tiġi kkunsidrata bħala thedida
         ta’ telf kbira biżżejjed għall-entità parti minn konċentrazzjoni, li tista’ tiddiswadiha li ssegwi din l-istrateġija. F’dan
         il-każ, jirriżulta mill-istrateġija ta’ fornitura multipla li Sun semmiet matul il-proċedura amministrattiva li l-klijenti
         jfittxu li jinkludu bosta produtturi fil-portafoll ta’ fornituri tagħhom. Madankollu, jirriżulta mis-sehem tas-suq ta’ Arizona,
         ta’ Cray Valley u ta’ Respoli kif ukoll fir-rigward tal-kapaċità ta’ produzzjoni tagħhom u ta’ l-eċċess tal-kapaċità kbira
         li huma għandhom, kif intqal fil-premessi 51 u 62 sa 64 tad-deċiżjoni kkontestata u mhux ikkontestati mir-rikorrenti, li l-fornituri
         huma kapaċi jipprovdu l-volumi kbar li r-rikorrenti jistgħu jitolbu. Għandu wkoll jiġi mfakkar li l-fornituri ta’ daqs iktar
         żgħir għandhom, flimkien, sehem tas-suq ta’ madwar 21 % u ta’ eċċess tal-kapaċità kbir. B’hekk, il-Qorti tal-Prim’Istanza
         kkunsidrat li l-Kummissjoni ma wettqitx żball manifest ta’ evalwazzjoni meta kkunsidrat, fil-premessi 68 u 71 tad-deċiżjoni
         kkontestata, li l-produtturi tas-suq l-oħra għandhom il-kapaċità li tippermettilhom jikkumbattu aġir antikompetittiv u li
         jipprovdu lill-klijenti kbar tal-partijiet tal-konċentrazzjoni.
      
      172   Fl-aħħar nett, għandu jiġi mfakkar li Flint u Sun biss sostnew li kien hemm restrizzjonijiet ta’ kapaċità matul il-proċedura
         amministrattiva, filwaqt li l-klijenti l-oħra, li jinkludu Siegwerk, u l-kompetituri tal-partijiet tal-konċentrazzjoni kollha
         rrikonoxxew li kien jeżisti eċċess tal-kapaċità. Għal dawn ir-raġunijiet, il-Qorti tal-Prim’Istanza tikkunsidra li l-Kummissjoni
         ma wettqitx żball manifest ta’ evalwazzjoni meta stmat li ma kinux jeżistu fost il-kompetituri tar-rikorrenti restrizzjonijiet
         ta’ kapaċità li setgħu jimpedixxu dawn il-klijenti milli jagħmlu parti suffiċjentement importanti ta’ l-ordinjiet tagħhom
         għand fornituri oħra. 
      
      173   Fid-dawl ta’ dak li ntqal, il-Qorti tal-Prim’Istanza tqis li l-Kummissjoni setgħet tikkunsidra b’mod ġust li kien jeżisti
         eċċess ta’ kapaċità fis-suq. Konsegwentement, dan l-ilment għandu jiġi miċħud.
      
      –       Fuq it-tieni lment, ibbażat fuq żbalji relatati mad-disponibbiltà tal-materji primi
      174   L-ewwel nett, għandu jiġi mfakkar, fil-punt 67 tad-deċiżjoni kkontestata, li l-Kummissjoni kkonstatat, matul l-aħħar snin
         li jippreċedu l-konċentrazzjoni, żieda tal-prezzijiet tal-materji primi li jikkostitwixxu elementi essenzjali tal-produzzjoni
         ta’ raża kolofonika, bħal żejt mhux raffinat, il-gamma ta’ kolofon u r-raża ta’ tall oil, il-prezz tat-tunnellata ta’ gamma
         ta’ kolofon kienet tela’ minn USD 500 f’Jannar 2004 għal madwar USD 1 250 fid-data tad-deċiżjoni kkontestata.
      
      175   B’hekk għandu jiġi vverifikat jekk il-Kummissjoni wettqitx żball manifest ta’ evalwazzjoni meta ma analizzatx, fid-deċiżjoni
         kkontestata, id-disponibbiltà tal-materji primi neċessarji għall-produzzjoni tar-raża kolofonika u lanqas l-effetti ta’ allegat
         nuqqas ta’ dawn il-materji primi fuq l-użu tal-kapaċità.
      
      176   Fir-rigward, fl-ewwel lok, ta’ l-indikazzjonijiet ta’ l-eżistenza ta’ nuqqasijiet ta’ materji primi, għandu jiġi rrilevat
         li Siegwerk indikat, fir-risposta għall-mistoqsijiet 36 u 39 tal-kwestjonarju lill-klijenti, li l-karatteristika għolja tal-prezzijiet
         u d-disponibbiltà f’materji primi kienu ostaklu kbir sabiex dan is-suq jiġi attwalment ippenetrat u li problemi serji ta’
         fornitura kienu rriżultaw fil-passat reċenti minħabba l-indisponibbiltà ta’ materji primi. Bħala risposta għall-mistoqsija
         15 tal-kwestjonarju lill-klijenti, Siegwerk, minbarra dan, indikat li, fi Frar 2006, Arizona kienet waqfet li tipprovdilha
         l-parti l-kbira tar-raża fenolika mmodifikata minħabba li din ta’ l-aħħar kienet waqqfet il-produzzjoni tagħha minħabba l-indisponibbiltà
         mnaqqsa persistenti ta’ żewġ materji primi indispensabbli, ir-raża mhux raffinata ta’ tall oil u l-gamma ta’ kolofon. Minbarra
         dan, diġà ġie mfakkar li d-deċiżjoni kkontestata tirreferi, fill-premessa 67, għal żieda kunsiderevoli tal-prezz tal-materji
         primi matul l-aħħar snin u sa l-adozzjoni tad-deċiżjoni kkontestata. Fl-aħħar nett, il-partijiet intervenjenti jirrikonoxxu
         li kien hemm tnaqqis temporanju ta’ l-offerta meta mqabbla mat-talba, li tirriżulta minn kombinazzjoni ta’ fatturi differenti.
         
      
      177   Madankollu, il-Kummissjoni sostniet ġustament li Siegwerk hija l-unika mill-għaxar klijenti li rrispondiet għall-kwestjonarju
         għall-klijenti li fih indikat il-problemi marbuta mad-disponibbiltà ta’ materji primi. Ebda klijent ieħor, inklużi Flint u
         Sun, ma sostnew, matul il-proċedura amministrattiva, tali diffikultajiet. Bl-istess mod, ebda mit-tlettax-il kompetitur tal-partijiet
         tal-konċentrazzjoni li rrispondew għall-kwestjonarju għall-kompetituri ma semmew dawn il-problemi fir-rigward tar-raża mhux
         raffinata ta’ tall oil jew għall-gamma ta’ kolofon, għalkemm il-Kummissjoni kienet għamlet mistoqsijiet dwar l-użu tal-kapaċità
         għall-produzzjoni ta’ raża mħallta (li hija komposta minn raża idorkarbonika u minn raża b’bażi ta’ tall oil jew minn gamma
         ta’ kolofon) u fir-rigward tad-diffikultajiet ta’ dħul fuq, b’mod partikolari, is-suq tar-raża kolofonika (mistoqsjiet 39
         u 40 tal-kwestjonarju lill-kompetituri). Fil-fatt, l-unika indikazzjoni f’dan is-sens ġejja minn Cary Valley, li affermat
         li “l-aċċess limitat għal materji primi li ma jiswewx ħafna (b’mod partikolari l-idrokarboniċi)” kien ostaklu għal partijiet
         ġodda fis-suq. B’mod partikolari, Arizona ma semmiet ebda diffikultà f’dan ir-rigward. Madankollu, il-produtturi tar-raża
         kolofonika jinsabu fl-aħjar pożizzjoni sabiex jindunaw bi problemi ta’ fornitura li jikkonċernaw il-materji primi tagħhom.
         Minbarra dan, il-partijiet intervenjenti jsostnu wkoll li, minkejja t-tnaqqis temporanju osservat ta’ l-offerta meta mqabbla
         mat-talba, huwa dejjem possibbli li tinkiseb il-gamma ta’ kolofon bil-prezz tas-suq.
      
      178   Fid-dawl ta’ dak li ntqal, il-Qorti tal-Prim’Istanza tqis li, fir-rigward ta’ l-uniċi indikazzjonijiet ta’ Siegwerk, filwaqt
         li l-produtturi kollha għandhom jiltaqgħu ma’ l-istess diffikultajiet, il-Kummissjoni ma wettqitx żball manifest ta’ evalwazzjoni
         meta ma ttrattax id-disponibbiltà tal-materji primi fid-deċiżjoni kkontestata.
      
      179   Fir-rigward, fit-tieni lok, tad-dokumenti disponibbli fuq l-Internet li għalihom jirreferu r-rikorrenti, minn naħa, għandu
         jiġi rrilevat li dawn ma jistgħux jiġu kkunsidrati bħala provi ta’ l-eżistenza ta’ nuqqas allegat ta’ materji primi, peress
         li ebda wieħed minn dawn id-dokumenti ma ġie ppreżentat lill-Kummissjoni matul il-proċedura amministrattiva. Minbarra dan,
         it-tħabbir tal-ftehim bejn Megara u Resinall kif ukoll ir-rapport fuq ir-raża ġew ippubblikati wara l-adozzjoni tad-deċiżjoni
         kkontestata, filwaqt li d-dikjarazzjoni ta’ DRT m’għandhiex data.
      
      180   Min-naħa l-oħra, fil-każ fejn ir-rikorrenti għandhom l-intenzjoni jibbażaw ruħhom fuq dawn id-dokumenti dabiex juru l-allegat
         għarfien, fil-mument ta’ l-adozzjoni tad-deċiżjoni kkontestata, tan-nuqqasijiet ta’ raża raffinata ta’ tall oil u ta’ gamma
         ta’ kolofon, għandu jiġi osservat li l-avviż ta’ Resinall ma jippreċiżax il-materji primi affettwati min-nuqqas allegat u
         lanqas ma jippreċiża l-oriġini tiegħu u li l-intervenjenti rrilevaw, mingħajr ma kienu kkontestati mir-rikorrenti, li Resinall
         ma kinitx qed tbigħ raża kolofonika fl-Ewropa fil-mument ta’ l-adozzjoni tad-deċiżjoni kkontestata u ta’ l-avviż. Minbarra
         dan, id-dikjarazzjoni ta’ DRT tirreferi għad-derivanti terpeniċi u l-partijiet intervenjenti sostnew, mingħajr ma ġew ikkontestati
         mir-rikorrenti, li dak li huwa applikabbli għad-derivati terpeniċi mhuwiex neċessarjament validu għar-raża kolofonika. Barra
         minn hek, fil-każ fejn din id-dikjarazzjoni tirreferi għall-gamma ta’ kolofon, hemm lok li jiġi osservat li ma jirriżultax
         b’mod ċar minn din id-dikjarazzjoni li hija tirreferi għal żieda tal-produzzjoni jew tal-prezz u li wkoll indikazzjoni taż-żidiet
         fil-prezzijiet ma turix neċessarjament l-eżistenza ta’ dan in-nuqqas. Fl-aħħar nett, jirriżulta mir-rapport fuq ir-raża li
         dan ma jirrigwardax speċifikament ir-raża mhux raffinata ta’ tall oil u l-gamma ta’ kolofon, iżda tirrigwarda l-materji primi
         kollha u b’mod partikolari l-idrokarboniċi, li jindika b’mod ġenerali l-eżistenza ta’ diffikultajiet fl-2005, iżda ta’ stabbiltà
         fil-fornitura fl-2006 u li d-diffikultajiet fl-2005 kienu pjuttost marbuta maż-żidiet fil-prezzijiet u mal-volatilità milli
         l-indisponibbiltà taż-żewġ materji primi in kwistjoni. Fil-fatt, l-unika riferiment għal nuqqas ta’ dawn iż-żewġ materji preċiżament
         jirrigwarda s-sena 2005 u jispjega li dan in-nuqqas kif ukoll l-ispejjeż iktar għolja b’mod partikolari minħabba l-ispejjeż
         iktar għolja ta’ l-enerġija. Għaldaqstant, hemm lok li jiġi kkunsidrat li dawn id-dokumenti jistabbilixxu biss li nuqqas ta’
         raża mhux raffinata ta’ tall oil u ta’ gamma ta’ kolofon kien magħruf matul l-adozzjoni tad-deċiżjoni kkontestata u li l-Kummissjoni
         kellha l-obbligu, minħabba dan il-fatt, tinvestiga din il-kwistjoni.
      
      181   Minħabba dawn ir-raġunijiet, il-Qorti tal-Prim’Istanza tqis li d-dokumenti disponibbli fuq l-Internet li għalihom jirreferu
         r-rikorrenti ma jurux li l-Kummissjoni wettqet żball manifest ta’ evalwazzjoni meta ma ttrattatx id-disponibbiltà tal-materji
         primi fid-deċiżjoni kkontestata.
      
      182   Fir-rigward, fit-tielet lok, ta’ l-allegazzjoni li l-allegati nuqqasijiet ta’ materji primi jimpedixxu lill-kompetituri milli
         jżidu l-produzzjoni tagħhom u li huma barriera għad-dħul u għall-espansjoni fis-suq, il-Kummissjoni tosserva ġustament li
         r-rikorrenti ma spjegawx kif effetti antikompetittivi setgħu jirriżultaw minn nuqqas ta’ materji primi li jidher li jaffettwa
         l-fornituri kollha bl-istess mod. F’dan ir-rigward, għandu jiġi mfakkar li Siegwerk iddikjarat, bħala risposta għall-mistoqsija
         12 tal-kwestjonarju lill-klijenti, li l-volum l-iktar importanti ta’ kolofon kien prodott fiċ-Ċina u li jekk il-kolofon Ċiniż
         isir iktar għali, il-fornituri kollha f’livell dinji kien ikollhom jaffrontaw l-istess problema. Fil-fatt, jekk il-gamma ta’
         kolofon mhijiex disponibbli, ebda produttur, kif ukoll ebda entità parti minn konċentrazzjoni, ma jkun jista’ jipproduċi raża
         kolofonika, inkluża l-gamma ta’ kolofon. Min-naħa l-oħra, jekk tkun disponibbli, kull produttur ikun jista’ jipprokuraha sakemm
         huwa jkun lest iħallas il-prezz (ara l-punt 170 iktar ’il fuq).
      
      183   B’hekk, kif sostniet il-Kummissjoni, aċċess preferenzjali tal-partijiet tal-konċentrazzjoni meta mqabbel ma’ kompetituri tagħhom
         biss jista’ jkollu effetti fuq il-kompetizzjoni. Madankollu, ir-rikorrenti ma jallegawx li l-partijiet tal-konċentrazzjoni
         għandhom dan. Huma sempliċement isostnu li l-entità parti minn konċentrazzjoni tista’, fid-dawl tad-daqs tagħha, ta’ l-infrastruttura
         u ta’ l-esperjenza tagħha, tikseb livell għoli ta’ kontroll jew ta’ influwenza fuq il-fornitura ta’ gamma ta’ kolofon. Madankollu
         l-Kummissjoni rrilevat, mingħajr ma ġiet ikkontestata mir-rikorrenti, li l-entità parti minn konċentrazzjoni ser tixtri biss
         minn 5 sa 10 % tal-produzzjoni dinjija ta’ gamma ta’ kolofon (ara l-punt 154 iktar ’il fuq).
      
      184   Minħabba dawn ir-raġunijiet, il-Qorti tal-Prim’Istanza tqis li l-argumenti tar-rikorrenti li, minn naħa, nuqqasijiet ta’ materji
         primi jimpedixxu lill-kompetituri li jżidu l-produzzjoni tagħhom u huma barriera għad-dħul u għall-espansjoni fis-suq u, min-naħa
         l-oħra, l-entità parti minn konċentrazzjoni għandha qawwa tax-xerrej ma ġewx suffiċjentement ippruvati.
      
      185   Fir-rigward, fir-raba’ lok, għal riferimenti għal-linji gwida u għall-prassi deċiżjonali preċedenti tal-Kummissjoni, huwa
         biżżejjed li jiġi mfakkar li kull kawża għandha tiġi evalwata fil-funzjoni taċ-ċirkustanzi fattwali partikolari tagħha u li
         jirriżulta minn dak li ntqal li l-elementi mressqa mir-rikorrenti ma wrewx li l-Kummissjoni kellha l-obbligu, f’dan il-każ,
         li tidħol fid-deċiżjoni kkontestata dwar id-disponibbiltà tal-materji primi u dwar l-effett tan-nuqqas allegat tagħhom fuq
         l-użu tal-kapaċità.
      
      186   Fid-dawl ta’ dak li ntqal, il-Qorti tal-Prim’Istanza tikkunsidra li r-rikorrenti ma stabbilixxewx li l-Kummissjoni wettqet
         żball manifest ta’ evalwazzjoni meta ma ttrattatx, fid-deċiżjoni kkontestata, id-disponibbiltà tal-materji primi u l-effetti
         ta’ allegat nuqqas ta’ dawn il-materji primi fuq l-użu tal-kapaċià. Konsegwentement, dan l-ilment għandu jiġi miċħud.
      
      187   Min dan jirriżulta li din il-parti għandha tiġi miċħuda.
      b)     Fuq it-tieni parti, ibbażata fuq żbalji relatati man-natura u mal-portata ta’ l-integrazzjoni tal-klijenti ta’ l-entità parti
         minn konċentrazzjoni
      
       L-argumenti tal-partijiet
      188   Ir-rikorrenti ssostni li l-Kummissjoni ma eżaminatx in-natura u l-portata ta’ l-integrazzjoni vertikali tal-klijenti. Meta
         hija osservat, fil-premessa 69 tad-deċiżjoni kkontestata, li impriżi bħal Siegwerk u Flint, li għandhom “produzzjoni interna
         ta’ raża kolofonika [...] jikkontrollaw b’suċċess il-fornituri tagħhom”, il-Kummissjoni bbażat dawn l-ammonti li jikkonċernaw
         il-kapaċità ta’ produzzjoni li tirriżulta mill-estimi magħmula mill-partijiet tal-konċentrazzjoni mingħajr ma staqsiet lir-rikorrenti
         fuq in-natura tal-produzzjoni tagħhom. Il-produzzjoni interna in kwistjoni tkopri biss tip partikolari ta’ raża kolofonika
         li tista’ tiġi użata biss biex jipproduċi gamma limitata ta’ linka tipografika. Minbarra dan, minflok 25 000 t u 12 000 t,
         Flint u Siegwerk jipproduċu fir-realtà, rispettivament, [kunfidenzjali] t.  Investigazzjoni serja, li tfittex li tikkorrobora dawn l-ammonti, kienet turi li din il-produzzjoni mhijiex suxxettibbli
         li tikkostitwxxi pressjoni fuq il-partijiet tal-konċentrazzjoni minħabba li r-rikorrenti jibqgħu dipendenti fuq fornituri
         esterni. Il-Kummissjoni kienet naqset milli tivverifika jekk l-informazzjoni li hija kellha kinitx ta’ min joqgħod fuqha,
         rilevanti u oġġettiva. Peress li żewġ rikorrenti kienu wrew fl-osservazzjonijiet tagħhom dubji serji fir-rigward tal-konċentrazzjoni,
         fejn isostnu l-pressjonijiet kompetittivi li jirriżultaw mill-konċentrazzjoni, ikun sorprendenti li l-Kummissjoni ma tkunx
         eżaminat mill-ġdid l-informazzjoni pprovduta mill-partijiet tal-konċentrazzjoni.
      
      189   Il-Kummissjoni tosserva li r-rikorrenti ma ċaħdux li Flint u Siegwerk għandhom produzzjonijiet interni kbar u tikkunsidra
         li d-differenzi bejn l-estimi ċċitati fid-deċiżjoni kkontestata u ċ-ċifri mogħtija mir-rikorrenti hija dgħajfa. L-argument
         imressaq mir-rikorrenti li l-produzzjoni interna tista’ tiġi użata biss għal serje limitata ta’ linka tipografika għandha
         tiġi miċħuda bħala mingħajr biżżejjed bażi, peress li l-produtturi ta’ raża kolofonika ddestinata għal-linka tipografika huma
         ġeneralment kapaċi li jipproduċu gamma sħiħa. F’kull każ, l-argumenti mressqa mir-rikorrenti ma jikkontestawx l-evalwazzjoni,
         magħmula fil-premessa 69 tad-deċiżjoni kkontestata, li teżisti theddida ta’ integrazzjoni vertikali min-naħa tal-klijenti.
      
      190   Il-partijiet intervenjenti jinfurmaw li l-kapaċità magħquda ta’ Flint u ta’ Siegwerk, skond iċ-ċifri tagħhom hija ta’ [kunfidenzjali] t, volum sinjifikattiv meta mqabbel ma’ dak ta’ 35 000 t li jikkorrispondi għall-kapaċità ta’ Hexion qabel il-konċentrazzjoni.
         Minbarra dan, il-Kummissjoni kienet taf, permezz tal-formulazzjoni ta’ notifika tal-konċentrazzjoni, li Flint u Siegwerk kienu
         jipproduċu biss prodotti tar-raża. Fir-rigward tal-faċilità ta’ sostituzzjoni tal-fornituri, Flint u Siegwerk jistgħu jużaw
         il-kapaċità tagħhom ta’ produzzjoni interna sabiex jikkontrollaw il-fornituri tagħhom, minn naħa, billi jheddu li ma jagħmlux
         iktar ordnijiet ta’ raża ddestinati għal fotoinċiżjoni u għal litografija kif ukoll, min-naħa l-oħra, billi jipprovdu l-kapaċità
         ta’ produzzjoni li kellhom fornituri oħra sabiex dawn ikunu jistgħu jipproduċu tipi oħra ta’ raża ddestinata għas-suq tal-linka
         tipografika. Fl-aħħar nett, ir-rikorrenti huma għal kollox konxji mis-setgħa tagħhom li jheddu li jintegraw ruħhom vertikalment.
         Sun kienet heddet li tagħmel dan matul laqgħa ma’ Hexion fil-5 ta’ Mejju 2006.
      
       Il-kunsiderazzjonijiet tal-Qorti tal-Prim Istanza
      191   L-ewwel nett, għandu jiġi mfakkar li, fil-kuntest ta’ l-eżami tagħha ta’ qawwa kumpensatorja tal-klijenti tal-partijiet tal-konċentrazzjoni,
         il-Kummissjoni osservat, fil-premessa 69 tad-deċiżjoni kkontestata, li, skond l-estimi tal-partijiet, tliet klijenti importanti
         kellhom kapaċità ta’ produzzjoni interna sinjifikattiva: Flint u Siegwerk, li għandhom kapaċità ta’ produzzjoni stmata fi,
         rispettivament, madwar 25 000 t u 12 000 t, u Huber, li reċentement xtara Micro Inks u infurmat il-fornituri tagħha li hija
         kienet ser tibda titrasferixxi x-xiri tagħha fuq is-sussidjarja tagħha.
      
      192   B’hekk għandu jiġi eżaminat jekk il-Kummissjoni wettqitx żbalji dwar l-integrazzjoni vertikali ta’ Flint u ta’ Siegwerk li
         jistgħu jaffettwaw il-konklużjoni tagħha fuq l-eżistenza ta’ qawwa kumpensatorja tal-klijenti tal-partijiet tal-konċentrazzjoni.
      
      193   Fir-rigward, fl-ewwel lok, tad-differenza bejn il-kwantitajiet ta’ produzzjoni msemmija fid-deċiżjoni kkontestata u ċ-ċifri
         mressqa mir-rikorrenti, għandu jiġi kkonstatat li din id-differenza hija minima. Anki fuq il-bażi taċ-ċifri mressqa mir-rikorrenti,
         il-produzzjoni magħquda ta’ Flint u ta’ Siegwerk kienet ekwivalenti għal iktar minn [kunfidenzjali] % tal-kapaċità ta’ produzzjoni ta’ Hexion qabel il-konċentrazzjoni. Għal dawn ir-raġunijiet, hemm lok li jiġi kkunsidrat
         li d-differenza rrilevata mir-rikorrenti hija mingħajr effett fuq l-evalwazzjoni tal-qawwa kumpensatorja effettwata mill-Kummissjoni
         u tinsab fil-premessa 69 tad-deċiżjoni kkontestata.
      
      194   Fir-rigward, fit-tieni lok, ta’ l-argument li l-produzzjoni ta’ Flint u ta’ Siegwerk hija limitata għal ċerta raża u li, b’hekk,
         dawn jiddependu mill-fornituri tas-suq, il-partijiet intervenjetni jindikaw li produzzjoni interna, anki limitata għal ċerta
         raża ta’ kolofon, tippermettilhom li jeżerċitaw pressjoni fuq il-fornituri. F’kull każ, il-Kummissjoni ssostni ġustament li
         l-eventwali limitazzjonijiet tal-produzzjoni interna ta’ Flint u ta’ Siegwerk ma jmissux l-essenzjali tar-raġunament tagħha
         espost fil-premessa 69 tad-deċiżjoni kkontestata. Fil-fatt, hija tuża’ l-eżempji ta’ Flint, ta’ Siegwerk u ta’ Huber sabiex
         turi li l-qawwa kumpensatorja tal-klijenti tal-partijiet tal-konċentrazzjoni hija msaħħa mir-realtà tat-theddida ta’ integrazzjoni
         vertikali. Minħabba dawn ir-raġunijiet, hemm lok li jiġi kkunsidrat li l-fatt li l-Kummissjoni ma kinitx semmiet, fil-premessa
         69 tad-deċiżjoni kkontestata, l-eventwali limitazzjonijiet tal-produzzjoni ta’ Flint u ta’ Siegwerk huwa mingħajr effett fuq
         l-evalwazzjoni tal-qawwa kumpensatorja effettwata minnha.
      
      195   Fl-aħħar nett, jirriżulta minn dak kollu li ntqal li l-Kummissjoni ma wettqitx żball manifest ta’ evalwazzjoni meta kkunsidrat
         li, fiċ-ċirkustanzi tal-każ, verifika ta’ l-informazzjoni dwar il-produzzjoni mingħand Siegwerk u Flint ma kinitx essenzjali.
      
      196   Fid-dawl ta’ dak li ntqal, ir-rikorrenti ma stabbilixxewx li l-Kummissjoni wettqet żball manifest ta’ evalwazzjoni meta kkunsidrat
         li teżisti qawwa kumpensatorja fost il-klijenti tal-partijiet tal-konċentrazzjoni jew, dwar it-theddida ta’ integrazzjoni
         vertikali ta’ Flint u Siegwerk, żball ta’ fatt li jista’ jaffettwa din il-konklużjoni.
      
      197   Konsegwentement, din il-parti tal-motiv għandha tiġi miċħuda.
      c)     Fuq it-tielet parti, ibbażata fuq żbalji relatati ma’ l-impatt ta’ żidiet importanti ta’ prezz tal-materji primi
       L-argumenti tal-partijiet
      198   Ir-rikorrenti jsostnu li l-Kummissjoni m’għamlitx investigazzjoni xierqa ta’ l-impatt fuq il-kompetizzjoni taż-żieda tal-prezz
         tal-gamma tal-kolofon minn USD 500 sa USD 1 250 kull tunnellata matul id-29 xahar qabel il-konċentrazzjoni. Sun kienet infurmat
         lill-Kummissjoni biż-żidiet imħabbra tal-prezzijiet tar-raża kolofonika, u b’mod partikolari taż-żidiet tal-prezzijiet imposti
         mill-partijiet tal-konċentrazzjoni mix-xahar ta’ Frar 2005 sal-15 ta’ Mejju 2006. Madankollu, il-Kummissjoni ma kinitx eżaminat
         l-impatt fuq il-produttur u x-xerrejja ta’ raża kolofonika ta’ dawn iż-żidiet fil-prezz, marbut ma’ talba li dejjem tikber
         filwaqt li, f’kawżi oħra, hija kkunsidrat li “possibbiltà ta’ żieda [....] tal-prezzijiet [...] [kienet] tikkostitwixxi l-aħjar
         prova li l-kompetizzjoni ma kinitx suffiċjenti fil-passat, u li hija [kienet] kienet inqas minn hekk wara l-konċentrazzjoni,
         sabiex tkun tista’ tillimita b’mod sinjifikattiv is-saħħa” ta’ l-entità parti minn konċentrazzjoni (ara d-Deċiżjoni Nestlé/Perrier)
         u li l-żidiet fil-prezz “jikkuntradixxu l-argument li l-prezzijiet kienu miżmuma permezz ta’ l-eżistenza ta’ kapaċità eċċessiva”
         [Deċiżjoni tal-Kummissjoni 2002/244/KE ta’ l-14 ta’ Marzu 2000, li tiddikjara konċentrazzjoni kompatibbli mas-suq komuni u
         l-Ftehim ŻEE (każ COMP/M.1663 – Alcan/Alusuisse) (ĠU L 90, 2002, p. 1, iktar ’il quddiem id-“Deċiżjoni Alcan/Alsuisse”)].
      
      199   Il-Kummissjoni tosserva li r-rikokrrenti ma spjegawx għalfejn investigazzjoni ddettaljata fuq iż-żidiet fil-prezz tal-materji
         primi li jaffettwaw il-produtturi ta’ prodotti kkonċernati kollha hija neċessarja. Hija ssostni li dawn iż-żidiet fil-prezzijiet
         ma jippreżentaw ebda rabta ma’ din il-konċentrazzjoni u li din il-konċentrazzjoni mhijiex il-kawża. Fil-fatt, peress li l-prezzijiet
         tal-materji primi meħtieġa sabiex jipproduċu raża kolofonika kienu żdiedu b’mod kunsiderevoli matul l-aħħar snin, il-prezzijiet
         tar-raża kolofonika żdiedu bħala konsegwenza.
      
      200   L-intervenjenti jsostnu wkoll li mhuwex stabbilit fl-investigazzjoni kif iż-żidiet fil-prezzijiet tal-materji primi jistgħu
         jkollhom rabta mal-konċentrazzjoni nnotifikata. Minbarra dan, huma jikkunsidraw li l-fatti tal-każijiet li taw lok għad-Deċiżjonijiet
         Alcan/Alusuisse u Nestlé/Perrier ma jixxiebhux ma’ dawk ta’ dan il-każ. Fl-aħħar nett, huma josservaw li l-provi li jikkonċernaw
         iż-żidiet fil-prezz ipprovduti minn Sun ġew eżaminati fil-premessi 66 u 67 tad-deċiżjoni kkontestata.
      
       Il-kunsiderazzjonijiet tal-Qorti tal-Prim Istanza
      201   L-ewwel nett, għandu jiġi mfakkar li l-Kummissjoni kkonstatat, fil-premessa 66 tad-deċiżjoni kkontestatat, li Akzo u Hexion
         fil-passat kienu żdiedu l-prezzijiet tar-raża kolofonika. Hija rrilevat, fil-premessa 67 tad-deċiżjoni kkontestata, li dawn
         iż-żidiet matul dawn l-aħħar snin li jippreċedu l-konċentrazzjoni kienu dovuti għal żieda fil-prezzijiet tal-materji primi,
         li jikkostitwixxu elementi essenzjali tal-produzzjoni tar-raża kolofonika, bħaż-żejt mhux raffinat, il-gamma ta’ kolofon u
         r-raża ta’ tall oil, il-prezz tat-tunnellata ta’ gamma ta’ kolofon kien żdied minn USD 500 f’Jannar 2004 għal madwar USD 1
         250 fid-data tad-deċiżjoni kkontestata.
      
      202   B’hekk għandu jiġi vverifikat jekk il-Kummissjoni wettqitx żball manifest ta’ evalwazzjoni meta ma pproċedietx, bħal ma jallegaw
         ir-rikorrenti, fid-deċiżjoni kkontestata, għal analiżi ta’ l-impatt fuq il-produtturi u x-xerrejja tar-raża kolofonika taż-żidiet
         tal-prezzijiet, minn naħa, tar-raża kolofonika, b’mod paritkolari dawk imposti mill-partijiet tal-konċentrazzjoni, u, min-naħa
         l-oħra, tal-materji primi.
      
      203   Fir-rigward, fl-ewwel lok, taż-żieda tal-prezzijiet tar-raża kolofonika, diġà ġie mfakkar fil-premessa 67 li ż-żieda tagħhom
         hija dovuta għaż-żieda fil-prezz tal-materji primi. Ir-rikorrenti ma jikkontestawx din l-ispjegazzjoni. Isegwi li, fuq il-bażi
         ta’ dawn l-elementi, li l-Kummissjoni ma tistax tiġi kkunsidrata f’dan il-każ li, kuntrarjament għall-evalwazzjoni tagħha
         taċ-ċirkustanzi tal-kawżi li kienu taw lok għad-Deċiżjonijiet Alcan/Alusuisse u Nestlé/Perrier, iż-żidiet fil-prezz ma kinux
         indikattivi ta’ kompetizzjoni insuffiċjenti u ta’ setgħa fuq is-suq. Peress li r-rikorrenti ma ressqu ebda spjegazzjoni in
         sostenn ta’ l-allegata rilevanza ta’ dawn iż-żidiet fil-prezz ġenerali, li jaffettwaw, a priori, il-klijenti kollha bl-istress mod, għall-evalwazzjoni ta’ l-effetti antikompetittivi tal-konċentrazzjoni, huma ma stabbilixxewx
         li l-Kummissjoni wettqet żball manifest ta’ evalwazzjoni meta ma eżaminatx l-impatt ta’ dawn iż-żidiet fil-prezz fuq ix-xerrejja
         ta’ raża kolofonika.
      
      204   Fir-rigward, fit-tieni lok, tal-prezzijiet tal-materji primi, huwa ppreċiżat fil-premessa 67 tad-deċiżjoni kkontestata li,
         sa ċertu punt, iż-żieda tagħhom hija dovuta għaż-żieda fil-prezz taż-żejt mhux raffinat. Barra minn hekk, għandu jiġi mfakkar
         li Siegerk indikat li mhuwiex ikkontestat li dawn iż-żidiet jaffettwaw il-produtturi tal-prodotti kollha li huma affettwati
         bl-istess mod (ara l-punt 181 iktar ’il fuq). B’hekk, mhemmx lok li jiġi kkunsidrat li dawn iż-żidiet ġenerali tal-prezzijiet
         tal-materji primi jqajmu problemi kompetittivi (ara l-punti 181 sa 183 iktar ’il fuq). Madankollu, ir-rikorrenti ma ressqux
         raġunijiet speċifiċi li jispjegaw għalfejn il-Kummissjoni kellha tinvestiga fuq l-impatt taż-żieda tal-prezzijiet tal-materji
         primi fuq il-produtturi u x-xerrejja tar-raża kolofonika.
      
      205   Jirriżulta minn dak kollu li ntqal li r-rikorrenti ma stabbilixxewx li l-Kummissjoni wettqet żball manifest ta’ evalwazzjoni
         meta ma pproċedietx għal analiżi ta’ l-impatt taż-żidiet tal-prezzijiet fuq il-produtturi u x-xerrejja tar-raża kolofonika.
         Għaldaqstant, din il-parti tal-motiv għandha tiġi miċħuda.
      
      d)     Fuq ir-raba’ parti, ibbażata fuq żbalji relatati mal-qawwa kumpensatorja tax-xerrej.
       L-argumenti tal-partijiet
      206   Ir-rikorrenti jsostnu li l-Kummissjoni ma eżaminatx korrettament l-argumenti relatati mal-kwistjoni tal-qawwa kumpensatorja
         tax-xerrej. Mhuwiex biżżejjed li jintwera li t-talba fis-suq hija kkonċentrata jew li l-klijenti jipprovdu lilhom infushom
         mingħand bosta fornituri. Il-Kummissjoni kellha tikkonċentra fuq il-kapaċità tax-xerrejja u tieħu miżuri sabiex timpedixxi
         kull tentattiv min-naħa tal-fonituri li jżidu l-prezzijiet. Fid-dawl ta’ l-elementi ta’ prova li jinsabu fil-faxxiklu tagħha,
         li kkontraddixxew l-argument tal-Kummissjoni bbażat fuq il-qawwa kumpensatorja tax-xerrej, kien obbligu tal-Kummissjoni li
         tagħmel analiżi iktar intensiva li tapplika għall-istrutturi ta’ l-industrija u ta’ fatturi oħra tad-dinamika tagħha kif ukoll
         għall-istrateġiji preċiżi li setgħu jadottaw ix-xerrejja tas-settur biex iwaqqfu kull żieda fil-prezz li tirriżulta mill-konċentrazzjoni
         [Deċiżjoni tal-Kummissjoni 1999/641/KE tal-25 ta’ Novembru 1998, li tiddikjara konċentrazzjoni kompatibbli mas-suq komuni
         u l-funzjonament tal-Ftehim ŻEE (każ IV/M.1225 – Enso/Stora) (ĠU L 254, p. 9, iktar ’il quddiem id-“Deċiżjoni Enso/Stora”)].
         Peress li d-deċiżjoni kkontestata tibqa’ madankollu siekta fuq dawn il-kwistjonijiet kollha, il-Kummissjoni sempliċement issostni
         li d-dipendenza qawwija tal-partijiet tal-konċentrazzjoni fir-rigward ta’ xi klijenti kbar tikkontrobatti kull aġir antikompetittiv
         filwaqt li r-rikorrenti sostnew li s-suq ma jikkaratterizzax ruħu mill-eżistenza ta’ saħħa ta’ suq u sostnew li, minħabba
         li huma jieħdu mingħand żewġ impriżi li huma partijiet tal-konċentrazzjoni, huma kienu partikolarment vulnerabbli fuq dak
         li dawn jimponu fuqhom. Ir-rikorrenti kienu indikaw fl-osservazzjonijiet tagħhom imressqa quddiem il-Kummissjoni li dan huwa
         suq tal-bejjiegħa u li huma ma setgħux jeżerċitaw fuq il-fornitur tas-settur setgħa ta’ negozjar importanti minħabba n-nuqqas
         ta’ fornituri alternattivi u minħabba restrizzjonijiet tekniċi. Fid-dawl ta’ dawn l-osservazzjonijiet, il-Kummissjoni kellha
         l-obbligu li tagħti motivazzjoni lill-konklużjonijiet tagħha, ħaġa li hija m’għamlitx, kif ukoll li fid-deċiżjoni kkontestata
         hija ma kkunsidratx l-argumenti żviluppati mir-rikorrenti.
      
      207   Il-Kummissjoni ssostni li r-rikorrenti ma jikkontestawx li t-talba fis-suq hija kkonċentrata ħafna u tfakkar li l-ewwel ħames
         produtturi ta’ linka jirrappreżentaw madwar [80-90] % tad-dħul ta’ Hexion u [90-100] % ta’ dak ta’ Akzo. Hija tosserva wkoll
         li l-offerta hija inqas ikkonċentrata, peress li l-bejgħ ta’ l-entità parti minn konċentrazzjoni għar-rikorrenti tirrappreżenta
         [kunfidenzjali] % tal-bejgħ totali ta’ Hexion u [kunfidenzjali] ta’ dak ta’ Akzo, iżda biss [kunfidenzjali] tal-bżonnijiet kollha ta’ Sun. Minn dan jirriżulta li l-partijiet fil-konċentrazzjoni huma ħafna iktar dipendenti mir-rikorrenti,
         milli l-kontra. Minbarra dan ix-xerrejja għandhom numru importanti ta’ fornituri alternattivi kredibbli, peress li l-produzzjoni
         tagħhom stess u l-possibbiltà li jintegrawhom lilhom infushom vertikalment. F’dawn iċ-ċirkustanzi, il-Kummissjoni tikkunsidra
         li l-konstatazzjoni tad-deċiżjoni kkontestata li d-dipendenza qawwija tal-partijiet tal-konċentrazzjoni lejn xi klijenti kbar
         tikkostitwixxi restrizzjoni fuq eventwali aġir antikompetittiv ta’ l-entità parti minn konċentrazzjoni hija ġġustifikata.
      
      208   Il-partijiet intervenjenti jikkunsidraw li l-Kummissjoni analizzat b’attenzjoni l-kwistjoni tal-qawwa tax-xerrej fid-deċiżjoni
         kkontestata. Id-Deċiżjoni Enso/Stora ma tiffissax politika li l-Kummissjoni għandha obbligu li ssegwi u l-fatti ta’ din il-kawża
         mhumiex biżżejjed simili sabiex juru li analiżi ddettaljata ekwivalenti hija rilevanti f’din il-kawża. Ir-risposti għall-mistoqsijiet
         li għalihom jirreferu r-rikorrenti huma mingħajr ambigwità, ma jikkuntradixxux il-fatti rrilevati u analizzati mill-Kummissjoni
         u mhumiex sostnuti biżżejjed.
      
       Il-kunsiderazzjonijiet tal-Qorti tal-Prim Istanza
      209   Għandu jiġi eżaminat jekk il-Kummissjoni wettqitx żball manifest ta’ evalwazzjoni meta limitat l-analiżi tal-qawwa kumpensatorja
         tagħha għall-elementi rrilevati fid-deċiżjoni kkontestata.
      
      210   L-ewwel nett, għandu jiġi rrilevat li l-punti 64 u 65 tal-linji gwida jipprovdu li anki impriżi li għandhom ishma għolja ħafna
         ma jistgħux ikunu f’pożizzjoni, wara l-formazzjoni ta’ l-għaqda, li jimpedixxu b’mod sinjifikattiv il-kompetizzjoni effettiva
         jekk il-kljienti tagħhom ikollhom il-qawwa kumpensatorja tax-xerrej. Dawn għandhom jinftehmu bħala s-setgħa ta’ negozjar li
         xerrej għandu fir-rigward ta’ bejjiegħ fit-taħdidiet kummerċjali tiegħu, minħabba d-daqs tiegħu, l-importanza kummerċjali
         tiegħu għall-bejjiegħ in kwistjoni u l-kapaċità tiegħu li jhedded, b’mod kredibbli, li jirrikorri f’terminu raġonevoli ta’
         żmien għal sorsi ta’ fornitura oħra, jew li jnaqqas il-kwalità jew il-kundizzjonijiet ta’ kunsinna, jekk il-fornitur tiegħu
         jiddeċiedi li jżid il-prezzijiet tiegħu. Dan huwa wkoll il-każ jekk ix-xerrej ikun jista’ jhedded, b’mod kredibbli, li jintegra
         ruħu vertikalment fis-suq billi jżid, jew jinkuraġġixxi l-iżvilupp jew id-dħul ta’ kompetituri fis-suq iktar ’il quddiem.
         Fl-aħħar nett, hemm iktar probabbiltajiet li tinstab tali qawwa kumpensatorja tax-xerrej għand il-kljienti l-kbar avżati milli
         għand impriżi żgħar li huma preżenti f’settur ta’ attività magħluqa.
      
      211   Sussegwentement, fir-rigward ta’ l-indikazzjonijiet mogħtija mir-rikorrenti stess, Flint iddikjarat li, fil-konoxxjenza tagħha,
         ma kien hemm ebda setgħa ta’ negozjar fost ix-xerrejja ta’ raża kolofonika (risposta għall-mistoqsija 40 tal-kwestjonarju
         lill-klijenti). Siegwerk sostniet li dan huwa suq ta’ bejjiegħa u mhux suq tax-xerrejja (risposta għall-mistoqsija 40 tal-kwestjonarju
         għall-klijenti). Sun osservat li, fil-fehma tagħha, ix-xerrejja ma setgħux jeżerċitaw setgħa ta’ negozjar sostnut fuq il-fornituri
         tas-settur minħabba l-eżistenza ta’ numru limitat ħafna ta’ fornituri, assoċjat mad-diffikultà għax-xerrejja li jbiddlu malajr
         is-sors ta’ fornitura jew li jużaw prodotti kimiċi alternattivi (risposta għall-mistoqsija 40 tal-kwestjonarju għall-klijenti).
      
      212   B’hekk, Sun biss ressqet raġunijiet li jiġġustifikaw in-nuqqas ta’ qawwa kumpensatorja, jiġifieri n-numru limitat ħafna ta’
         fornituri u d-diffikultajiet li jiltaqgħu magħhom fir-rigward ta’ ordnijiet lejn fornituri oħra. Madankollu, diġà ġie espost
         li r-rikorrenti ma pprovawx suffiċjentement dawn l-allegazzjonijiet (ara l-punti 84 et seq u 94 et seq iktar ’il fuq). L-istess japplika għall-argumenti li jikkonċernaw nuqqas tal-volumi neċessarji u kapaċità li qed tonqos tal-fornituri,
         li tressqu, skond ir-rikorrenti, minn Flint f’dan il-kuntest (ara l-punt 73 et seq iktar ’il fuq).
      
      213   Fir-rigward ta’ l-arugment li l-Kummissjoni kellha teżamina l-kapaċità tal-klijenti li jieħdu miżuri kontra kull tentattiv
         min-naħa tal-fornituri li jżidu l-prezzijiet u li kien obblilgu tagħha li tagħmel analiżi iktar intensiva, fir-rigward ta’
         l-istruttura ta’ l-industrija u ta’ fatturi oħra tad-dinamika tagħha kif ukoll strateġiji preċiżi li x-xerrejja tas-settur
         setgħu jadottaw sabiex iwaqqfu kull żieda ta’ prezz li jirriżulta mill-konċentrazzjoni, hemm lok li jiġi mfakkar, l-ewwel
         nett, li d-deċiżjoni kkontestata hija bbażata fuq l-eżistenza ta’ produzzjoni interna ta’ ċerti klijenti, li tippermettilhom
         li jikkontrollaw il-fornituri tagħhom sa ċertu punt. Fit-tieni lok, hija ssostni l-possibbiltà għall-klijenti li jieħdu min
         fornituri oħra ta’ daqs kbir u żgħir, li għandhom eċċessi ta’ kapaċità eċċessivi u li huma fil-pożizzjoni li jipproduċu l-gamma
         kollha ta’ raża kolofonika. Fit-tielet lok, hija tosserva li t-talba tikkonċentra ruħha fuq numru limitat ħafna ta’ klijenti
         kbar, li tagħti lil dawn il-klijenti, b’mod partikolari fir-rigward ta’ l-elementi diġà mħabbra, setgħa ta’ negozjar kbir.
         Fir-raba’ lok, hija tirreferi għall-eżistenza tat-theddida kredibbli ta’ integrazzjoni vertikali, li tippermetti lil dawn
         il-klijenti jikkontrollaw il-fornituri tagħhom.
      
      214   Minbarra dan, dawn il-kunsiderazzjonijiet tad-deċiżjoni kkontestata jikkorrispondu, fis-sustanza, għall-elementi rilevanti
         għall-evalwazzjoni tal-qawwa kumpensatorja tax-xerrej, li huma msemmija fil-punti 64 u 65 tal-linji gwida (ara l-punt 210
         iktar ’il fuq). Fil-fatt, id-deċiżjoni kkontestata turi l-livell għoli ta’ dipendenza tal-fornituri fir-rigward ta’ xi klijenti
         kbar. Il-Qorti tal-Prim’Istanza tikkunsidra, f’dan ir-rigward, li mhuwiex neċessarju għal dawn il-kljienti, sabiex jikkumbattu
         aġir antikompetittiv ta’ l-entità parti minn konċentrazzjoni, li jabbandunaw għal kollox il-fornitur in kwistjoni. Fil-fatt,
         il-possibbiltà għar-rikorrenti li jagħmlu parti sostanzjali tat-talba tagħhom għand fornitur ieħor tista’ tiġi kkunsidrata
         bħala theddida ta’ telf suffiċjentement importanti għall-entità parti minn konċentrazzjoni, li tista’ tiddiswadiha milli ssegwi
         din l-istrateġija (ara l-punt 171 iktar ’il fuq).
      
      215   F’dan il-każ, għandu jiġi rrilevat li r-rikorrenti huma, f’dak li jirrigwarda r-raża kolofonika ddestinata għal applikazzjonijiet
         fis-settur tal-linka tipografika, fost l-iktar klijienti kbar tal-partijiet tal-konċentrazzjoni. Konsegwentement, il-bdil
         ta’ parti biss mill-ordnijiet tagħhom fuq fornituri oħra ser tirrappreżenta parti kbira tal-produzzjoni ta’ l-entità parti
         minn konċentrazzjoni. Minbarra dan għandu jiġi mfakkar li l-Qorti tal-Prim’Istanza diġà ddeċidiet li l-Kummissjoni ma kinitx
         wettqet żball manifest ta’ evalwazzjoni meta kkunsidrat, fil-premessi 68 u 71 tad-deċiżjoni kkontestata, li l-produtturi tas-suq
         l-oħra għandhom il-kapaċità li tippermettilhom jikkumbattu aġir antikompetittiv u li jipprovdu l-klijenti l-kbar tal-partijiet
         tal-konċentrazzjoni (ara l-punti 170 sa 172 iktar ’il fuq) u li r-rikorrenti ma stabbilixxewx id-diffikultajiet kunsiderevoli
         sabiex ibidllu l-fornitur li huma jallegaw fir-rigward tan-neċessità li jiddistingwu r-raża kolofonika u li b’hekk il-klijenti
         ma jkunux jistgħu jheddu, b’mod kredibbli, li jirrikorru f’terminu raġonevoli ta’ żmien għal sorsi ta’ fornitura oħra jekk
         l-entità parti minn konċentrazzjoni tiddeċiedi li żżid il-prezzijiet tagħha (ara l-punt 96 sa 99 iktar ’il fuq).
      
      216   Barra minn hekk, jekk iċ-ċirkustanzi fattwali tal-kawża li kienu taw lok għad-Deċiżjoni Enso/Stora jistgħu jkunu talbu, minħabba
         l-istruttura ta’ suq eċċezzjonali, analiżi intensiva ta’ l-istruttura ta’ l-industrija u ta’ l-istrateġiji li setgħu jadottaw
         ix-xerrejja sabiex jikkumbattu kull żieda fil-preżż kif jirriżulta mill-konċentrazzjoni, jirriżulta minn dak li ntqal li ma
         dan mhuwiex l-istess f’din il-kawża. Fil-fatt, fid-dawl tal-konstatazzjonijiet li saru iktar ’il fuq, il-Qorti tal-Prim’Istanza
         tqis li ma jistax jiġi mitlub mill-Kummissjoni, fiċ-ċirkustanzi tal-każ, li tagħmel eżami iktar intensiv tal-qawwa kumpensatorja
         ta’ kljienti tal-partijiet tal-konċentrazzjoni.
      
      217   Fid-dawl ta’ dak li ntqal, din il-parti għandha tiġi miċħuda.
      e)     Fuq l-allegati insuffiċjenzi ta’ motivazzjoni.
      218   Safejn ir-rikorrenti jqisu li l-evalwazzjoni mill-Kummissjoni tal-kapaċitajiet eċċessivi disponibbli tal-kompetituri tal-partijiet
         tal-konċentrazzjoni mhijex biżżejjed motivata, minħabba li l-Kummissjoni ma eżaminatx fid-deċiżjoni kkontestata d-disponibbiltà
         tal-materji primi neċessarji għall-produzzjoni tar-raża kolofonika u lanqas ma eżaminat l-effetti ta’ allegat nuqqas ta’ dawn
         il-materji primi fuq l-użu tal-kapaċità u li hija kienet injorat jew ċaħdet il-provi pprovduti mir-rikorrenti mingħajr ma
         motivat dan ir-rifjut, għandu jiġi rrilevat li jirriżulta mill-kunsiderazzjonijiet tal-punti 165 sa 185 iktar ’il fuq li l-Kummissjoni
         motivat suffiċjentement il-konklużjoni tagħha li kien jeżisti eċċess ta’ kapaċità fis-suq. Fil-fatt, il-premessi 62 sa 67
         tad-deċiżjoni kkontestata juru, b’mod ċar u mhux ekwivoku, ir-raġunament tal-Kummissjoni f’dan ir-rigward u ppermettew lill-Qorti
         tal-Prim’Istanza li teżerċita l-istħarriġ tagħha kif ukoll lill-partijiet interessati li jiddefendu d-drittijiet tagħhom.
      
      219   Fl-aħħar nett, jirriżulta wkoll mill-konstatazzjonijiet tal-punti 213 u 214 iktar ’il fuq li l-Kummissjoni motivat suffiċjentement
         ruħha fir-rigward tal-qawwa ta’ xiri kumpensatorja tal-klijenti tal-partijiet tal-konċentrazzjoni. Fil-fatt, il-premessi 69
         sa 71 tad-deċiżjoni kkontestata juru, b’mod ċar u mhux ekwivoku, ir-raġunament tal-Kummissjoni f’dan ir-rigward u ppermettew
         lill-Qorti tal-Prim’Istanza teżerċita l-istħarriġ tagħha kif ukoll lill-partijiet interessati jiddefendu d-drittijiet tagħhom.
      
      220   Isegwi li l-argumenti bbażati fuq allegati insuffiċjenzi ta’ motivazzjoni għandhom jiġu miċħuda.
      221   Jirriżulta minn dak kollu li ntqal li t-tieni motiv għandu jiġi miċħud.
      222   F’dawn iċ-ċirkustanzi, ir-rikors għandu jiġi miċħud.
       Fuq l-ispejjeż
      223   Skond l-Artikolu 87(2) tar-Regoli tal-Proċedura, il-parti li titlef il-kawża għandha tbati l-ispejjeż, jekk dawn ikunu ġew
         mitluba. Peress illi r-rikorrenti tilfu, hemm lok li huma jiġu ordnati jbatu l-ispejjeż, kif mitlub mill-Kummissjoni kif ukoll
         mill-partijiet intervenjenti. 
      
      Għal dawn il-motivi,
      IL-QORTI TAL-PRIM’ISTANZA (It-Tieni Awla)
      taqta’ u tiddeċiedi:
      1)      Ir-rikors huwa miċħud.
      2)      Sun Chemical Group BV, Siegwerk Druckfarben AG et Flint Group Germany GmbH huma kkundannati għall-ispejjeż tagħhom kif ukoll
            għal dawk tal-Kummissjoni u tal-partijiet intervenjenti. 
      
               Pirrung
            
            
               Forwood
            
            
               Papasavvas
            
         Mogħtija fil-Qorti bil-miftuħ fil-Lussemburgu, 9 ta’ Lulju 2007.
      
               E. Coulon 
            
             
            
                     J. Pirrung
            
         
               Reġistratur 
            
             
            
                     President 
            
         Werrej
      Il-kuntest ġuridiku
      Il-fatti li wasslu għall-kawża
      A –  Il-partijiet fil-proċedura u l-konċentrazzjoni
      B –  Is-suq ta’ prodotti
      C –  Il-proċedura amministrattiva
      D –  Id-deċiżjoni kkontestata
      Il-proċedura
      It-talbiet tal-partijiet
      Id-dritt
      A –  Fuq l-ammissibbiltà tar-rikors
      1.  L-argumenti tal-partijiet
      2.  Il-kunsiderazzjonijiet tal-Qorti tal-Prim Istanza
      B –  Fuq il-mertu tar-rikors
      1.  Osservazzjonijiet preliminari
      2.  Fuq l-ewwel motiv, ibbażat fuq il-fatt li l-Kummissjoni ma kinitx segwiet il-linji gwida
      a)  Fuq it-tieni motiv, ibbażat fuq il-fatt li l-Kummissjoni ma segwietx il-linji gwida fir-rigward ta’ l-effetti mhux koordinati
         tal-konċentrazzjoni
      
      Fuq l-ewwel ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-prossimità tar-relazzjonijiet
         kompetittivi tal-partijiet tal-konċentrazzjoni
      
      –  L-argumenti tal-partijiet
      –  Il-kunsiderazzjonijiet tal-Qorti tal-Prim Istanza
      Fuq it-tieni lment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-kredibbiltà tal-fornituri
         alternattivi
      
      –  L-argumenti tal-partijiet
      –  Il-kunsiderazzjonijiet tal-Qorti tal-Prim Istanza
      Fuq it-tielet ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-possibbiltà għall-klijenti
         tal-partijiet tal-konċentrazzjoni li jbiddlu l-fornitur
      
      –  L-argumenti tal-partijiet
      –  Il-kunsiderazzjonijiet tal-Qorti tal-Prim Istanza
      Fuq ir-raba’ lment, ibbażat fuq il-fatt ta’ żbalji relatati ma’ kapaċità eżistenti fis-suq
      Fuq il-ħames ilment, ibbażat fuq il-fatt li l-Kummissjoni ma kinitx segwiet il-linji gwida fir-rigward tal-kapaċità ta’ l-entità
         parti minn konċentrazzjoni li timpedixxi l-espansjoni tal-kompetituri
      
      –  L-argumenti tal-partijiet
      –  Il-kunsiderazzjonijiet tal-Qorti tal-Prim Istanza
      b)  Fuq it-tielet parti, ibbażata fuq il-fatt li l-Kummissjoni ma segwietx il-linji gwida fir-rigward ta’ l-effetti koordinati
         tal-konċentrazzjoni in kwistjoni
      
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      c)  Fuq it-tielet parti, ibbażat fuq il-fatt li l-Kummissjoni ma kinitx segwiet il-linji gwida fir-rigward tas-sehem tas-suq
         u livelli ta’ konċentrazzjoni
      
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      3.  Fuq it-tieni motiv, ibbażat fuq żbalji ta’ fatt u ta’ evalwazzjoni
      a)  Fuq l-ewwel parti, ibbażata fuq żbalji dwar l-evalwazzjoni tal-kapaċità disponibbli fis-suq
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      –  Fuq l-ewwel ilment, ibbażat fuq żbalji relatati mal-kapaċitajiet eżistenti fis-suq
      –  Fuq it-tieni lment, ibbażat fuq żbalji relatati mad-disponibbiltà tal-materji primi
      b)  Fuq it-tieni parti, ibbażata fuq żbalji relatati man-natura u mal-portata ta’ l-integrazzjoni tal-klijenti ta’ l-entità
         parti minn konċentrazzjoni
      
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      c)  Fuq it-tielet parti, ibbażata fuq żbalji relatati ma’ l-impatt ta’ żidiet importanti ta’ prezz tal-materji primi
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      d)  Fuq ir-raba’ parti, ibbażata fuq żbalji relatati mal-qawwa kumpensatorja tax-xerrej.
      L-argumenti tal-partijiet
      Il-kunsiderazzjonijiet tal-Qorti tal-Prim Istanza
      e)  Fuq l-allegati insuffiċjenzi ta’ motivazzjoni.
      Fuq l-ispejjeż
      * Lingwa tal-kawża: l-Ingliż.
      
      1 –	Informazzjoni kunfidenzjali moħbija